22 ޖޫން 2020 - 09:32 11 comments\nޖޫން 18، 2020، ބުރާސްފަތިދުވަހުގެ ބަޔާ ގުޅޭ\nއޭނާ ގަޑިއަށް ބަލައިލި އެވެ. އެމިރޭޓްސްގެ ފްލައިޓް އަދި ލަންޑަނަކަށް ނުދާނެ އެވެ. އޭނާގެ އަތުގައި ހުސޭނުބޭގެ ނަންބަރު އެބަ އޮތެވެ. އޭނާގެ ސެޓެލައިޓް ފޯނު ރައްކާތެރި އެވެ. އެންމެ އަވަހަށް ވެސް ދެން މައުލޫމާތެއް ލިބެން އޮތީ، ހުސޭނުބެއާ ހިސާބުންނެވެ. އަދިވެސް އޭނާގެ ހިތުގައި ހުސޭނުބެއާ މެދު އެހާ ބޮޑު ޝައްކެއް ނުއުފެދެ އެވެ.\nސާރާ އެ އޮތީ މާލޭގަ އެވެ. ރައީސްގެ ފުރާނައަށް ވުރެ ހުސޭނުބެއަށް މުހިންމުވާނީ ދަރިފުޅުކަން ފާތިރަށް ޔަގީނެވެ. އެހެންކަމުން އެ ކޯލަށް އޭނާ އިންތިޒާރުކުރަން ފެށި އެވެ.\nދިވެއްސެއްގެ ސާފުތާހިރުކަން އެހާ ކުޑަވެދާނެ ހެއްޔެވެ؟ މި ސުވާލުގެ ޖަވާބު ރައީސް ހާލިދުގެ ހިތަށް އަރާކަށް ވެސް ނުޖެހެ އެވެ. އޭނާގެ ކުރިމަތީގައި އެ އިނީ، ސީދާ އެ ޖަވާބެވެ.\nއެންމެ ފަހުން ފެންވެރި ދުވަހެއް ނޭނގެ އެވެ. ނުރަ އިސްތަށިގަނޑުގެ އެކި ހިސާބުތަކުގައި ތަތްލާފައި ހުރީ ބޮލުގެ މަރުވެފައި ހުރި ހަންތަކުގެ ބައިތަކެވެ. ދުންފަތް ލައިގެން ދުފުމާއި އެ ރަތްކަން ފިލުވަން ގަވާއިދުން ދަތް ނޫނގުޅާތީ، ދަތްތައް ހުރީ ރަތްވެފަ އެވެ. ބައެއް ދަތްތަކަށް ކަޅު ކުލަ އަރަން ފަށައިފަ އެވެ. ދެ މިޔަކަނުގައި، ހައްޕުޑެވެ. ވާހަކަ ދައްކާ އިރު ދޭތެރެދޭތެރެއިން އަތުން ފޮހެ ވެސް ލަ އެވެ. ލައިގެން އިނީ ހުދު ގަމީހެއް ނަމަވެސް މުޅި ގިރުވާން ކަޅުވެފަ އެވެ. މޭ މައްޗާ ހަމައަށް ގޮށް ނެއްޓިފައި ހުރި އިރު، ދާވެ ކިލާވެފައި ހުރި މިންވަރު ދިމާއަށް ފެނެ އެވެ. މުންޑުގެ އެކި ހިސާބުތަކުގައި، ރަތް ކުޅުގެ އަސަރުތަކާއި ހިރަފުހުގެ މިލަ އެވެ.\nއެކަމަކު އެއީ ރައީސް ހާލިދު އެންމެ އިތުބާރުކުރާ ސިހުރުވެރިޔާ އެވެ.\nހަސަން ތައްހާނުގެ އެހީ އެންމެ ފުރަތަމަ ހޯދަން ފެށީ އެންމެ ފަހުގެ ރިޔާސީ އިންތިހާބުގެ ތެރޭގަ އެވެ. އެއީ ހުސޭނުބޭގެ ހޮވުމެކެވެ. ރައީސް ކައިރީގައި ހުސޭނުބެ ބުނީ "ފަކުރުގަނެގެން ނުވާނެ" ކަމަށެވެ. "އޭނާގެ އެއްވެސް ސިފަޔަކާ ބެހޭ ގޮތުން ސުވާލުނުކުރާތި،" އެއީ ދެން ދިން ނަސޭހަތެވެ. ބައެއް ސިހުރުވެރިންނަކީ ގައިން ތާހިރުނުވާ ބައެއްކަން، ރައީސް ހާލިދަށް ވެސް އެނގެ އެވެ. އެކަމަކު ހަސަން ތައްހާނަކީ ބޮޑުވަރެވެ.\nރިޔާސީ ގަނޑުވަރުގެ ވަކި ކޮޓަރިއެއްގައި ރައީސް ހާލިދު އިނީ އެއް ގޮނޑީގަ އެވެ. އޭނާގެ ކުރިމަތީގައި ސިހުރުވެރިޔާ އެވެ. މެންދުރު ނަމާދަށް ބަންގި ގޮވީ ދާދި ދެންމެއަކު އެވެ.\n"މަ މި ބުނާ ގޮތަށް ކަލެއަށް ކެރޭނެތަ ހަދަން؟" ރައީސް ހާލިދުގެ ދެ ލޮލަށް ބަލަން އިނދެ، ރަތް ދަތްޕިލާ ދައްކާލަމުން، ހަސަން ތައްހާނު އެހި އެވެ. ކޮންމެ މީހަކާ ދިމާއަށް ވެސް އޭނާ މުހާތަބުކުރަނީ "ކަލެ"އޭ ކިޔައިގެންނެވެ. އެ ބަހުރުވަ ރައީސަށް މިހާރު އަލެއް ވެސް ނޫނެވެ.\n"ދެން ތިބުނާ ކަމެއް ނުކެރެވި މިކަން ވާން އެބަ އޮތްތަ؟" ރައީސް ވެސް ޖަވާބު ދިނީ ސުވާލަކުންނެވެ.\n"ތިބުނީ ރަނގަޅަށް، މިހާރަކު ނެތް. އެކަމަކު ބިރުން ތި ގެންގުޅޭ މީހުންތައް ގޮވައިގެން އެ ރަށަށް އަރައިގެން ނުވާނެ. ރޭގަނޑު ސިއްރުން އެކަނި އަރަން ޖެހޭނީ،" ތައްހާނު ބުންޏެވެ.\n"ބަލަ މަށަކީ މި ގައުމުގެ ރައީސް. މަގޭގެ ހަށިފާރަވެރިން ވެސް ތިބޭނެ ދޯ؟" ރައީސް ހާލިދު ބުންޏެވެ.\n"އާނ ތިބުނީ ހެޔޮކަށް. އެކަމަކު ކަލޭ ފާހާނައަށް ވަންނަ އިރު ވެސް ތި މީހުންތައް ވައްދަންތަ؟ ކަލޭ އަންހެނުންނާ އެކު އުޅޭ އިރު...."\n"ތައްހާނު، މަ ބުނަން ވާހަކައެއް. ތި ވަރަށް ނުގެންދޭ! ރާއްޖޭގެ ރައީސް އެކަނި، ރޭގަނޑު، ރަށު މީހުންނަށް ނުފެނި، އެގޮތަށް އުޅެވޭނެހޭ މަ މި އަހަނީ؟" ރައީސް ހާލިދު ކުޑަކޮށް ހިތްހަމަނުޖެހިފައި ބުންޏެވެ.\n"އާއެނކޭ، އާއެނކޭ. އުޅޭށޭ ޖެހޭނީ. މިކަމުގައި ހަމަ އުޅޭށޭ ޖެހޭނީ. ކަލޭ ހިތަށްއަރަނީ މި ރާއްޖޭގެ ރައީސްކަން ލިބުނީމާ ދެން ހުރިހާ ކަމެއް އެނގޭ ކަމަށްތަ؟" ތައްހާނުގެ ލޯ ވައްކޮށްލާފައި ސުވާލުކުރި އެވެ. ނުރަ ދިގު އިސްތަށިތަކުން އުފެދިފައި ހުރި ދެ ބުމަ ގޮއްޖެހިފަ އެވެ. ރައީސް ކުޑަކޮށް ބިރުގަތެވެ. އެއްޗެއް ނުބުނެ މަޑުން އިނުން ނޫން ގޮތެއް ނެތެވެ.\n"ނޭނގޭނެ. ބަލަ މަ ފެންނުވަރާ، ދަތް ނޫނގުޅާ، ރަނގަޅަށް ގައިން ތާހިރު ވެސް ނުވެ މި އުޅެނީ ކީއްވެ؟ އެނގޭތަ؟ ނޭނގޭނެ. ބަލަ މި ގޮތަށް މުޅި އުމުރު ހޭދަކުރަނީ ކަލޭމެން ކަހަލަ މީހުންނަށް، އެހެން އިންސާނުންނަށް ނުވާ ކަންކަން ކޮށްދޭން ދޯ. މި ނުސާފުކަމާއި ނުތާހިރުކަމާ ހެދިއޭ ކަލޭމެންނަށް ނުފެންނަ އެ އެއްޗެހި އެ އަންނަނީ. އުނދަގުލުން ވިޔަސް އެ އެއްޗެހި ލައްވާ ކަންކަން ކުރުވަނީ. އެކަމަކު މަށަށް ވެސް ނޭނގޭ ކަންކަން ހުރޭ. އެއިން އެއް ކަންތައް އެއީ، އެ މުސްކުޅި ދައިތަގެ އަސްލު ބާރު،" ހަސަން ތައްހާނު، ޖެހިލުމެއް ނެތި، ރައީސްގެ ކުރިމައްޗަށް އޭނާގެ ބަސްތައް އޮއްސާލި އެވެ.\nރައީސް އިނީ އަޑުއަހާށެވެ.\n"މަގޭގެ ބައްޕަ އާއި ކާފަ އާއި މުނިކާފައަކަށް ވެސް ނޭނގޭ. އެމީހުން ބުނަނީ ފިއްލަދޫގައި އިލްމުވެރި މިވެނި އާއިލާއެއް އުޅޭނެއޭ. އެމީހުން ބަލަހައްޓަން އެހެން އާއިލާއެއް، އެ ގެއާ ޖެހިގެން އުޅޭނޭ. އެމީހުންނާ ކޮންމެ ކޮންމެ މީހަކަށް ކުރިމައްޗެއް ނުލެވޭނެއޭ. އެކަމަކު އަހަރެމެންގެ އެކަކަށް ވެސް އެ ރަށަކަށް ނޭރޭނޭ،" ތައްހާނު ވާހަކަ ކުރިއަށް ގެންގޮސް، މަޑުކޮށްލާފައި، ކަނާތް ފަރާތަށް ގުދުވި އެވެ. ފައި ތިލަ ކައިރީގައި ބާއްވާފައި އޮތީ ފޮތި ކޮތަޅެކެވެ. އެ ނަގާ ފަލަމަސްގަނޑު މަތީ ބެހެއްޓި އެވެ. ދެން އޭގެ ތެރޭގައި ބާއްވައިގެން އޭނާގެ މަޑިސީލަ ހުޅުވާލައި، އަނގަޔަށް ފޯކާއި ބޮޑު ބިލެތްގަނޑެއް ލި އެވެ. އޭގެ ފަހުން ދުންފަތާއި ހުންޏާއި އެހެން ސާމާނެވެ. ބިލެތްގަނޑުގެ ބޮޑުކަމާ އެކު، ކަނާތު ކޮލުގެ ބޭރުން ތަންގަނޑެއް ހުރީ ނުކުމެފަ އެވެ.\nމިއީ ތައްހާނާ ބައްދަލުވާ ހަމަ ކޮންމެ ފަހަރަކު ވެސް ކަން ހިނގާ ގޮތް ކަމަށް ވާތީ، ރައީސް ހާލިދު ކެތްކޮށްލައިގެން އިނީ އެވެ. ސިހުރުވެރިޔާ ދެކެ ޖެހިލުންނުވާ ނަމަ، އޭނާގެ ބިޔަ ބޮޑީގާޑުގެ އެތިފަހަރެއް މިހާރު އޮންނާނީ ކަންކަށިމައްޗަށް އަރައިފަ އެވެ. އެކަމަކު މިއީ އެކަހަލަ ސަކަރާތެއް ޖަހައި، ތިމާގެ އަމިއްލަ ބާރު ދެއްކޭ ކަހަލަ ވަގުތެއް ނޫނެވެ. އޭނާ ބޭނުންވަނީ ހަސަން ތައްހާނުގެ ލަފާ ހޯދައި، ވީހާވެސް އަވަހަކަށް ފިއްލަދުއަށް ދާށެވެ.\nރަނގަޅަށް ދުފުންގަނޑު މީރުކޮށްލުމަށް ފަހު، ކޮތަޅު ތެރެއިން ކުޑަ ދަޅެއް ނެގި އެވެ. ދެން އެއަށް ދެ ފަހަރަށް ކުޅު ޖަހައި، ދަޅުގެ މަތިގަނޑު އެޅި އެވެ.\n"އެންމެ ރަނގަޅު، މިހެން ކަންތައް ކުރޭ. އެއްވެސް މީހަކަށް ނޭނގި، ކަލެ އާއި ކަލޭ ކައިރީގައި އެ ހުންނަ، ބިޔަ ދެޔޯ، ރޭގަނޑު ފިއްލަދުއަށް އަރާ. އެ ގެ ހުންނާނީ ރަށުގެ މީހުން އުޅޭ ހިސާބަށް ވުރެ ވެސް އުތުރަށް ކަމަށް، މަށަށް އެނގިފައި އޮންނަނީ. ކަލޭ ގޮސް ބުނޭ ތިމަންނައަކީ ރާއްޖޭގެ ރައީސޭ. ނުވަތަ އޭގެ ކުރިން އެ ދައިތައަށް ކަލޭ އަންނަކަން ވެސް އެނގިފައި އޮވެދާނެ. އެހެންވެއްޖެއްޔާ، އެއްވެސް ހުރަހެއް ނެތި، ގެއަށް ވަދެވުން ކައިރީ،" ތައްހާނު ބުންޏެވެ.\nރައީސް ވިސްނާލި އެވެ. ސިހުރުވެރިޔާ އެ ބުނާ ގޮތަށް ދަތުރެއް ރޭވިދާނެ އެވެ. އެކަމަކު ބިރު ދައްކައިގެން އެދައިތަގެ އަތުން އޭނާއަށް އެއްވެސް އެއްޗެއް ލިބިދާނެ ހެއްޔެވެ؟ މިއީ ބޮޑު ސުވާލެކެވެ.\n"އަހަރެން އެދޭ ކޮންމެ ކަމެއް އޭނާ ކޮށްދޭނެތަ؟" އެ ސުވާލު ރައީސް ކުރި އެވެ.\n"ކަލެއަކީ ރާއްޖޭގެ ރައީސް ދޯ. ދެން ނުކޮށްދީ އެދައިތަ އެ އެނދުގައި އޮންނާނީ ކިހިނެއް؟ ސިއްރުން ރަށަށް އެރިޔަސް ރައީސް ވާނީ ރައީސަށް. އެހެންވީމާ ކަލޭގެ ހާލަތު ކިޔައިދީ. އިބްރާހިމަށް ކޮށްދޭ ކަމެއްގެ ގޮތުގައި ނަމަވެސް، އެހީތެރިވެދޭށޭ ބުނޭ. އެކަމަކު މީގެ ތެރެއަށް މަ ނުބާނާތި!" ތައްހާން ބުންޏެވެ.\n"އޭނާ ދޭ ފެން ތަށި ބޯންވީ މަ ބޭނުންވާ ހުރިހާ ކަމެއް ހިތުއަޅައިގެން ދޯ. އިތުރު ކަމަކާ ވިސްނަން ޖެހޭނެތަ؟" ހާލިދު އެހި އެވެ.\n"ކަލޭ ބޭނުންވަނީ ތި ހިރުވުމުން ދުރުވާން. އެހެން މީހުންގެ ހަސަދައިން ސަލާމަތްވާން. ބަދު ދުއާތަކުގެ ނުބައިކަމާ ކުރިމަތިނުލާން. ދެން ވެސް ތި ގޮތަށް ރައީސޭ ކިޔައިގެން ހުންނަން. ކަލޭ ބޭނުން ކޮންމެ ކަމަކަށް ނިޔަތް ގަންނާނަމޭ ބުނޭ. ދެން އެދައިތައަށް އެނގޭނީ ކަން ކުރަން ވާ ގޮތް،" އެހެން ބުނެފައި، ކުޅު ދަޅު ހުޅުވާލައިފައި، އަނެއްކާވެސް ކުޅުގަނޑެއް ޖަހާލި އެވެ.\n"ތިކަން މަ ރާވާނަން. ދެން ބުނެދޭންވީ، ނިހާދަށް ވީ ގޮތެއް. އޭނާ ނުފެނިގެން މި އުޅެނީ،" ރައީސް ހާލިދު ބުންޏެވެ.\nހަސަން ތައްހާނުގެ ދެ ބުމަ ގޮށްޖަހާލި އެވެ. ރައީސްގެ ދެ ލޮލަށް އޭނާގެ ތޫނު ނަޒަރު ހުއްޓާލި އެވެ. ޖަވާބެއް ނުދިނެވެ. ރުޅިވެރިކަމާ އެކު ހަމަ ބަލަހައްޓައިގެން އިނީ އެވެ.\n"މަ ކުރިން ވެސް ބުނިން ދޯ ތި ގޮތަށް މަށާ ދިމާއަށް ނުބަލާށޭ!" ރައީސަށް މަޑުން ނީނދެވިގެން ބުންޏެވެ.\n"ބަލަ މަ މިހެން ބެއްޔަސް ކަލެއަށް ކޮން ގެއްލުމެއް ވާނީ؟ ކަލޭ ބިރުގެންފައި އިން ވަރެއް މި ވަޒަންކޮށްލަނީ. ބުނެ ބަލަ، ބިރެއް ނުގަނޭތަ؟" ތައްހާނު، އެއްވެސް ޖެހިލުމެއް ނެތި، ސުވާލުކުރި އެވެ.\n"ބިރުގަތުމަށް ވުރެ ކަންބޮޑުވުން ދޯ ބޮޑުވާނީ. މަގޭގެ އެންމެ ގާތް މިނިސްޓަރު. މުޅި ގައުމުގައި އޭނާ ގެއްލުނު ވާހަކަ މިހާރު އެ އޮތީ. ވީ ތަނެއް، ވީ ގޮތެއް ވެސް ނޭނގޭ. ކޮޓަރީގައި ލޭ ހުރިކަން،" ރައީސް ކިޔައިދިނެވެ.\n"މަ މިހެން ބުނީމާ ކަލޭ ގަބޫލުކުރާނަންތަ؟" ތައްހާނު ދެން ވެސް ކުރީ ސުވާލެކެވެ.\n"ގަބޫލުނުކުރެވޭ ކަހަލަ ސަބަބެއް ދައްކައިގެން އޮޅުވާލަން ދޯ ތި އުޅެނީ؟" ރައީސް ހިތްހަމަނުޖެހިފައި ރައްދުދިނެވެ.\n"ތި ސޮރު ހިއެއް ނުވޭ މާލޭގެ ފަސްގަނޑުގައި ހުރި ހެންނެއް. އެއީ އިންސާނުންގެ ކަމެކޭ މަށެއް ނުބުނާނަން،" ދުފުންގަނޑު ހިމުންކުރަމުން ހަސަން ތައްހާނު ބުންޏެވެ.\n"އާނ، ދެން އަޅާނުލާ. ކަލޭ ބުނި ގޮތަށް ފިއްލަދުއަށް މަ އަރާނަން. އެކަމަކު ނިހާދާ ބެހޭ ގޮތުން ތި ބުނި ވާހަކަ ގަބޫލެއްނުކުރަން، އިނގޭ. ދެން އެންމެ ރަނގަޅު ދިޔަސް،" ރައީސް އެންމެ ފަހުން ބުންޏެވެ.\n"މިރޭ ފުރަން އޮތް އޮޑިއަށް އަރަން މަ މިދަނީ. ފިއްލަދޫ އެ އޮތީ ކަލެއަށް. ނަމަނަމަ މަ ކަހަލަ ސިހުރުވެރިއެއްގެ ވާހަކަ އެދައިތަ ކައިރީގައި ނުބުނާތި،" ފޮތި ކޮތަޅު ތެރެއަށް ކުޅު ދަޅު ލައި، ކޮނޑުގައި ކޮތަޅު އަޅުވާލަމުން، ތައްހާނު ބުންޏެވެ. ދެން ތެދުވެ، ރައީސާ ދިމާއަށް، ދެ މިޔަކަނުން ހީލަމުން، ނުކުންނަން ހިނގައިގަތެވެ.\n"މަށަށް ދެން ވެސް ބުނެވެން އޮތީ މި ވާހަކަ. ތި ގެއްލުނު ސޮރު ހޯދަން އުޅޭނެ ކަމެއް ނެތް. އޭނާއެއް ނުފެންނާނެ،" ފަހަތަށް އެނބުރި ބަލައި ވެސް ނުލާ، ކުރިއަށް ދަމުން ތައްހާނު ބުންޏެވެ. ރައީސް ހާލިދު އިނީ ހައިރާންވެފައި ބަލަހައްޓައިގެންނެވެ. ގަބޫލުކުރަން ދަތިވިޔަސް ސިހުރުވެރިޔާ އެ ބުނި ވާހަކައިން ޖެހިލުންވެފަ އެވެ.\nހަސަން ތައްހާނު ދޮރު ހުޅުވާލުމާ އެކު، ދޮރުގެ އަރިމަތީގައި ހުރި، ބިޔަ ބޮޑީގާޑު ފެނުނެވެ.\n"މިހިރަ ދެޔޯއެއް ދޯ! ކާކު މި ދުނިޔެއަށް ގެނައި އެއްޗެއްތަ މިއީ؟ އެހެން މީހުން ބިރުގެންފާނެ. މަށެއް ނުގަނޭ ބިރެއް. ވެރިމީހާ ދޫކޮށްނުލައި، ކަލޭ އުޅެން ޖެހޭނީ ތިޔަ ދާން އުޅޭ ރަށުގައި. މި ރަށުގައި ކަލޭ ނެތަސް، އޭނާއަށް ވާނެ ގެއްލުމެއް ނޯންނާނެ،" ދަތްކުނޑިވިކާލައިގެން ހުރި ބޮޑީގާޑާ ދިމާއަށް ބަލަމުން، ތައްހާނު ހިނގައިގަތެވެ. އެވަގުތު ބޮޑީގާޑަށް ރައީސް ގޮވާލި އަޑު އިވުނެވެ. އެހެންކަމުން ނުބައި ސިހުރުވެރިޔާ ދެކެ އުފެދުނު ރުޅިވެރިކަމާ އެކު ބަލަން ހުރެވޭ ގޮތެއް ނުވި އެވެ. އޭނާ އަވަހަށް ރައީސް އިން ކޮޓަރިއަށް ދެމިގަތެވެ.\n"ދެ މީހުން އެބަ ޖެހޭ ކަމެއް ރާވަން،" ބޮޑީގާޑާ ދިމާއަށް ބަލަން އިނދެ، ރައީސް ބުންޏެވެ.\nފާތިރު އޭނާގެ މުސްކުޅި ގޭގައި ހުރި އުނދޯލީގައި، ހެއްލާލަ، ހެއްލާލަ އިނެވެ. އޭނާ އެކަންޏެވެ. ނާވިޝް ދިއުމާ އެކު އިންސާފުގެ ޗެމްބަރުން ނުކުމެ، ހުސޭނުބެއާ ގުޅަން އެތައް މަސައްކަތެއް ކުރި އެވެ. އެކަމަކު އަދިވެސް ގުޅޭ ގޮތެއް ނުވި އެވެ. މިހާރު މެންދުރުން އަނބުރައި ދޭއް ޖަހަނީ އެވެ. ގެއަށް ކާން ނާންނާތީ، އަންހެނުން ދެ ފަހަރަށް ގުޅައިފި ވެސް މެ އެވެ. އެކަމަކު އަދި ދެވެން ނެތް ކަމަށް ބުނެ، ފާތިރު އިނީ ހުސޭނުބެއާ ވާހަކަ ދައްކާފައި ނޫނީ ގުޑާނުލާށެވެ.\nމި އޮޕަރޭޝަން ނާކާމިޔާބުވެއްޖެ ނަމަ ނުރައްކާ ކުޑަ ނުވާނެކަން އޭނާއަށް އެނގެ އެވެ. އެކަމަކު ހިތުގެ އަޑިން ގަބޫލުކުރަނީ އެހެން ނުވާނެ ކަމަށެވެ. އެހެން ވެގެން ވެސް ނުވާނެ އެވެ. ތާސްބައިގައި ހިމެނޭ ވިހަ ހަށިގަނޑު ތެރެއަށް ހިނގައްޖެ ނަމަ އެތެރޭގެ ގުނަވަންތައް ހަލާކުނުވެއެއް ނުހުންނާނެ އެވެ. އޭގައި ވިހައިގެ މާއްދާ ހިމެނީ ވެސް، އެފަދަ ނަތީޖާއެއް ނުކުންނާނެ މިންވަރަށް ބަލައިގެންނެވެ.\nއޭނާ އެ އިނީ ކާފަގެ އުނދޯލީގަ އެވެ. ކުޑައިރު އޭނާއަށް އެތައް ވާހަކައެއް، އެތައް ނަސޭހަތެއް ދިން ކާފަ އެވެ. އޭނާ ބޮޑުވީ، ހަރުދަނާ ކާފަ އާއި ބައްޕައެއްގެ ބެލުމުގެ ދަށުންނެވެ. އެކަމަކު އޭނާ އެ ކުރަމުން އަންނަ ވަރުގެ ބިރުވެރި ކަމެއް އެއިން އެއްވެސް މީހަކަށް ކުރިމަތިވެފައެއް ނުވެ އެވެ. އެމީހުން އޭނާއަށް ފޯރުކޮށްދިން އިލްމީ ސިއްރުތަކުގެ ބާރު އެއަށް ވުރެ އަދި ވަރުގަދަ އެވެ.\nއޭނާ އާއި ޒަވީން އާއި ނާވިޝްގެ އަތުން ބަޔަކު މަރުވެއްޖެ އެވެ. އެކަމަކު ކުށުގެ އިހުސާސެއް އެއިން އެއްވެސް މީހެއްގެ ނެތެވެ. އެ މީހުން ނުކުތީ އެ އަނިޔާވެރިންގެ އަތުން އިންސާފު ހޯދައިދޭށެވެ. އާންމުންނަށް ނޭނގުނަސް، ފޮރުވިގެން ތިބެ، ކުރަމުން އެ އަންނަނީ އެ ކަމެވެ. އެ ހުރިހާ އޮޕަރޭޝަނެއް ވެސް ކާމިޔާބެވެ.\nހަމައެކަނި ރޭ ދިން ހަމަލާ ފިޔަވަ އެވެ. އެކަމަކު އެ ހަމަލާ އަމާޒުކުރީ ވެސް، ރާއްޖޭގެ އެންމެ މަތީ ވެރިޔާއަށެވެ. އެހެންކަމުން ތަފާތު ވެސް ހުންނާނެ އެވެ.\nއެކަން ވިސްނާލެވުމާ އެކު އަނެއްކާވެސް، ޖީބުން ކުޑަކުޑަ ފޯނު ނެގި އެވެ. އޭނާ ހުސޭނުބޭގެ ނަންބަރަށް ގުޅާލި އެވެ. ދެ ފަހަރު ރިންގް ވީ ތަނުން ނެގި އެވެ.\n"މަށަށް ފިލަން އުޅޭނެ ކަމެއް ނެތް. ކަލޭގެ ދަރީގެ މަތިން ހަނދާން ނެތުނީތަ؟" އުނދޯލިން ތެދުވަމުން، ފާތިރު ފުރަތަމަ ވެސް ހުސޭނުބެއަށް ދިނީ އިންޒާރެވެ.\n"ފިލައިގެންނެއް ނޫން މި އުޅެނީ. ދެންމެ ރައީސް ވެސް ގުޅައިގެން ވަރަށް ވާހަކަ ދައްކައިފި،" ހުސޭނުބޭ ބުންޏެވެ.\n"އޭނާއަށް ހަމަ އެއްވެސް ކަމެއް ނުވޭ! ކަލެއާ ވާހަކަ ވެސް ދެއްކީ؟" ފާތިރު ސުވާލުކުރި އެވެ.\n"މަ އެބަ ފޮނުވަން މެސެޖެއް. މިހާރު މި ނައްޓާލަނީ ނަސްރާ ކައިރިއަށް،" ހުސޭނުބެ އެހެން ބުނެފައި ފޯން ބޭއްވި އެވެ.\nމެސެޖް އައީ އިނގިރޭސި ވިލާތުގެ މޮބައިލް ނަންބަރަކުންނެވެ. އޭގައި ލިއެފައި އޮތް ވާހަކަ ކިޔާފައި، ފާތިރަށް ފުރަތަމަ ގަބޫލެއް ވެސް ނުކުރެވުނެވެ: ކުރިއަށް އޮތް ދެ ދުވަހުގެ ތެރޭގައި ރައީސް ސިއްރުން ފިއްލަދުއަށް އަރައި، ދަލޭކަދައިތައާ ބައްދަލުކުރަނީ އެވެ. ހުސޭނުބެ ލިއެފައި އޮތީ "ވަރަށް އިލްމުވެރި، އާދަޔާ ހިލާފު މުސްކުޅި އަންހެނެއް" ކަމަށެވެ. މަރުވުމުގެ ކުރިން ފާތިރު ކައިރީ ނަލަ އިބްރާހިމް ބުނި ގޮތުން ނަމަ، ރައީސްގެ އެންމެ ބޮޑު ބޭނުމަކީ ދަލޭކަދައިތައާ ބައްދަލުކުރުމެވެ. ފާތިރަށް ފިއްލަދުއަށް ގޮސް، އެގެއަށް ވަދެވުނީ، އިބްރާހިމް ދިން އެ މައުލޫމާތުންނެވެ.\nމިހާރު އެ ގޭގައި އުޅެނީ ދަލޭކަދައިތަ އެކަންޏެއް ނޫނެވެ: އޭނާގެ ދެ ވަނަ އަނބި ހައްވަގެ ގެޔަކީ ވެސް އެ އެވެ.\nރައީސް ހާލިދަށް އެ ގެއަށް ވަދެވިގެން ނުވާނެ އެވެ. އެކަމަކު އޭނާއަށް ދެން ކުރެވޭނީ ކޮން ކަމެއް ހެއްޔެވެ؟ ތިން އަހަރު ވުމުގެ ކުރިން އެރަށަށް ނާރަން އެހުރީ ވައުދުވެގެންނެވެ. އެ ވައުދާ ހިލާފު ވެއްޖެ ނަމަ ދެން ކުރިމަތިވާނީ ކޮން މައްސަލަގަނޑެއް ކަމެއް ވެސް އޭނާއަކަށް ނޭނގެ އެވެ. ލަފާކުރަން ވެސް ދައްޗެވެ. އެގޭގައި އޮތީ، އަދި އެ ގެ ވަށައިގެން ވަނީ މުޅިން ވެސް ސިއްރެވެ. ތަފާތު ބާރުތަކެކެވެ.\nފާތިރު ވިސްނަން ފެށި އެވެ.\nހުދު ކުލައިގެ ބޮޑު އަލަމާރީގެ އެއް ދޮރުފަތް އެއްކޮށް ހުރީ ބިއްލޫރިންނެވެ. ޖިމް ނިންމާފައި ކޮޓަރިއަށް ވަދެ، ހުސް ގަޔާ ހަދާލައިގެން އޭނާ ހުރީ ލޯގަނޑުން ހަށިގަނޑަށް ބަލާށެވެ. އޭނާއަކީ ސިހުރުވެރިޔާ އެ ސިފަކުރި ގޮތަށް "ދެޔޯއެއް" ހެއްޔެވެ؟ އޭނާގެ ތަފާތަކީ ކޮބައި ހެއްޔެވެ؟ އާންމު ދިވެހިންނަށް ވުރެ އިސްކޮޅުން ދިގުވެފައި، ހަށިގަނޑު ވަރުގަދަވުން ހެއްޔެވެ؟ އޭނާ ކަޅުވުން ހެއްޔެވެ؟ ލޯގަނޑުން ފެންނަނީ ބޭކާރު ސަރުބީގެ އެއްވެސް މިންވަރެއް ނެތް، ހަ ގޮޅި އަރާފައި ހުރި ބަނޑަކާއި، މޭމަތީގެ މަސްތައް ވަރުގަދަ، ބިޔަ ކޮނޑަކާއި ބިޔަ ދެ އަތެވެ. މޫނުމަތީގެ ހަންގަނޑު އޮމާނެވެ. ތުނބުޅި އާއި މަތިމަސް ބާލައިފަ އެވެ. އޭނާގެ ދެ ލޮލުގެ ބުމަ ބޯވެފައި، ދިގެވެ. ލޮލު ތެރެއިން އަބަދުވެސް ރުޅިވެރިކަން ފެންނަ ވާހަކަ، މީހުން ބުނެ އެވެ. ތެދެކެވެ. ރީތި ހިނިތުންވުމަކީ އޭނާގެ ސިފަޔަކަށް ނުވެދާނެ އެވެ. އެކަމަކު އޭނާ ވެސް އޭނާގެ ގާތް ރައްޓެހިންނަށް ހިނިތުންވެ އެވެ. ސަމާސާ ވެސް ކުރެ އެވެ. އެކަން ނުފެންނާނީ، ރައީސުލްޖުމްހޫރިއްޔާގެ ހަށިފާރަވެރިޔަކަށް ހުންނަ އިރު އެވެ. ސިފައިންގެ ޑިއުޓީގައި ހުންނަ އިރު އެވެ.\nއޭނާއަށް ޔަގީންވާ ކަމަކީ، އޭނާގެ ހިތް ސާފުކަމެވެ. ތެދުވެރިކަމެވެ. އޭނާއަށް ހަވާލުކުރާ ކޮންމެ ކަމެއް ކުރާނެކަމެވެ. އަދި ހިތުގައި އެހެން މީހުންނާ މެދު އޮންނަ ލޯތްބެވެ.\nމުހައްމަދު ޔޫނުސް ދެ އަތް އުފުލައިލައި، ދެ އަތުގެ މީދާމަސްގަނޑު ބާރުކޮށްލި އެވެ. އޭނާގެ ހަށިގަނޑާ ވާދަކުރެވޭނެ ވަރުގެ މީހަކު ވެސް މި ވަގުތު ސިފައިންގެއަކު ނެތެވެ. އެކަމަކު އެއީ ހަމަ ހުރެފައި އޭނާއަށް ލިބުނު ހަށިގަނޑެއް ނޫނެވެ. ރަށުގައި، މާމަ ކައިރީގައި އުޅެ ބޮޑުވި އިރު ވެސް އޭނާގެ އުއްމީދަކީ، ސިފައިންގެއަށް ވަނުމެވެ. އޭރު އޭނާގެ ރަށުގައި ކޭބަލް ޓީވީއެއް ނުހުރެ އެވެ. ޓީވީއެމްއެއް ނުފެނެ އެވެ. ޓީވީ އާއި ވީސީއާރު ހުންނަނީ މަދު ގެއެއްގަ އެވެ. އެއިން ގެއެއްގައި ފިލްމެއް ދައްކާތޯ އޭނާ ހުންނަނީ ބަލަބަލަ އެވެ. ރާމްބޯ ފިލްމުތަކުގެ ފުރަތަމަ ފިލްމު "ރާމްބޯ: ފަސްޓް ބްލަޑް" އޭނާގެ ހަނދާނުން އަދިވެސް ނުފޮހެވެ އެވެ. އޭގެ ބަތަލް ސިލްވެސްޓަ ސްޓެލޯންގެ ބިޔަ ހަށިގަނޑާއި ތަޅާފޮޅުންތަކާއި ހަނގުރާމައިގެ މަންޒަރުތައް، އޭނާގެ ސިކުނޑިގައި އުފެއްދި ހުވަފެނަކީ ސިފައިންގެ މީހަކަށް ވުމެވެ. އެ ފިލްމުގައި ވެސް، ޖޯން ރާމްބޯއަކީ ހިނިތުންވާ މީހެއް ނޫނެވެ.\nޔޫނުސް ބޮޑުވަމުން އައީ މަންމަ އާއި ބައްޕަގެ ހިޔާވަހިކަމެއް ނެތި އެވެ. އޭނާގެ އުމުރުން އެންމެ ހަ އަހަރުގައި މަންމަ މަރުވީ، ކޮއްކޮއަކު ވިހެއުމުގެ ތެރޭގައިކަން، ހަނދާންވެ އެވެ. އޭރު އޭނާ ހުރީ ދޮންބައްޕަގެ ރަށުގައި، ނިލަންދޫގަ އެވެ. އެކަމަކު އޭނާގެ މަންމަގެ އަސްލު ރަށަކީ ކ. ހުރަ އެވެ. އެއް ދުވަހަކު މަންމަ ބުނީ "މިހާރު މި އުޅެނީ އެހެން ރަށަކަށް ދާން" ކަމަށެވެ. އަނެއް ދުވަހު ދޯންޏަކަށް އަރައިގެން މާލެ އައިސް، އޭގެ އަނެއް ދުވަހު ނިލަންދުއަށް ފުރީ އެވެ.\nއަސްލު އޭނާގެ ބައްޕައަކީ ކާކު ކަމެއް، ރަސްމީ ލިއުންތަކުން އެނގޭކަށް ނެތެވެ. އޭނާ ވީ ބައްޕަ ނެތް ކުއްޖަކަށެވެ. އެކަމަކު ކޮންމެ އިންސާނެއްގެ ވެސް ބައްޕައެއް ހުންނާނެތާ އެވެ. މައްސަލައަކީ އެކަމަށް އެއްބަސްވެ، ދީނީ ގޮތުންނާއި ގާނޫނީ ގޮތުން ފުރިހަމަކުރަން ޖެހޭ ޝަރުތުތަކާ އެ ބައްޕަ ދުރުވުމެވެ. އެއީ ކުށެއް ނެތް އޭނާގެ ހިތް ކަތިލުމެވެ. އެއީ އޭނާގެ މުޅި ހަޔާތަށް ދެމިގެންދާ އަނިޔާއެކެވެ.\nއެކަމަކު ޔޫނުސްގެ ޝަކުވާއެއް ނެތެވެ. އުމުރުން އެންމެ ފަސް އަހަރުގައި އޭނާގެ މަންމަ ބުނި ބައެއް ވާހަކަތައް މިހާރު ވެސް ހަނދާނުގައި އެބަ ހުއްޓެވެ: "ދަރިފުޅުގެ ބައްޕައާ ބައްދަލުވެދާނެ" އެވެ. "ބައްޕަ ދެކެ ރުޅި ނާންނައްޗެ"ވެ. "އެންމެން ދެކެ ވެސް ލޯބި ވައްޗެ"ވެ. "ނަމާދު ނާޅައްޗެ"ވެ.\nއެހާ ކުޑައިރު އެ ނަސޭހަތްތައް މަންމަ ދިނީ، މަންމަގެ އުމުރު ކުރުވުމުން ކަމަށް، ފަހުން އޭނާއަށް ވިސްނުނެވެ. މަންމަ މަރުވި ރޭ، އޭނާ ހުރީ، ދޮންބައްޕަގެ ގޭގަ އެވެ. މަންމަ އޮތީ ސިއްހީ މަރުކަޒުގަ އެވެ. އެތަނަށް ގެންދިޔައީ އިރާކޮޅު ކުއްލިއަކަށް މަންމަ ރޯން ފެށީމާކަން އޭނާގެ ހަނދާނުގައި ހުރެ އެވެ. ދޮންބައްޕަ އާއި ގޭގެ ބޮޑެތި މީހުން މަންމަ ނަގައިގަނެގެން ގެންދިޔައީ އެވެ. އޭނާ ކައިރީގައި ބުނީ ގޭގައި މަޑުކުރާށެވެ.\nފަތިހު އޭނާއަށް ގޮވައިގެން ނެގި އިރު، މައި ގޭގެ މެދުގައި ހުރި މޭޒެއް މަތީގައި، މަންމަ އޮތީ، ހުދު ފޮތިގަނޑަކުން ނިވާކޮށްފަ އެވެ. މަންމަ އެ އޮތީ މަރުވެފައޭ، ދޮންބައްޕަ، އޭނާގެ ކަންފަތް ދޮށުގައި ބުންޏެވެ. ދެން އޭނާ ގޮވައިގެން ގޮސް، މަންމަގެ މޫނު ދެއްކި އެވެ. ތެދެކެވެ. އޭނާއާ ދިމާއަށް އަބަދުވެސް ވެފައި ހުންނަ ހިނިތުންވުމެއް ނެތެވެ. އޭނާއާ ދިމާއަށް ބަލައެއް ނުލި އެވެ. ކައިރީގައި، މަޑުމަޑުން، ހުރި ކަމެއް ވެސް ނޭނގުނެވެ.\nމަންމަ މަރުވިތާ ހަފުތާއެއް ނުވަނީސް، އޭނާ ގޮވައިގެން ދޮންބައްޕަ ދަތުރުކުރީ ހުރައަށެވެ. މާމަގެ ގެއަށް ގެންގޮސް ހަވާލުކުރި އެވެ. އޭގެ ފަހުން އޭނާ ބޮޑުކުރީ މާމަ އާއި ކާފަ އާއި މަންމަގެ ބޭބެމެންނެވެ. އެއީ އޭނާއަށް ލޯބިދިން އާއިލާއެކެވެ. އެ އާއިލާގައި ހުރި ހަމައެކަނި އަންހެން ދަރިފުޅު މަރުވުމުން، އެ އެންމެންނާ ހަވާލުކުރި އަމާނާތް، ރައްކާތެރިކަމާ އެކު ހިމާޔަތްކުރި އެވެ. އެ މީހުންގެ އެއްވެސް ޝަކުވާއެއް ނެތި، އެއްވެސް ކަހަލަ ހިތްހަމަނުޖެހުމެއް ވެސް ނެތި އެވެ. އޭނާއަކީ، މަންމަގެ އާއިލާގެ އެންމެންގެ ލޯބި ލިބިގެން، ރަނގަޅު ތަރުބިއްޔަތަކާ އެކު ބޮޑުކޮށްފައި ހުރި ޒުވާނެކެވެ.\nދެން އެ ސިހުރުވެރިޔާ "ދެޔޯއެއް"ގެ ގޮތުގައި އޭނާ އެ ސިފަކުރީ ކީއްވެގެން ހެއްޔެވެ؟ ސިހުރުވެރިން ދެކެ އޭނާ ރުޅިއަންނަކަން ޔަގީނެވެ. ހާއްސަކޮށް ހަސަން ތައްހާނެވެ. އެ މުޑުދާރުކަމެވެ. މީހުންނަށް އިހުތިރާމްނުކުރާ ކަމެވެ. ވާހަކަދެއްކުމުގައި ހުންނަ ގޮތްކުޑަކަމެވެ. އެކަލޭގެ ރިޔާސީ ގަނޑުވަރަށް ގެނެސް، އެކަނިމާއެކަނި އޭނާއާ ރައީސް ބައްދަލުކުރާތީ ވެސް ރުޅިއާދެ އެވެ. އެއީ ރާއްޖޭގެ އެންމެ މަތީ ވެރިޔާ ވެއްޓެން ޖެހޭ ފެންވަރެއް ނޫނެވެ. އެކަމަކު އޭނާއާ ކޮން ބެހޭ ކަމެއް ހެއްޔެވެ؟ އޭނާގެ ޒިންމާއަކީ ރައީސް ހިމާޔަތްކުރުމެވެ. ރައީސް ބުނާ ކަންކަން ކުރުމެވެ.\nރައީސްގެ ބޮޑީގާޑަކަށް އޭނާ ހަމަޖައްސައި، ގަނޑުވަރަށް ދިޔަ ފުރަތަމަ ދުވަހު ވެސް ވަރަށް ހާއްސަ ނަޒަރަކުން އޭނާއާ ދިމާއަށް ބަލަން ފެށި އެވެ. އެއީ އޭނާގެ ވަރުގަދަ ހަށިގަނޑުގެ ސަބަބުން ކަމެއް ނުވަތަ، ފުރަތަމަ ފެނުމުން ވެސް އޭނާއާ މެދު ކުރެވުނު އިތުބާރެއްގެ ސަބަބުން ކަމެއް، ބުނާކަށް ނޭނގެ އެވެ. މިހާރު އޭނާއަކީ ރައީސްގެ އެންމެ އަރިސް، އެންމެ އިތުބާރުކުރާ ބޮޑީގާޑެވެ.\nއެކަމަކު މިއަދު އޭނާ ގެންގޮސް ރައީސް ރޭވިރޭވުން ރަނގަޅެއް ނޫނެވެ. އެއީ ރައީސަށް ކަނޑައަޅާފައިވާ ސަލާމަތީ އުސޫލުތަކާ ވެސް ހިލާފު ކަމެކެވެ. ނަމަވެސް ރައީސްގެ އަމުރު އޭނާއަށް ހިނގާނެ އެވެ. އެހެންކަމުން ހަމައެކަނި ތިން ބޮޑީގާޑުންނާ އެކު، ހއ. އަށް ކުރާ ކުއްލި ދަތުރެއްގެ ނަމުގައި އެކަން ރޭވި އެވެ. ހަނިމާދޫގައި ހުރެފައި ރޭގަނޑު، ރަސްމީ ލޯންޗުގައި މަހަށް ނުކުތުމެވެ. ފިއްލަދޫ ބޭރުގައި ލޯންޗު އަޅާފައި، އޭގެ ކުޑަ ޑިންގީގައި ދެ މީހުން އެކަނި މަސް ބާނަން ދިއުމެވެ. އަނެއް ދެ ބޮޑީގާޑުންނާއި ލޯންޗުގެ ފަޅުވެރިން، ރައީސް އަންނަންދެން ތިބޭނީ ލޯންޗުގަ އެވެ.\nއަނެއް މައްސަލައަކީ، މީހުން އުޅޭ ރަށަކަށް ރައީސް ވަގަށް އެރުމެވެ. އެކަމަކު އެއީ ވެސް އޭނާއާ ބެހޭ ކަމެއް ނޫނެވެ. އޭނާއަށް އޮތީ ރައީސް ހިމާޔަތްކުރުމެވެ. ރައީސް އޭނާ ކައިރީ ބުނީ "މީހަކަށް ހަމަލާއެއް ދޭކަށް، މީހަކު މަރާކަށް ނާންގާނަން" ކަމަށެވެ.\n"އެގެއަށް ވަދެ އަހަރެން ނުކުންނަ އިރު ވެސް، ފާރައަށް ހުންނަންވީ. އަހަރެން ހިމާޔަތްކޮށްދޭންވީ. އެގޭގައި އޮތް އަންހެންމީހާގެ އެހީތެރިކަން އަހަރެން ބޭނުންވޭ އެބަ. ވަރަށް ބޮޑަށް ބޭނުންވޭ. ސިފައިންގެ މަތީ އޮފިސަރުންނަށް އަންގަންވާ އެއްޗެއް އަހަރެން އަންގާނަން. ތިކޮޅުން މަ މިބުނި ގޮތަށް ކަންތައްކޮށްދޭންވީ،" އޭނާއާ ދިމާއަށް ފުންކޮށް ބަލަން އިނދެ، ރައީސް ހާލިދު ބުންޏެވެ.\nއޭނާގެ ފޯނު ރިންގުވާން ފެށި އެވެ. ލޯގަނޑުން އަމިއްލަ ހަށިގަނޑަށް ހުއްޓާލައިގެން ހުރި ނަޒަރު ކުއްލިއަކަށް އެނބުރުނީ، އެއް ފަރާތުގައި ހުރި އެނދު މަތީގައި އޮތް ފޯނަށެވެ. އޭނާ ގޮސް ބަލައިލި އިރު އެންމެ ދޮށީ ބޮޑުބޭބެ އެވެ. އޭނާ ފޯނު ނެގި އެވެ. ދެން ހުރީ އަޑުއަހާށެވެ.\n"އިރުކޮޅަކުން އެބަ ދަން،" އެހެން ބުނެފައި އޭނާ ފޯނު ބޭއްވި އެވެ.\nއޭގެ ބައިގަޑިއިރު ފަހުން އޭނާ ހުރީ އޭޑީކޭގެ ޕްރައިވެޓް ރޫމެއްގައި، އޭނާގެ މާމަ ކައިރީގަ އެވެ. ފާހާނާ ތެރެއަށް ވެއްޓި ފައި ބިނދިގެން ބާއްވާފައި އޮންނަތާ ހަފުތާއެއް ވަނީ އެވެ. ބޭބެ ގުޅީ ކޮންމެހެން ވެސް މިރޭ އޭނާ ދެކިލަން މާމަ ބޭނުންވެއޭ ބުނަންވެގެންނެވެ. ކޮންމެ ދުވަހަކު ވެސް ދުވާލު ގަޑީގައި ވިއްސަކަށް މިނިޓް އޭނާ މާމަ ކައިރީގައި ހޭދަކުރެ އެވެ. އެކަމަކު ބޭބެ ބުނި ގޮތުގައި މާމަ މިރޭ ބޭނުންވަނީ ކައިރީގައި އޭނާ އިންނާށެވެ. މާމަ އެދޭ ކޮންމެ ކަމެއް، އެބުނި ގޮތަކަށް ކުރަން އާދަވެފައި ހުރުމުން، އެއްވެސް ޝަކުވާއެއް ނެތި އޭނާ އެކަން ގަބޫލުކުރި އެވެ.\nމާމަ އެކި ވާހަކަ ދައްކަމުން ދިޔަ އެވެ. ކުޑައިރު އޭނާގެ ފަހަތުން ދުވެދުވެ ވަރުބަލިވި ވާހަކަ އެވެ. އެއް ރެއަކު ދެ ނަމާދު ދޭތެރޭގައި ގެއިން ނުކުމެ، އަތުނުވެ ގޮސް، ވަލުތެރެއަށް ވަދެ އުޅެނިކޮށް ހޯދި ވާހަކަ އެވެ. ގެއަށް ގެނެސް، ފެން ކިޔަވައިގެން ގަޔަށް އަޅައި، ދޮއްވި ވާހަކަ އެވެ. ދުވެގެން އޭނާ އަތުވާނެ އެހެން ކުއްޖަކު ރަށުގައި ނެތް ވާހަކަ އެވެ. އެކަމަކު ރަށުގެ ގިނަ ކުދިން ގޮތަށް، ފުޓްބޯޅަ ކުޅެން ނުދާ ވާހަކަ އެވެ.\nހުސް ވެސް އުފާވެރި ވާހަކަތަކެވެ. އޭގެ ފަހުން ދެން އެނބުރުނީ މަންމަގެ ހަނދާންތަކަށެވެ. މާމަ އަބަދުވެސް ބުނަނީ އެއީ "އެންމެ ރަނގަޅު އަހުލާގެއް ލިބުނު، އެންމެ ރިވެތިކޮށް ރަށުގައި އުޅެމުން އައި އަންހެން ކުއްޖާ" ކަމަށެވެ. އެކަމަކު އެއީ އޭނާގެ ބައްޕައާ ބައްދަލުވުމުގެ ކުރިންނެވެ.\n"ރަށުގައި އޮތް ކަމަކަށް އައި މީހެއް އެއީ. ރޭގަނޑު އޮތް ބައްދަލުވުމެއްގައި ދިމާވީ. އޭގެ ފަހުން މަންމަ އޭނާގެ ކައިރިއަކުން ނުނެއްޓުނު،" އޭނާގެ އަތުގައި ހިފައިގެން އޮވެ، މާމަ ކިޔައިދިނެވެ.\nމާމަގެ ހުރި ހަމައެކަނި އަންހެން ދަރިފުޅެވެ. އާއިލާގެ އެންމެ ހަގު މީހާ އެވެ. އެހެންކަމުން ބޭބެމެންނާއި އެންމެން ވެސް މަންމަގެ ހިމާޔަތުގަ އެވެ. އެކަމަކު ލޯތްބަކަށް ހުރަހެއް ނޭޅުނެވެ. އެއީ މަންމަގެ ފުރަތަމަ ލޯތްބެވެ. ހަފުތާގެ ބަންދާ ދިމާކޮށް މާލެ އަށް ވެސް އަންނަން ފެށީ އެވެ. އެކަމަކު އެއީ މާ ގިނަ ދުވަހަކަށް ދެމިގެން ދިޔަ ލޯބީގެ ދަތުރަކަށް ނުވި އެވެ. މަންމަ ދޫކޮށް އެމީހަކު ރައްކާވީ އެވެ.\nމާމަ ބުނި ގޮތުގައި އެކަން ވީ ހަފުތާ ބަންދުގައި ރަށުން މާލެ އައިސް ހުއްޓަ އެވެ. އެ ހިތާމަޔަށް ފަހު ރަށަށް ގޮސް، މާމަގެ ގައިގައި ބައްދާލައިގެން ހުރެ ރުއީ އެވެ. އޭގައި ވަރަށް ބޮޑު ސަބަބެއް އޮތެވެ. އެއީ މަންމައަށް މުޅި ހަޔާތުގައި ވެސް ސަލާމަތްނުވެވޭނެ ވަރުގެ ލަދެކެވެ. އާއިލާއަށް ހުތުރު ނަމެކެވެ.\nއޭނާއަށް މަންމަ ބަލިވެއިން ވާހަކަ ބައްޕަގެ ކައިރީގައި ބުންޏެވެ. އެކަމަކު ބައްޕަ ދިން ޖަވާބަކަށް ވީ، މީހަކާ އިނދެގެން ޒިންމާއެއް ނެގޭ ވަރަށް ދިިރިއުޅުން ކޮޅަށް ޖެހިފައި ނެތުމެވެ. ދެން މަންމަގެ ބޮލުގައި އެޅުވީ އެހެން ތުހުމަތެކެވެ. ރަށުގައި ވެސް ލޯބިވެރިޔަކު، ނުވަތަ ލޯބިވެރިންތަކެއް ހުންނާނެ ވާހަކަ އެވެ. އެހެންކަމުން ބަލިވެއިނީ ކާކަށްކަން ޔަގީންނުކުރެވޭނެ ކަމަށް ބުނެ، "މަންމަގެ ހިތް ހަލާކުކޮށްލީ" ކަމަށް، މާމަ ކިޔައިދިނެވެ.\n"އޭގެ ފަހުން ފަސް އަހަރު މަންމަ ހޭދަކުރީ ހިލޭ ފިރިހެނަކާ ވާހަކަ ވެސް ނުދައްކާ. ދަރިފުޅު ގޮވައިގެން ގޭގައި ހަމަ އުޅުނީ. ދަރިފުޅުގެ ކަމެއްގައި ނޫނީ އެހެން ތަނަކަށް ގޮސް ވެސް ނޫޅޭ. އެހެން އުޅެނިކޮށް، ދަރިފުޅު ގޮވައިގެން މާލެ އައިސް ހޮސްޕިޓަލަށް ދިޔަ ދުވަހަކު، ދޮންބައްޕައާ ދިމާވީ. ދަރިފުޅު ރޯވަރުން މައިތިރިނުވެގެން، އުޅެނިކޮށް ދޮންބައްޕަ ކޮންމެވެސް އެއްޗެއް ދީގެން ރުއިން ހުއްޓުވާލީ. ދެން މަންމަ ދޮންބައްޕައާ ވާހަކަ ދައްކަން ފެށީ،" މާމަ ބުންޏެވެ.\n"މަންމަ އަކީ ރަނގަޅު ކުއްޖެއް. އެންމެން ދެކެ ވެސް އެހާ ލޯބިވާނެ. އެކަމަކު ލޯތްބަކީ އުމުރެއް ނޫން. މަންމަގެ އުމުރު މާތްﷲގެ އިރާދަފުޅާ އެއްގޮތަށް ވަރަށް ކުރު،" އޭނާއާ ދިމާއަށް ބަލަން އޮވެ، މާމަ ބުނެލި އެވެ.\nތަންކޮޅެއް ވާހަކަ ދިގުވެއްޖެ އެވެ: އޭނާގެ ހިތަށްއެރި އެވެ. އެކަމަކު ގިނަ ވާހަކަތައް އޭނާއަށް މުޅިން އަލެވެ. އެހެންކަމުން މިރޭ އޭނާ އެ ގެނައީ މަންމަގެ އެ ބައި ކިޔައިދޭންކަން ގަބޫލުކުރެވުނެވެ. އެކަމަކު މިރޭ ކީއްވެގެން ހެއްޔެވެ؟ އޭނާ އެ ސުވާލު މާމައާ ކުރި އެވެ. އެއްވެސް ޖަވާބެއް ނުދީ މާމަ އޮތީ އޭނާއާ ދިމާއަށް ބަލަހައްޓައިގެންނެވެ. ދެން އޭނާގެ އަތުގައި ބާރަށް ހިފަހައްޓާލި އެވެ.\n"ދަރިފުޅުގެ ބައްޕައަކީ ކާކުތޯ ބުނަންވެގެން މާމަ މި އުޅެނީ،" ހަމަ އެ އޮތް ގޮތަށް، ނަޒަރު ހުއްޓާލައިގެން އޮވެ ބުންޏެވެ.\n"އަނެއްކާ އަހަންނަށް އެނގޭ މީހެއްތަ؟" ކުއްލިއަކަށް އޭނާއަށް އަހާލެވުނެވެ.\n"އާނ. ރާއްޖޭގެ ރައީސް ނޭނގިއެއް ނުހުންނާނެ. ދަރިފުޅުގެ ބައްޕައަކީ އެއީ،" މާމަ ވަގުތުން ބުންޏެވެ.\nއޭނާއަށް ލިބުނު ހައިރާންކަމުގައި، މާމަ ހިފަހައްޓާލައިގެން އޮތް އަތް ވެސް ދުރަށް ޖައްސާލެވުނެވެ. ނޭނގުމުގެ ތެރޭގައި އެނދާ ދުރަށް ހަށިގަނޑު ވެސް ގެންދެވުނެވެ. ހީވީ މާމަގެ އެ ބަހުން، އޭނާ ބިރުގަތީހެންނެވެ. އާއެނކެވެ. އޭނާގެ ހިތަށް ވަދެގެން ދިޔައީ ބިރުވެރިކަމެވެ. ހިތުގެ ވިންދު، ކުއްލިއަކަށް، މައްޗަށް އަރަން ފެށި އެވެ. ޖިމްގައި އެންމެ ވަރުގަދައަށް ބަރުހިފާ ދުވަސްދުވަހު ވެސް އެވަރުގެ ތެޅުމެއް އިހުސާސެއް ނުކުރެވެ އެވެ.\n"ދަރިފުޅާ! މާމައަށް އެނގޭ ތިހެން ވާނެކަން،" އޭނާއަށް އައި ބަދަލު ފެނިފައި، މާމަ އޭނާގެ އަތުގައި ހިފަހައްޓާލައި، ކައިރިއަށް ގެންނަން އުޅުނެވެ.\n"ދޮގެއް ނަމަ މާމަ އެހެން ބުނާކަށް ނުޖެހޭނެ ދޯ. ބޭބެމެން ކައިރީގައި އަޅެ އަހާ ބަލަ. އެއްވެސް މީހަކު ދަރިފުޅާ އެވާހަކަ ދައްކަން ބޭނުންނުވަނީ. އެކަމަކު މިއަދު ދަރިފުޅާއި ރައީސް ވަރަށް ކައިރިއޭ ބޭބެ ބުނީމާ، މާމަ ނިންމީ ދެން މަޑެއް ނުކުރެވޭނެއޭ،" މާމަ އުޅުނީ އޭނާގެ އެ ހައިރާންކަމާއި ޝޮކުން ނެރެ، ވިސްނައިދެވޭތޯ އެވެ. އެކަމަކު އޭނާގެ ހިތަށްއަރައި ފައިބަމުން ދިޔަ އިހުސާސްތައް، މާމަގެ އެ ވާހަކަތަކަށް ވިސްނުން އަނބުރާލެވޭ ވަރަށް ވުރެ ގިނަވެފައި، ފުނެވެ.\n"ދަރިފުޅާ ޔޫނުސް...." މާމަ ގޮވާލި އަޑު އިވުނެވެ. އެކަމަކު ޖަވާބެއް ދިނުމުގެ ބަދަލުގައި އޭނާއަށް ލޯ މަރާލެވުނެވެ. ބާރުކޮށްލެވުނެވެ. ރޯކަށެއް ނޫނެވެ. އެކަމަކު އަދިވެސް ގަބޫލުނުކުރެވިގެންނެވެ. ގަބޫލުކުރަން ބޭނުންނުވެގެންނެވެ. މާމަ އެ ސިއްރު ހާމަކޮށްގެންނެވެ.\n"އަނެއްކާ މާމަ ދެކެ ރުޅިއައީތަ؟" ކަންބޮޑުވެފައި އޮތް މާމަ ސުވާލުކުރި އަޑު އިވުނެވެ.\nއޭނާއަށް ލޯ ހުޅުވާލެވުނީ އެހެން ބުނީމަ އެވެ. އެއީ ދުވަހަކު ވެސް ވާނެ ކަމެއް ނޫނެވެ. މާމަގެ ހިތުގައި ޖެހުނަކަ ނުދޭނެ އެވެ.\n"މާމަ ދެކެ އަހަރެން ރުޅިއަންނާނެތަ؟" އޭނާއަށް ބުނެވުނެވެ.\nއޭނާގެ ކަނާތް ތިލާގައި މާމަ ބާރަށް ހިފާލި އެވެ. ދެން ގެންގޮސް، މާމަގެ މޫނުގައި ޖައްސާލި އެވެ.\n"މި ވާހަކައިން ދަރިފުޅަށް އަސަރުކުރާނެ. މާމައަށް ނޭނގެނީކީ ނޫން. އެކަމަކު ދަރިފުޅުގެ މަންމަގެ ވަސިއްޔަތެއް އެއީ،" މާމަ ބުންޏެވެ.\n"މަންމަގެ ވަސިއްޔަތެކޭ!" އޭނާއަށް ހައިރާންވެފައި ސުވާލުކުރެވުނެވެ.\n"އާނ. މަންމަ ރަށުން ފުރައިގެން ދަމުން ބުނީ ދަރިފުޅު ބޮޑުވެ، ކަންކަން އެނގޭ ވަރުވީމާ ހުރިހާ ވާހަކައެއް ކިޔައިދޭނަމޭ. އެކަމަކު މަންމަ ނެތް ދުނިޔެއެއްގައި އެކަން ކޮށްދޭން މާމަގެ ކިބައިން އެދުނީ. ވަސިއްޔަތެކޭ ވެސް ބުނި،" މާމަ ކިޔައިދިނެވެ.\nވާތު އުޅަނބޮށި އެނދުގައި ޖައްސާލަމުން، ވާތުން ނިތްކުރީގައި ފިރުމަން ފެށި އެވެ. މިއީ ހުވަފެނެއް ނޫން ބާވައޭ ވެސް ހިތަށްއެރި އެވެ. އޭނާ ބޭނުންވީ ނުކުމެގެން ދާށެވެ. އެކަނިވެލާށެވެ. މީހަކު ބަލަން ނެތް ތަނެއްގައި ވިސްނާށެވެ. މި ދިމާވި އިއްތިފާގުގެ މާނައަކީ ކޮބައިތޯ ދެނެގަންނާށެވެ. އޭނާގެ ބެލުމުގެ ދަށުގައި އެހުރީ އޭނާގެ ބައްޕަތޯ ކަށަވަރުކުރާށެވެ.\nއެކަމަކު ދޮގުހަދައިގެން މާމަ އެ ވާހަކަ ދެއްކުމުގެ ބޭނުމެއް ނެތެވެ. އެއިން އޭނާއަށް އުނދަގޫވުން ފިޔަވައި، މާމަމެންނަށް ލިބޭނެ ފައިދާއެއް ވެސް ނޯންނާނެ އެވެ. އެހެންކަމުން އެއީ މާމަގެ ސިކުނޑީގައި އޮތް ޒިންމާއެއް އަދާކުރީކަމަށް އޭނާއަށް ގަބޫލުކުރެވުނެވެ.\nހިތްވަރު ކިތައްމެ ގަދަޔަސް އޭނާގެ ހިތަށް އޮބިނޯންނަ ވަރަށް އިހުސާސްތައް ކެކިގަތެވެ. އެހެންވެ މަޑުމަޑުން މާމަގެ އަތުން އޭނާގެ ކަނާތް ދުރުކުރުމަށް ފަހު ތެދުވެ، ފާހާނާއާ ދިމާއަށް ހިނގައިގަތެވެ. ވަދެ، ދޮރު ލެއްޕި އެވެ. މިފަހަރު ލޯ މަރާލެވުނީ، ލޮލު ތެރެއަށް ގިނަވެގެން އައި ކަރުނަތަކާ ހެދި އެވެ. ރުއިމަކީ އޭނާގެ މިޒާޖެއް ނޫނެވެ. އެކަމަކު ބައްޕައަކީ ކާކު ކަމާ މެދު އެންމެ ސުވާލެއް ވެސް ނުކޮށް، ހަޔާތުގެ މިހާ ހިސާބަށް އައި އައުން ނިމުނު އިރު، އެއީ އިންސާނަކަށް ކެތްކުރެވޭ ވަރުގެ ހަގީގަތަކަށް ނުވި އެވެ.\nއޭނާ ލޯ ފޮހެލި އެވެ. އެކަމަކު އޭރު ގިސްލުން ހުއްޓައެއް ނުލެވުނެވެ. ދެން އަނެއްކާވެސް ބާރަށް ކަރުނަތައް ފައިބައި ގަތީ އެވެ. ފާހާނާ ތެރެއިން އަޑެއް ބޭރުވިޔަ ނުދޭންވެގެން، އަނގަ މަތީގައި އޭނާއަށް އަތް އެޅުނެވެ.\n(11 ވަނަ ބައި، ޖޫން 23، 2020، އަންގާރަދުވަހު)


Raees aa dhekolhah hulhahelhi liyunthah sahha tho ACC in balanee | Mihaaru\nރައީސް އޮފީހުގައި ބޭއްވި ނިއުސް ކޮންފަރެންސްގައި ރައީސް ނޫސްވެރިންނާ ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nބަލަނީ ރައީސާ ދެކޮޅަށް ހުށަހެޅި ލިއުންތައް ސައްހަތޯ އެކަނި: އޭސީސީ\n20 އޯގަސްޓް 2019 - 19:13 17 comments\nރައީސް އިބްރާހިމް މުހައްމަދު ސޯލިހްގެ ބޭންކް އެކައުންޓަކަށް މިދިޔަ ޖުލައި މަހުގެ ތެރޭގައި 4.2 މިލިއަން ޔޫރޯ (ގާތްގަނޑަކަށް 70 މިލިއަން ރުފިޔާ) ޖަމާކޮށްފައިވާ ކަމަށް ތުހުމަތުކޮށް އެންޓި ކޮރަޕްޝަން ކޮމިޝަން (އޭސީސީ) އަށް ހުށަހެޅި ލިއުންތައް ސައްހަތޯ ބަލަމުން އަންނަ ކަމަށާއި އެ މައްސަލަ ބަލަމުން އަދި ނުދާ ކަމަށް އެ ކޮމިޝަނުން މިއަދު ބުނެފި އެވެ.\nރާއްޖޭގައި މަޝްރޫއެއް ހިންގަން އައި ބޭރުގެ ކުންފުންޏަކުން ރައީސްގެ އެކައުންޓަށް ގިނަ އަދަދެއްގެ ފައިސާ ޖަމާކޮށްފައިވާ ކަމަށް ބުނެ އޭސީސީ އަށް މައްސަލަ ހުށަހެޅީ އާއްމު މީހެކެވެ. އޭނާ ހުށަހެޅި މައްސަލައިގައި ބުނެފައި ވަނީ ފައިސާ ޖަމާކޮށްފައި ވަނީ މެލޭޝިއާގައި ހުޅުވާފައިވާ ރައީސްގެ އެކައުންޓަކަށް ކަމަށެވެ. އެ މައްސަލައާ ގުޅޭ ޓްރާންސެކްޝަންތަކެއް ކަމަށް ބުނެ ލިއުންތަކެއް ވެސް އޭސީސީ އަށް ހުށަހެޅި އެވެ.\nMalaysia ge bank eh gai Raees ge account eh noannaane: Raees office\nމި ތުހުމަތު އަމާޒުކުރުމާ އެކު ރައީސް އޮފީހުގެ ކޮމިއުނިކޭޝަންސް ސެކްރެޓަރީ، ހަސަން އިސްމާއިލް ވިދާޅުވެފައި ވަނީ މެލޭޝިއާގެ އެއްވެސް ބޭންކެއްގައި ރައީސްގެ އެކައުންޓެއް ނޯންނާނެ ކަމަށެވެ. އެހެންކަމުން މެލޭޝިއާ ބޭންކެއްގެ އެކައުންޓަކަށް ފައިސާ ޖަމާކޮށްފައިވާ ކަމަށް ފަތުރާ ވާހަކަތަކުގައި އެއްވެސް ހަގީގަތެއް ނެތް ކަމަށް އޭނާ ވަނީ ވިދާޅުވެފަ އެވެ.\nއޭސީސީގެ ނައިބު ރައީސް އައިމިނަތު މިންނާ މިއަދު ވިދާޅުވީ ރައީސަށް ތުހުމަތުތަކެއްކޮށް ހުށަހެޅި މައްސަލައިގެ ތަހުގީގު ނުފަށާ ކަމަށެވެ. އެކަމަކު ރައީސަށް ތުހުމަތުކޮށް ހުށަހެޅި މައްސަލައާ އެކު ކޮމިޝަނާ ހިއްސާކުރި ލިއުންތަކަކީ ސައްހަ އެއްޗެއްތޯ ބަލަމުން އަންނަ ކަމަށާއި އެއީ ކޮމިޝަނަށް މައްސަލައެއް ހުށަހަޅައިފި ނަމަ އަމަލުކުރާ އާއްމު އުސޫލު ކަމަށް ވިދާޅުވި އެވެ.\nއޭސީސީ އަށް ހުށަހަޅާ މައްސަލަތައް ރަޖިސްޓްރީކޮށް، މައުލޫމާތު ވެރިފައިކުރަން ޓީމަކާ ހަވާލުކުރިއަސް މައްސަލަ ހުށަހެޅި ފަރާތަކަށް އެކަން މެސެޖަކުން އެނގޭނެ ކަމަށް އޭނާ ވިދާޅުވި އެވެ.\n"މައްސަލައިގައި ހުށަހެޅި ލިއުންތައް ވެރިފައި ކުރަން ޓީމަކާ ހަވާލުކުރީ. އެއީ ކޮމިޝަނަށް މައްސަލައެއް ހުށަހަޅައިފި ނަމަ އަމަލުކުރަމުން އަންނަ އާއްމު އުސޫލު. ތަހުގީގެއް ނުފަށާ،" އޭނާ ވިދާޅުވި އެވެ.\nއެ މައްސަލަ ހުށަހެޅި މީހާއާ ހަވާލާދީ ބައެއް މީޑިއާތަކުގައި ކުރިން ރިޕޯޓްކޮށްފައިވާ ގޮތުގައި ރައީސްގެ އެކައުންޓަށް ފައިސާ ޖަމާކުރި ލިއުންތަކެއް އޭނާ އަށް ވަނީ ލިބިފަ އެވެ. އޭސީސީ އަށް މައްސަލަ ހުށަހެޅީ އެ ލިއުންތަކުގެ ސައްހަކަން ކަށަވަރު ކުރަން ކަމަށް ވެސް އެ މީހާއާ ހަވާލާދީ ލިއެފައިވެ އެވެ.\nއިތުރު ލިޔުންތައް ރައީސް އޮފީސް ދިވެހި ސަރުކާރު އެންޓި ކޮރަޕްޝަން ކޮމިޝަން ރައީސް އިބްރާހިމް މުހައްމަދު ސޯލިހް


FAM muvahzaff'nnah adhives Roadha allowance nulibey\nކުޅިވަރު - ފުޓްބޯލް އެސޯސިއޭޝަން އޮފް މޯލްޑިވްސް\nއެފްއޭއެމް މުވައްޒަފުންނަށް އަދިވެސް ރޯދަ އެލަވެންސް ނުލިބޭ\nމިދިޔަ މަހުގެ މުސާރަވެސް މުވައްޒަފުންނަށް ޖަމާވީ އަންގާރަ ދުވަހު\nކ. މާލެ 15 މެއި 2019 | ބުދަ 17:24 3,808\nފުޓްބޯލް އެސޯސިއޭޝަން އޮފް މޯލްޑިވްސް - ސަން\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) މުވައްޒަފުންނަށް ރޯދަ އެލަވެންސް ނުލިބޭ ކަމުގެ މައުލޫމާތު ރާއްޖެއެމްވީއަށް ލިބިއްޖެއެވެ.\nރާއްޖެއެމްވީއަށް މައުލޫމާތު ދެމުން އެފްއޭއެމްގެ މުވައްޒަފުންތަކެއް ބުނީ، އެ މުވައްޒަފުންނަށް އަދިވެސް ރޯދަ އެލަވެންސް ނުލިބޭ ކަމަށާއި، ޖަމާވާނެ ދުވަހެއް ވެސް ނުބުނާ ކަމަށެވެ.\nނަމަވެސް ރާއްޖެއެމްވީއަށް މައުލޫމާތު ދެއްވަމުން އެފްއޭއެމްގެ ޖެނެރަލް ސެކެޓްރީ ހުސެއިން ޖަވާޒް ވިދާޅުވީ، ރޯދަ އެލަވެންސް ޖަމާކޮށްފައިވާ ކަމަށެވެ.\nއެފްއޭއެމް މުވައްޒަފުންނަށް މިދިޔަ މަހުގެ މުސާރަ އަންގާރަ ދުވަހު ޖަމާވިއިރު، މުވައްޒަފުން ތިބީ އެކަމާވެސް ވަރަށް ބޮޑަށް ހިތްހަމަނުޖެހިފައެވެ.\n"މުސާރަ ޖަމާވީ އިއްޔެ. އަދިވެސް ރޯދަ އެލަވެންސް ޖަމާނުވޭ. ސްޓާފުން މިތިބީ ވަރަށް ބޮޑަށް ހިތްހަމަނުޖެހިފައި" ރާއްޖެއެމްވީއަށް މައުލޫމާތު ދިން އެފްއޭއެމްގެ ސްޓާފް ބުންޏެވެ.\nއެފްއޭއެމްގައި 84 މުވައްޒަފުން ތިބޭއިރު އޭގެ ތެރެއިން 40 މުވައްޒަފުންނަނަކީ އަތޮޅުތަކުގައި މަސައްކަތްކުރާ މުވައްޒަފުންނެވެ. ނަމަވެސް އޭގެ ތެރެއިން ބައެއް މުވައްޒަފުން އެ އިދާރާއިން ވަނީ ކުއްލި ގޮތަކަށް ވަކިކޮށްފައެވެ.\nއެފްއޭއެމްއިން ވަނީ މިއަހަރު ހަރަދު ކުރުމަށް 95 މިލިއަން ރުފިޔާގެ ބަޖެޓެއް މިދިޔަ މާޗު މަހު ފާސްކޮށްފައެވެ. އެޑްމިނިސްޓްރޭޓިވް ޚަރަދުތަކަށް 13.3 މިލިއަން ރުފިޔާ ވަނީ ހިމަނާފައެވެ. މިއީ މިދިޔަ އަހަރަށް ވުރެ ތިން މިލިއަން ރުފިޔާގެ އިތުރުވުމެކެވެ.\nބަޖެޓްގައިވާ ގޮތުން އެންމެ ގިނަ އާމްދަނީ މި ފަހަރު ލިބެނީ ސްޕޮންސާޝިޕުންނެވެ. އަދި ދެ ވަނަ އަށް އެންމެ ބޮޑު އާމްދަނީއެއް ލިބެނީ ފީފާއިންނެވެ. އަދި ތިން ވަނައަށް އެންމެ ބޮޑު އާމްދަނީއެއް ލިބެނީ އޭއެފްސީންނެވެ.


Nahidha ge Maru: Rishmeege aailaaveselaunchun dhathuru kuri\nއަޒޭ، ރިޝްމީގެ ދަރިފުޅު، ރިޝްމީ އަދި ރަވީ (ކ،ވ).\nގަދައިގައި މާލެއިން ފުރައި އިއްޔެ ވ. ފުލިދޫއަށް ދަތުރުކުރަނިކޮށް ލޯންޗަކުން ކަނޑަށް ވެއްޓި އަންހެނަކު މަރުވި ހާދިސާ ހިނގި ވަގުތު އެ ލޯންޗުގައި ފިލްމީ ތަރި އައިޝަތު ރިޝްމީއާއި ފިރިމީހާ ރަވީ ފާރޫގު އަދި ރިޝްމީގެ ދަރިފުޅު ވެސް ތިބި ކަމަށް ރިޝްމީ ބުނެފި އެވެ.\nއެ ހާދިސާއަށް ފަހު ރިޝްމީ ފޭސްބުކްގައި ކުރި ޕޯސްޓެއްގައި ބުނީ އެ ދެމަފިރިންނާއި ދަރިފުޅުގެ ހާލުވެސް ރަަނގަޅު ކަމަށެވެ. އެ ހާދިސާއާ ގުޅޭ ގޮތުން އިތުރު މައުލޫމާތު ހޯދަން އަވަސް އިން ގުޅުމުން ރިޝްމީ ބުނީ މިވަގުތު އެކަމާ ގުޅޭ ގޮތުން ވާހަކަ ދައްކަން ބޭނުން ނުވާ ކަމަށެވެ.\nބެލެވޭ ގޮތުގައި ރިޝްމީވެސް ވ. އަތޮޅަށް ދަތުރުކުރީ ޗުއްޓީ ހޭދަކޮށްލާށެވެ. ލޯންޗުން ކަނޑަށް ވެއްޓި މަރުވި މަރިޔަމް ނާހިދާ ވެސް ވ. އަތޮޅަށް ދަތުރުކުރީ ޗުއްޓީއަށް އާއިލާގެ ކައިރިއަށެވެ.\nކ. އޮޅުވެލި ރިސޯޓުގެ އިރުދެކުނު ބޭރުން ލޯންޗު ދަތުރު ކުރަނިކޮށް ހިނގި އެ ހާދިސާގައި ނާހިދާ ކަނޑަށް ވެއްޓުނީ އޭނާގެ ހަަތަރު އަހަރުގެ ދަރިފުޅާއެކު އެެވެ. އޭނާ ކަނޑަށް ގެއްލިފައިވާއިރު ހޯދުމުގެ މަސައްކަތް އަންނަނީ ކުރަމުންނެވެ.\nއެ ހާދިސާ ހިނގީ އިއްޔެ ހަވީރު އައި ކޮޅިގަނޑަކުން ސަލާމަތްވާން ވެގެން ލޯންޗު އަނބުރާލި ވަގުތު ރާޅުގައި ޖެހިގެނެވެ.\nމިއަދު އަސްރު ނަމާދަށް ފަހު އާސަހަރާގައި ވަނީ ނާހިދާގެ ޖަނާޒާ ބާއްވާފަ އެވެ.\nކޯސްޓްގާޑުން މިއަދު ބުނީ ގެއްލުނު ކުޑަ ކުއްޖާ ހޯދުމުގެ މަސައްކަތް ހުއްޓާ ނުލައި ކުރަމުން އަންނަ ކަމަށާއި މިހާތަނަށް 10 އަކަ ކިލޯމީޓަރުގެ ސަރަހައްދެއް ބަލާފައިވާ ކަމަށެވެ. އަދި ބުނީ އެ ކުއްޖާގެ އެއްވެސް ހަބަރެއް ވޭތޯ ބަލައިދޭން އެ ސަރަހައްދުން ދަތުރުކުރާ އުޅަނދު ފަހަރާއި އެ ހިސާބުގެ ރަށްރަށުގައި ވެސް އެދިފައި ވާނެ ކަމަށެވެ.\nކަނޑުމަތީގެ ހާދިސާ ފުލިދޫ އައިޝަތު ރިޝްމީ\nއަސުރަށް ފަހު ނާހިދާގެ ޖަނާޒާ


އެލްޖީއޭގެ ސާކިއުލާގެ ނަތީޖާ\nޑިޕްލޮމެޓުންނާ ބައްދަލުކުރަން ހުރަސް އެޅުން\n12 ޑިސެންބަރ 2017 | އަންގާރަ 21:28\nމި ސާކިއުލާއިން ސަރުކާރަށް ލިބުނީ ބޮޅެއް. ދުނިޔޭގެ އެކި ނޫސްތަކަށް މިކަން އަރައިފ. ޗައިނާއެއް ނޫން ދުނިޔޭގެ އެންމެ ބާރުގަދަ ގައުމެއް ނޫން. ރާއްޖެ ޗައިނާއަށް ބަރޯސާވެފައިވާ ކަމަށް ސިއްކަ ޖެހިގެންދާނެ. ރިޔާސީ އިންތިހާބު ނިމުމަށްފަހު ލާމަރުކަޒީ ނިޒާމު އަލުން އަނބުރާ އަންނާނެ.\n12 ޑިސެންބަރ 2017 | އަންގާރަ 22:10\nމި ސާކިއުލާއާ ގުޅިގެން އެއްވެސް ބަޔަކު ބިރެއް ނުގަންނާނެ. މިއީ ލޯކަލް ކައުންސިލް އިންތިހާބުގައި ރައީސް ޔާމީން ބޭނުންވި ނަތީޖާ ނުނެރެވުމުން އެކަމަށް ބަދަލު ހިފުން. އެލްޖިއޭއަކީ އަދަބު ދޭ އިދާރާއެއް. މިފަހަކަށް އައިސް އެލްޖީއޭއިން ކުރަމުން އަންނަނީ ހުސް ފިޔަވަޅު އެޅުން. މެހެމާނުން ރަށަށް އައިމަ މެހެމާނުން ފަހައެއް ނުލާނެ. ދިވެހިންނަކީ ރަހުމަތްތެރި ބައެއް.\nރާއްޖޭގެ ކަންކަން ރަނގަޅު ކުރުމަށް ބޭރުގެ ޑިޕްލޮމެޓުން ވަރަށް ބޮޑު ޝައުގެއް ހުރޭ. ލޯކަލް ގަވާނެންސް ވަނީ ވަރަަށް ބޮޑަށް ފުޅާވެގެން ގޮސްފައި.\n12 ޑިސެންބަރ 2017 | އަންގާރަ 22:01\nޗައިނާ ރާއްޖެ ގުޅުން\nޗައިނާއަށް ބަރޯސާވާ ގޮތަށް އެތަކެއް ކަމެއް ނިންމައިފި. ރާއްޖޭގެ ފޮރިން ޕޮލިސީއިން މި ފެންނަނީ ޗައިނާ އަތުގައި ހިފައިން ކުރިޔަށްދާ މަންޒަރު.\n12 ޑިސެންބަރ 2017 | އަންގާރަ 22:02\nޑިޕްލޮމެޓުންނާ ބައްދަލުކުރުން މަނާކުރުން\nޑިޕްލޮމެޓުންނާއި ބައްދަލުުކުރުން މަނާކުރަން އުޅެނީ އެމީހުން ކަމެއް ކޮށްދީފާނެތީ. ބޭނުންވަނީ ސަރުކާރުން ކޮށްދޭ ކަމެއް ނޫން އެހެން ކަމެއް ރަށްތަކަށް ނުކޮށްދޭން. މިފަދަ ކަންކަަމަކީ މުށުތެރެއަށް ހުރިހާ ކަމެއް ލުމަށް ކުރާ ކަންކަން\nލާމަރުކަޒީ ނިޒާމު ފެއިލް ކޮށްލުން\nމިއީ ހުދުމުހުތާރު ވެރިކަމެއް. މިހާރު އިންތިހާބެއް އަންނައިރަށް އިދިކޮޅު ފަރާތްތައް ބިޑި އަޅުވާ. ލާމަރުކަޒީ ނިޒާމު ކުރިއެރުވުމަށް މަސައްކަތްތަކެއް ނުކުރޭ. މާރުކޭޓު ގޮޅި ވެސް ހިންގަނީ ސަރުކާރުން. ގާޑިޔާވެސް ހިންގަނީ ސަރުކާރުން.\nޑިޕްލޮމެޓުންނާއި ކައުންސިލަރުން ބައްދަލުކުރުން\nރާއްޖޭގެ ފޮރިން ޕޮލިސީގެ މައުލޫމާތު އެއްވެސް މީހަކަށް ނޭނގޭ. ޑިޕްލޮމެޓުންނަކީ ހުރިހާ މީހުންނާ ވެސް ވަރަށް ގާތް ގުޅުމެއް ބާއްވާ ބައެއް. ޑިޕްލޮމެޓުން ކައުންސިލްތަކާއި ބައްދަލުކުރަނީ ކައުންސިލްތަކަކީ ރައްޔިތުންނާއި އެންމެ ގާތުން މަސައްކަތް ކުރާ މީހުންނަށް ވާތީ.\nލާމަރުކަޒީ ނިޒާމު ފެއިލްކޮށްލުން\nގާނޫނު އަސާސީއާ އެއްގޮތަށް އެއްވެސް ކަމެއް ނުހިނގާ. ލާމަރުކަޒީ ނިޒާމަކީ ރައީސުލްޖުމްހޫރިއްޔާ އެއްވެސް ވަރަކަށް ތާއިދު ކުރަށްވާ ނިޒާމެއް ނޫން.\nމާލެ ސިޓީ ކައުންސިލްގެ ހުރިހާ ބާރެއް ވަނީ ނަގާފައި. ހުރިހާ ކަމެއް ނިންމަނީ މިނިސްޓްރީތަކުން. މިކަމުގެ ސަބަބުން އުފެދެނީ ހުސް ޝަކުވާ\nކައުންސިލްތަކާއި ސަރުކާރާއި އޮންނަ ގުޅުން\nސަރުކާރުން މަސައްކަތްކުރަމުންދަނީ ލާމަރުކަޒީ ނިޒާމު ފުނޑާލުމަށް. ރައްޔިތުންގެ އުއްމީދުތައް ފުނޑާލަނީ ކައުންސިލަރުންނެއް ނޫން، އެކަން ކުރަނީ ސަރުކާރުން. ހުރިހާ ބާރެއް އޮތީ ހޯމް މިނިސްޓަރީގެ ދަށުގައި. ކައުންސިލްތައް ހިނގަނީ ރައީސް ޔާމީން ބޭނުންވާ ގޮތަށް. ރާއްޖެ މި ދަތުރުކުރަނީ މަރުކަޒީ ނިޒާމަކަށް.\nކަައުންސިލްތަކާ ދެކޮޅަށް ނިންމާ ނިންމުންތައް\nކައުންސިލްތައް ކޮންޓްރޯލް ކުރުމަށް މަސައްކަތް ކުރަމުން ދަނީ. މިއީ ޔުނިޓަރީ ދައުލަތެއްކަން ހުރިހާ ކައުންސިލްތަކަށް އެނގޭ. ކައުންސިލްތައް ހިނގަނީ ސަރުކާރު ހިނގާ ގޮތަކަށް ނޫން.\nއެލްޖީއޭއިން ނެރުއްވި ސާކިއުލާ\nމި ސާކިއުލާއަކީ އެލްޖީއޭއިން ނެރުއްވި ސާކިއުލާއެއް ނޫން. މިއީ ހޯމް މިނިސްޓްރީގެ ނިންމެވުމެއް.\n12 ޑިސެންބަރ 2017 | އަންގާރަ 21:31


BREAKING: Yameen ge machah money laundering ge ithuru dhauvaa eh ufulaifi | Mihaaru\nޔާމީންގެ މައްޗަށް މަނީ ލޯންޑްރިންގެ އިތުރު ދައުވާއެއް އުފުލައިފި\nކުރީގެ ރައީސް އަބްދުﷲ ޔާމީން ފުލުހުންނާއި ކަރެކްޝަނަލް ސާވިސްގެ ބެލުމުގެ ދަށުގައި. --ފޮޓޯ: ނިޝާން އަލީ/މިހާރު\n28 ޖޫން 2020 - 19:53\nއެ މުއާމަލާތާ ގުޅިގެން ޔާމީންގެ މައްޗަށް އުފުލީ މަނީ ލޯންޑްރިން އާއި ރިޝްވަތު ގަބޫލުކުރުމުގެ ދައުވާ އެވެ. އެމަނިކުފާނުގެ އިތުރުން މއ. ކުރިކީލަހިޔާ، އަހްމަދު ކްރިކް ރިޒާ އާއި ސަން ކޮންސްޓްރަކްޝަނާއި ސަން އިންވެސްޓްމެންޓްގެ މައްޗަށް ކަމަށް ދައުވާ އުފުލާފައިވާ ކަމަށް ޕީޖީ އޮފީހުން ބުންޏެވެ.\nދައުވާ މިއަދު އުފުލި މައްސަލައަކީ ފުލުހުންނާއި އެސެޓް ރިކަވަރީ ކޮމިޝަންގެ އިތުރުން އެންޓި ކޮރަޕްޝަން ކޮމިޝަން (އޭސީސީ) އިން ތަހުގީގު ކުރި މައްސަލައެކެވެ.\nޕީޖީ އޮފީހުން ބުނީ ޔާމީންގެ މައްޗަށް ރިޝްވަތު ގަބޫލުކުރުމުގެ ކުށުގެ ދައުވާ އުފުލީ ގާނޫނުލް އުގޫބާތުގެ 510 ވަނަ މާއްދާގެ (ހ)އާ ހަވާލާދީ، އެ މާއްދާގެ (ރ.)ގެ ދަށުން ކަމަށެވެ. މަނީ ލޯންޑްރިންގެ ކުށުގެ ދައުވާ އުފުލީ މަނީ ލޯންޑްރިން އަދި ޓެރަރިޒަމަށް ފައިނޭންސް ކުރުން ހުއްޓުވުމުގެ ގާނޫނުގެ 53 ވަނަ މާއްދާގެ (ށ) ގެ ދަށުންނެވެ.\nރިޒާގެ މައްޗަށް ދައުވާ އުފުލީ ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ7ވަނަ މާއްދާގެ (ހ) އާ ހަވާލާދީ، އެ މާއްދާގެ (ށ)ގެ ދަށުން ރިޝްވަތު ދިނުމުގައި މެދުވެރިއަކަށް ވުމުގެ ކުށުގެ ދައުވާ އާއި މަނީ ލޯންޑްރިންގެ ކުށުގެ ދައުވާ ކަމަށް ޕީޖީ އޮފީހުން ބުންޏެވެ.\nދެ ކުންފުނީގެ މައްޗަށް ވެސް އުފުލީ މަނީ ލޯންޑްރިންގެ ކުށުގެ ދައުވާ އެވެ.\nމި މައްސަލައިގައި ހިމެނޭ ކުށް ކޮށްގެން ހޯދާފައިވާ 20.8 މިލިއަން ރުފިޔާ އާއި ކުށުގެ އަމަލުން ހޯދި ފައިސާއާ އެއްކޮށްފައިވާ 35.3 މިލިއަން ރުފިޔާގެ އިތުރުން ޖޫރިމަނާގެ ގޮތުގައި ނަގައިދޭން އެދޭ 534 މިލިއަން ރުފިޔާ ވެސް ދައުލަތަށް ހޯދަން މަސައްކަތް ކުރާނެ އެވެ.\nރައީސް އަބްދުﷲ ޔާމީން މަނީ ލޯންޑްރިން ކޮރަޕްޝަން ފުލުހުން ޕްރޮސެކިއުޓާ ޖެނެރަލް އެންޓި ކޮރަޕްޝަން ކޮމިޝަން ޕީޖީ އޮފީސް ކްރިމިނަލް ކޯޓް ކުށްކުރުން\n104 ކޮމެންޓް, 331 ރިއެކްޝަންސް\nހަމައެކަނި ސިޔާސީ މީހުންގެ ފަހަތުން އުޅޭތީ ތި ޕްރޮސެސްގެ އިންޓިގްރިޓީއާއިމެދު އެބަ ސުވާލު އުފެދޭ.. ތިކަމުގައި އެތައް މެމްބަރުންނަކާއި ކުންފުނިތައް ބައިވެރިވާކަން އެހެރީ ތަހުގީގުތަކުން ފެންނަން.\nބަލަ ސިޔާސި މީހުންނޭ އޭގެއިން ފައިދާ ލިބިގަތީ. ދެން ސިޔާސީ މީހުންނަށް ދޯ ދަޢުވާ ކުރާނީ. ކުށްކުރި ބަޔަކަށްތާ ދަޢުވާކުރެވޭނީ. ކަލޭ މައްޗަށް ކުރަންވީތަ ދެން؟\nއަސްލު ޔާމިނަށް ކުރަނީ ކޮރަޕްޝަނުގެ ދައުވައެއް.. ޢެ ދައުވާ ތެރޭ ހިމެނެނީ މަނީލައުންޑަރިންގ ވެސް...\nޔާ މީނު ވާނީ އަދިވެސް ތިކަހަލަ ކިތައް މެ ޖަރީ މާއެއް ހިންގާފަ. އެކަށީގެންވާ އަދަދެއްވިއްޔާ ބަލާނެކަ މެއްނެތް އެތެރެ ކޮށްލުން މޮޓޯއަކީ.\nއެމްއެމްއޭގެ ތިޖޫރިއަށް ވަންނަންޖެހޭ ފައިސާ، އެމްއެމްޕީއާރުސީއޭ ކިޔާ ކުންފުންޏަކަށް ވަންނަ ގޮތަށް ހެދި މައްސަލަ ތަހުގީގުކޮށްބަލަ. އެއީ ވަރަށް ސާފު މައްސަލައެއް. އެއީ މަގާމުގެ ނުފޫޒުގެ ނާޖާއިޒު ބޭނުންކޮށްގެން ކޮށްފައި އޮތް ކަމެއް.\nސަރުކާރަށް ގޮތް ހުސްވާ ކޮންމެ ފަހަރަކު، ސީދާ މައްސަލަ ހައްލުކޮށް ރައްޔިތުންނަށް ތަސައްލީ ގެނެސްދިނުމުގެ ބަދަލުގައި މިކަހަލަ ސަކަރާތްގަނޑެއް އެބަ ގަނޭ.\nސަފާރީ ރޭޕާއި، ބަނގުރަލުގެ އަޑު ގަދަވެ ސަރުކާރު ފަލީހަތްވެ ސަރުކާރު ބޮލާފޮށާ އެޅުނީމަ ދެން މިކުރާކަމަކީ ދެބޯގެރި ދުއްވުން. ސަރުކާރުގެ ކޮންމެ ފަލީހަތަކާއެކު ކުރިއަށް އޮތްތާގައިވެސް ރައީސް ޔާމީނުގެމައްޗަށް ކޮންމެވެސް ދައުވާއެއް އުފުލާނެ. އެމްއެމްޕީއާރުސީގެ ޚިޔާނާތުގައި މި ސަރުކާރާ ކުރީ ސަރުކާރުގެ ގިނަ ބަޔަކު ހިމެނޭކަމަށް ޕްރޮސެކިއުޓަރ ޖެނެރަލް ވިދާޅުވި. އެމީހުން ނިޔަތް ހަމަ ރަނގަޅީތޯ އެމީހުންގެމައްޗަށް ދައުވާ ނުކުރަނީ. މިއީ އެޖެންޑާ 19ގެ އިންސާފު.\nޔާމީނުދެން ލޮންޑަރ ކޮންލަންވީނު ތިވަރުން.\nއަހަރެންނަށްހެޔޮ ދުވަހަކު ޔާމީނު ޖަލުން ނުނެރުނަސް! އެކަމަކު މައްސަލައަކަށްވަނީ މިދަތި އަތްމަތިތަދު ދުވަސްވަރު ފުލުހުން މަގުތަކަށްނުކުމެ ޖޫރިމަނާކުރާތީ!\nމިސަުކާރަކު ނެތް މިކަހަލަ ކަމެއް ފަޅާ އަރުވާލުމުގެ ގާބިލް ކަމެއް. ހަމަ ރައްޔަތުން ހައްލަން ވާހަކަ ދެއްކޭނީ. އެމް.ޑީ.ޕީ އަކީ ގައުމު ހަލަބޮލި ކުރަން އެއްވަނަ. ވެރިކަން ލިބުނީމާ ހަމަ ސުމެއް. މިފަހަރު އަދި އެމް.ޑީޕީގެ ކުރީގެ ވެރިކަމުގައިވީ ވަރުވެސް ނިުވި. އެފަހަރުވާ ޓެކްސް، އާސަންދަ، އެކަނިވެރި މައިން، މިކަހަލަ ކަންކަން ކުރެވުނު. މިފަހަރު ހަމަ ސޯލިހު ކަމުން ގޮސް ފަސް އަހަރު ނިދީގައި.\nޚިޔަނާތުގައި ހިމެނޭ އެހެން ހުރިހާ މީހުންގެ މައްސަލަތައް ބަހައްޓާފައި ޔާމީނުގެ މައްސަލަތައް ހެޑްލައިނަށް އަރުވަން ޕްރޮސެކިއުޓަރ ތިކުރައްވާ މަސައްކަތެއް އިންޞާފު ހިއުމަން ކުރާ ކަމެއް ކަމުގައި ޤަބޫލެއް ނުކުރެވޭ. ޕރޮސެކިއުޓަރ ގެ ނާޤާބިލުކަން ސާބިތު ވެއްޖެ


Tharikaige himaayathah majileehuga edhunee Huvadhoo Bahun! | Mihaaru\nތަރިކައިގެ ހިމާޔަތަށް މަޖިލިހުގައި އެދުނީ ހުވަދޫ ބަހުން!\n02 ޖުލައި 2019 - 15:54 33 comments\nމިއީ 19 ވަނަ ރައްޔިތުންގެ މަޖިލިސް ފެށުނު ފަހުން، ހުވަދޫ ބަހުން ދެ މެމްބަރުން ވާހަކަ ދެއްކެވި ފުރަތަމަ ފަހަރެވެ. އަދި ރަށު ބަހުރުވައަކުން މެމްބަރަކު ވާހަކަ ދެއްކެވި ފުރަތަމަ ފަހަރު ވެސް މެ އެވެ. އެގޮތުން މިއަދުގެ ބަހުސްގައި އެންމެ ފުރަތަމަ ހުވަދޫ ބަހުން ވާހަކަ ދެއްކެވީ މުޣްނީ އެވެ.\nސަރުކާރުގެ ފަރާތުން ރައްޔިތުންގެ މަޖިލިހަށް ހުށަހެޅި ސަގާފީ ތަރިކައިގެ ބިލަށް ބަހުސް ކުރައްވަމުން، މުގްނީ ވިދާޅުވީ ތިނަދުއަކީ ދައުލަތަކުން ސުންނާފަތިކޮށްލާފައިވާ ރަށެއް ކަމަށެވެ. އެކަމުގެ ފަހަތުގައި ހުންނެވީ ކުރީގެ ރައީސް އިބްރާހިމް ނާސިރު ކަމަށް ވެސް އޭނާ ވިދާޅުވި އެވެ.\n"މުސްކުޅިން މަރައި އާސާރީ ތަކެތި ހަލާކުކޮށްލީ އިބްރާހިމް ނާސިރުގެ ދައުލަތުގައި. އެހެންވެ، މިފަދަ ބިލެއް މާ ކުރިން އޮންނަން ޖެހޭ ކަމަށް އަޅުގަނޑު ގަބޫލުކުރަނީ،" މުޣްނީ ވިދާޅުވި އެވެ.\nރައްޔިތުންގެ މަޖިލިހުގެ ރައީސް މުހައްމަދު ނަޝީދު، ތިނަދޫ އުތުރު ދާއިރާގެ މެމްބަރު މުޣްނީއާ ސަލާމް ކުރައްވަނީ. --ފޮޓޯ/އެމްޑީޕީ\nއޭނާ ވިދާޅުވި ގޮތުގައި ތިނަދޫން ނައްތާލި އެއްވެސް އެއްޗެއްގެ ބަދަލު ނުވަތަ ފައިސާ ނުވަތަ ތަކެއްޗެއް ވެސް ލިބިފައެއް ނެތެވެ. އަދި އެ ތަންތަން ހަދަން އެއްވެސް ބަޔަކު މަސައްކަތް ނުކުރުމުގެ ނަތީޖާއަކީ އާސާރީ އެއްވެސް އެއްޗެއް ރަށުގައި ނެތުން ކަމަށް އޭނާ ވިދާޅުވި އެވެ.\n"ވަރަށް ފަހަކާ ޖެހެންދެން ތިނަދޫގައި ހުރި އާސާރީ ވަޅެއް. އެ ވަޅު ވެސް ވޭތުވެދިޔަ ސަރުކާރުން ތަޅާލީ. އެ ތަނުގެ ކައިރީގައި ހުރި މިސްކިތެއް ވެސް ތަޅާލީ ކަޅުވަކަރު މިސްކިތް ގެންނަނީއޭ ކިއާފައި،" ތިނަދޫގައި ހުރި އާސާރީ ތަންތަނަށް ބޮޑެތި ގެއްލުންތަކެއް ދިން ކަން ފާހަގަކުރައްވައި މުޣްނީ ވިދާޅުވި އެވެ.\nއެހެންވެ އޭނާ ވަނީ ކައުންސިލްތަކަށް ބަޖެޓު ދީގެން ނަމަވެސް، އާސާރީ ތަންތަން ހިމާޔަތް ކުރުމުގެ މުހިންމު ކަން ފާހަގަކުރައްވައިފަ އެވެ. އަދި އެފަދަ ތަންތަން ހަލާކުކުރާ މީހުންނަށް ފިޔަވަޅު އެޅޭ ގޮތަށް ބިލް ފަރުމާ ކުރުމަކީ މުހިންމު ކަމެއް ކަމަށް ވެސް ވިދާޅުވި އެވެ.\nސަނީފް ވިދާޅުވީ ތިނަދުއަކީ ގުދުރަތީ ގޮތުންނާއި އާސާރީ ގޮތުންނާއި ސަގާފީ ގޮތުން ވެސް ވަރަށް ގިނަ ގޮންޖެހުންތަކަކާ ކުރިމަތިވެފައި އޮތް ރަށެއް ކަމަށެވެ. އެގޮތުން ތިނަދޫގެ މުޅި އާސާރީ ހަޔާތާއި ތާރީހް ނެތިކޮށްލީ 60 އަހަރު ކުރިން ދައުލަތުގެ ބޮޑު އިހުމާލަކުން ކަމަށް އޭނާ ވިދާޅުވި އެވެ.\n"އަހަރުމެންނަކީ ވަކި ތަނަކުން ރާއްޖެ އަށް އައި ބައެއް ނޫން. އަހަރުމެންނަކީ ވަކި ދަރިފަސްކޮޅަކަށް އުފަން ރާއްޖޭގެ ރައްޔިތުންތަކެއް،" ---ސަނީފް\nސަނީފް ވިދާޅުވި ގޮތުގައި ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ތިނަދޫގައި ހުންނަ "ހުޑެކުޑޭ" މިސްކިތް ތަޅާލީ އަންހެން ކުއްޖެއްގެ އިއްފަތްތެރިކަން ފޭރުނު ކަމަށް ބުނެ އެވެ. އޭރު އެކަންކަމާ ހަވާލުވެ ތިއްބެވީ މިހާރު ހެރިޓޭޖް މިނިސްޓްރީގައި އިސްކޮށް އުޅުއްވި ބޭފުޅުން ކަމަށް އޭނާ ވިދާޅުވި އެވެ. އެކަމަކު ބަހުސްގައި އެއީ ކޮން ބައެއް ކަމެއް އޭނާ ވިދާޅެއް ނުވެ އެވެ.\nސަނީފް ވަނީ ތިނަދޫ ބަހަށް "ގައުމީ ލެވަލެއްގެ ދަރަޖަ" ދޭން ޖެހޭ ކަމަށް ވިދާޅުވެފަ އެވެ. ރާއްޖޭގެ ގައުމީ ބަހަކީ ހަމައެކަނި މާލެ ބަސް ކަމަށް ގަބޫލުނުކުރައްވާ ކަމަށް އޭނާ ވިދާޅުވި އެވެ. އަދި ވިދާޅުވީ ރާއްޖޭގެ ރަސްމީ ބަހެއްގެ ގޮތުގައި ހުވަދޫ، ފުވައްމުލަކު އަދި އައްޑޫ ބަސް ހަދަން ޖެހޭ ކަމަށެވެ.\n"އަހަރުމެންނަކީ ވަކި ތަނަކުން ރާއްޖެ އަށް އައި ބައެއް ނޫން. އަހަރުމެންނަކީ ވަކި ދަރިފަސްކޮޅަކަށް އުފަން ރާއްޖޭގެ ރައްޔިތުންތަކެއް،" ސަނީފް ވިދާޅުވި އެވެ.\nއޭނާ ގޮވާލެއްވީ ތިނަދޫ މީހުން ބޭލި ގޮތް ފިލްމެއްގެ ގޮތުގައި ފަހުގެ ޖީލުތަކަށް ދެއްކުމަށް ކައުންސިލުން އިސް ނަގައިގެން ކުރި މަސައްކަތަށް އެއްބާރުލުން ދިނުމަށެވެ.\nތިނަދޫން މީހުން ބޭލި ހާދިސާގެ މައްޗަށް އުފައްދާ "1962: ތެނަދޫ"ގެ މަސައްކަތް ހުއްޓުވާފައި ވަނީ ކުރީގެ ރައީސް އަބްދުﷲ ޔާމީންގެ ސަރުކާރުގައި ހޯމް މިނިސްޓްރީންނެވެ. ރާއްޖޭގެ ތާރީހުގެ މުހިއްމު ހާދިސާއެއްގެ މައްޗަށް ބިނާކޮށްފައިވާ ފިލްމު ޕްރޮޑިއުސްކުރަން އުޅުނީ ކައުންސިލްގެ އިތުރުން ޑައިރެކްޓަރު އަބްދުލް ފައްތާހެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު އަބްދުލް މުޣުނީ (ތިނަދޫ އުތުރު) މެމްބަރު އަބްދުﷲ ސަނީފް (ތިނަދޫ ދެކުނު)


SunOnline: Midhiya mahu import ithuru vi iru export dhashah\nމިދިޔަ މަހު އިމްޕޯޓު އިތުރުވި އިރު އެކްސްޕޯޓު ދަށަށް\nނަޖާހު މަސްއޫދު 10 Mar 2020, 19:41\nމާލެ ވިޔަފާރި ބަނދަރު -- ސަން ފޮޓޯ/ ފަޔާޒް މޫސާ\nމިދިޔަ އަހަރުގެ ފެބްރުއަރީ މަހާ އަޅާބަލާއިރު މި އަހަރުގެ ފެބްރުއަރީ މަހުގެ އިމްޕޯޓް ކުރި މުދަލުގެ އަގު 11 ޕަސެންޓު އިތުރުވި އިރު އެކްސްޕޯޓު ކުރި މުދަލުގެ އަގު 26 ޕަސެންޓު ދަށްވެއްޖެ އެވެ.\nކަސްޓަމްސްއިން މިއަދު އާންމު ކުރި މިދިޔަ މަހުގެ ތަފާސްހިސާބުތަކުން ދައްކާ ގޮތުގައި މިދިޔަ މަހު ރާއްޖަށް އެތެރެ ކުރި މުދަލުގެ ސީއެސްއެފް އަގު ވަނީ މިދިޔަ އަހަރުގެ ފެބްރުއަރީ މަހާ އަޅާ ބަލާއިރު 11 ޕަސެންޓު އިތުރުވެފައެވެ. މިދިޔަ އަަހަރުގެ ފެބްރުއަރީ މަހު އެތެރެ ކުރި މުދަލުގެ ސީއައިއެފް އަގަކީ 3.4 ބިލިއަން ރުފިޔާއެވެ. މި އަހަރުގެ ފެބްރުއަރީ މަހު އެ އަދަދު ވަނީ 3.8 ބިލިއަން ރުފިޔާއަށް އިތުރުވެފައެވެ.\nރާއްޖެއިން އެންމެ ގިނައިން މުދާ އިމްްޕޯޓު ކުރީ ޗައިނާއިންނެވެ. މިދިޔަ ފެބްރުއަރީ މަހު އިމްޕޯޓު ކުރި މުދަލުގެ 14 ޕަސެންޓަކީ ޗައިނާއިން އިމްޕޯޓު ކުރި މުދަލެވެ. ދެން އެންމެ ގިނައިން އިމްޕޯޓު ކުރީ އޯމާނުންނާއި، އިންޑާއިންނެވެ.\nމިދިޔަ މަހު އެންމެ ގިނައިން ރާއްޖެ އަށް އެތެރެކުރީ މެޝިނަރީގެ އިލެކްޓްރޯނިކް ސާމާނެވެ. އިމްޕޯޓު ކުރި ގާތްގަނޑަކަށް 661 މިލިއަން ރުފިޔާގެ މުދަލަކީ މެޝިނަރީ އާއި އިލެކްޓްރިކް ސާމާނެވެ. އޭގެ އިތުރުން، ގާތްގަނޑަކަށް 640 މިލިއަން ރުފިޔާ ތެޔޮ އިމްޕޯޓު ކުރި އިރު 613 މިލިއަން ރުފިޔާގެ ކާބޯތަކެތި އިމްޕޯޓުކޮށްފައިވެއެވެ.\nއެހެންނަމަވެސް، މިދިޔަ އަހަރު އެކްސްޕޯޓު ކުރި މުދަލުގެ އަގާ އަޅާބަލާއިރު މި އަހަރު އެކްސްޕޯޓު ކުރި މުދަލުގެ އަގު ވަނީ 26 ޕަސެންޓު ދަށަށް ގޮސްފައެވެ. މިދިޔަ އަހަރުގެ ފެބްރުއަރީ މަހު 535 މިލިއަން ރުފިޔާގެ މުދާ އެކްސްޕޯޓު ކުރި އިރު މި އަހަރުގެ ފެބްރުއަރީ މަހު އެކްސްޕޯޓު ކުރީ 394 މިލިއަން ރުފިޔާގެ މުދަލެވެ.\nރާއްޖެއިން އެންމެ ގިނައިން އެކްސްޕޯޓު ކުރީ ތައިލެންޑަށެވެ. އެއީ ފެބްރުއަރީ މަހު ކުރި އެކްސްޕޯޓުގެ 40 ޕަސެންޓެވެ. ދެވަނައަށް އެންމެ ގިނައިން އެކްސްޕޯޓު ކުރީ ފްރަންސޭސިވިލާތަށް ކަމަށްވާ އިރު ތިން ވަނައަށް އެންމެ ގިނައިން އެކްސްޕޯޓު ކުރީ ޖަރުމަނަށެވެ. ރާއްޖޭގެ އެކްސްޕޯޓުގެ ބޮޑު ބަޔަކީ މަހާއި މަހުގެ އުފެއްދުންތަކެވެ.\nމިދިޔަ އަހަރުގެ ފެބްރުއަރީ މަހާ އަޅާބަލާއިރު މި އަހަރުގެ ފެބްރުއަރީ މަހު ކަސްޓަމްސް މެދުވެރިކޮށް ދައުލަތަށް ލިބުނު އާންމުދަނީ ވަނީ އިތުރުވެފައެވެ. މިދިޔަ އަހަރު ފެބްރުއަރީ މަހު އާންމުދަނީގެ ގޮތުގައި 252 މިލިއަން ރުފިޔާ ލިބުނު އިރު މި އަހަރުގެ ފެބްރުއަރީ މަހު ލިބިފައި ވަނީ 299 މިލިއަން ރުފިޔާއެވެ. މިއީ 19 ޕަސެންޓުގެ އިތުރުވުމެކެވެ.


Gaidheennah fen foarukohdheyn jalugai plant eh gaaimukohfi\nގައިދީންނަށް ފެން ފޯރުކޮށްދޭން ޖަލުގައި ޕްލާންޓެއް ގާއިމުކޮށްފި\nމާފުށި ޖަލުގައި ބެހެއްޓި ފެން ޕްލާންޓް ހޯމް މިނިސްޓަރު އިމްރާން އަބްދުﷲ އިފްތިތާހުކޮށްދެއްވަނީ. -- ފޮޓޯ: ހޯމް މިނިސްޓްރީ\nކ. މާފުށީގައި ހުންނަ ސަރުކާރުގެ މައި ޖަލުގައި ހުކުމް ތަންފީޒު ކުރަމުން ގެންދާ ގައިދީންނަށް ސާފު ބޯފެން ފޯރުކޮށްދޭން، ޖަލުގައި ބެހެއްޓި ފެން ޕްލާންޓް މިއަދު އިފްތިތާހުކޮށްފި އެވެ.\nފެން ޕްލާންޓް އިފްތިތާހު ކޮށްދެއްވުމަށްފަހު ހޯމް މިނިސްޓަރު އިމްރާން އަބްދުﷲ ވިދާޅުވީ މިއަދު ހިދުމަތް ފެށި ފެން ޕްލާންޓްގެ ސަބަބުން ޖަލުގައި ތިބި ހުރިހާ ގައިދީންނަށް ސާފު ބޯފެން ފޯރުކޮށް ދެވޭނެ ކަމަށާއި، މިހާރު އެކަމަށް ސަރުކާރުން ކުރާ ހަރަދު ވެސް ވަރަށް ބޮޑުތަނުން ކުޑަވެގެންދާނެ ކަމަށެވެ.\n"ކުރިން ފޯރުކޮށްދޭ ފެނަކީ ހަގީގަތުގައި ބޯން އެކަށީގެންވާ ފެނެއް ނޫން. ގިނަ ގައިދީން ބޭނުން ކުރަނީ ފެން ގަނެގެން. ނަމަވެސް މިއަދު މި ބެހެއްޓި ޕްލާންޓާއެކު ހުރިހާ ގައިދީންނަށް ވެސް ހަމަހަމަކަމާއެކު މިނަރަލް ވޯޓާއާ އެއް ދަރަޖައިގެ ސާފު ބޯފެން ފޯރުކޮށްދެވިގެން ދާނެ،" މިނިސްޓަރު ވިދާޅުވި އެވެ.\nއިމްރާން އިތުރަށް ފާހަގަ ކުރެއްވި ގޮތުގައި، ސާފު ބޯފެން ޔަގީން ކުރެވިގެން ދިއުމަކީ ބޯން އެކަށީގެންނުވާ ފެނުގެ ސަބަބުން ގައިދީންނަށް ކުރިމަތިވާ ސިއްހީ މައްސަލަތައް ވެސް ހައްލުވެގެންދާނެ ކަމަށެވެ.\nމާފުށި ޖަލުގައި ބެހެއްޓި ފެން ޕްލާންޓް އިފްތިތާހު ކުރުމަށް ބޭއްވި ރަސްމިއްޔާތުގެ ތެރެއިން. -- ފޮޓޯ: ހޯމް މިނިސްޓްރީ\nމިދިއަ މާޗު މަހު ފެށި މަޝްރޫއުގައި ބެހެއްޓި ފެން ޕްލާންޓުން ދުވާލަކު 80 ޓަނުގެ ފެން އުފައްދާނެ އެވެ. އަދި އެއީ ޖަލަށް ބޭނުންވާ ތިން ދުވަހުގެ ފެން އެއް ދުވަހުން ރައްކާ ކުރެވޭނެ އިންތިޒާމެކެވެ.\nހޯމް މިނިސްޓްރީން އިތުރަށް ބުނި ގޮތުގައި، އެ ފެން ޕްލާންޓްގެ ސަބަބުން، ޖަލަށް ފެން ފޯރުކޮށްދޭން ދައުލަތުން މީގެ ކުރިން އަހަރަކު 31 މިލިއަނަށް ވުރެ ގިނަ ރުފިޔާ ހަރަދު ކުރި ނަމަވެސް ދެން އެ ހަރަދު ގާތްގަނޑަކަށް ނުވަ މިލިއަން ކުޑަވެގެންދާނެ އެވެ.\nމޯލްޑިވްސް ކަރެކްޝަނަލް ސާވިސް މާފުށީ ޖަލު ފެނާއި ނަރުދަމާގެ ނިޒާމް + އިމްރާން އަބްދުﷲ މިނިސްޓްރީ އޮފް ހޯމް އެފެއާޒް


Ronaldo Aaeku Juventus Ah Champion League Negidhaane! - Vaguthu\nޔުނައިޓެޑަށް ކުރިން ކުޅުނު އަދި މިހާރު ޔުވެންޓަސް އަށް ކުޅެމުން އަންނަ ރޮނާލްޑޯ\nކްރިސްޓިއާނޯ ރޮނާލްޑޯއާއެކު ޔުވެންޓަސް އޮތީ ޗެމްޕިއަންސް ލީގު ހޯދުމަށް ތައްޔާރުވެފައި ކަމަށް ޓީމުގެ ކެޕްޓަން، އަދި ތަޖުރިބާކާރު ޑިފެންޑަރު ޖޯޖިއޯ ކިއެލީނީ ބުނެފިއެވެ.\nޗެމްޕިއަންސް ލީގު ހޯދުމަށް ޔުވެންޓަސްއަށް އޮތް ފުރުަސަތުތަކާ ގުޅޭގޮތުން ވާހަކަ ދައްކަމުން ޑިފެންޑަރު ކިއެލީނީ އެންމެ ބޮޑަށް ފާހަގަކުރީ ރޮނާލްޑޯގެ ވާހަކައެވެ. ކިއެލީނީ ބުނެފައި ވަނީ ރޮޮނާލްޑޯއަކީ އޭނާއަށްވުރެ ހަގު ކުޅުންތެރިއެއް ނަމަވެސް، ދަނޑުމަތީގެ އިތުރުން ދަނޑު ބޭރުންވެސް ރޮނާލްޑޯގެ ފަރާތުން އެތައް ކަމެއް ދަސްވަމުންދާ ކަމަށެވެ.\n"ރޮނާލްޑޯއަކީ އެތައް ގޯލެއް ޖަހާ ކުޅުންތެރިއެއް. ޔުވެންޓަސްގެ ހުވަފެންތައްވެސް އޭނާ ވަނީ އެތައް ފަހަހަރަކު ފުނޑުފުނޑު ކޮށްލާފަ. އޭނާއާއެކު ދުނިޔޭގެ އެންމެ މޮޅު ކުޅުންތެރިޔާ. ދަނޑުމަތީގައި އެކަންޏެއް ނޫން ރޮނާލްޑޯގެ އަސަރު ޓީމަށް ފެންނަނީ. ދަނޑު ބޭރުން މާބޮޑަށް ފެނޭ. ރޮނާލްޑޯގެ ބުރަ މަސައްކަތުގެ އިތުރުން މެޗުތަކަށްވާ ތައްޔާރީ. އޭނާއާއެކު މުޅި ޓީމު ބަދަލުވެއްޖެ،" ކިއެލީނީ ބުންޏެވެ.\nކިއެލީނީ ބުނެފައި ވަނީ ރޮނާލްޑޯ އައުމުގެ ކުރިން، ޗެމްޕިއަންސް ލީގަކީ ހުވަފެނެއް ނަމަވެސް، އޭނާއާއެކު އެއީ ވާސިލް ވެވޭނެ ޓާގެޓަކަށް ވެފައިވާ ކަމަށެވެ. އަދި މި ފުރުސަތަކީ 1996 ވަނަ އަހަރަށްފަހު، ޔުވެންޓަސްއިން ފުރަތަމަ ފަހަރަށް ޗެމްޕިއަންސް ލީގު އުފުލާލާ ފަހަރަށްވުމަކީ ގާތުގައި އޮތް ކަމެއް ކަމަށްވެސް ކިއެލީނީ ބުންޏެވެ.\nކިއެލީނީ ބުނެފައި ވަނީ އުމުރުން ދުވަސްވި ނަމަވެސް، އޭނާއަށް ޖެހުލުމެއް ނެތް ކަމަށާއި، ދަނޑުމަތީގައި 100 ޕަސެންޓް ދެވޭނެ ކަމުގެ ފުރިހަމަ ޔަގީންކަން އެބައޮތް ކަމަށެވެ. އޭގެ އިތުރުން އޭނާ ބުނީ ރޮނާލްޑޯ ޔުވެންޓަސްއާ ގުޅުމަކީ އޭނާއަށް ގަބޫލުވެސް ކުރެވުނު ކަމެއް ނޫން ކަމަށާއި، އެއީ ޗެމްޕިއަންސް ލީގަށް ލިބުނު ރަނެއް ކަމަށެވެ.\nމި ސީޒަންގައި ރެއާލް ދޫކޮށް، ރޮނާލްޑޯ ޔުވެންޓަސްއަށް ބަދަލުވީ ރެއާލްއާއެކު ޖެހިޖެހިގެން ތިންފަހަރު ޗެމްޕިއަންސް ލީގު ހޯދައިގެންނެވެ. މިހާތަނަށް ޔުވެންޓަސްއަށް ކުޅެދިން 19 މެޗުން 14 ގޯލް ރޮނާލްޑޯ ޖަހާފައިވާ އިރު، އޭނާއަކީ ޓީމުގެ ޓޮޕް ސްކޯރާއެވެ.\nޔުވެންޓަސްއަކީ އަބަދުވެސް ޔޫރަޕްގައި ފާހަގަކޮށްލެވޭ ގަދަ ބާރެވެ. 2015 އަދި 2017 ވަނަ އަހަރުގެ ޗެމްޕިއަންސް ލީގު ފައިނަލަށް ޔުވެންޓަސް ދަތުރުކޮށްފައިވާ އިރު، އެ ދެފަހަރުންވެސް ފައިނަލްގައި ވީ ބައްޔެވެ. 2017 ވަނަ އަހަރު ފައިނަލްގައި ރެއާލް އަތުން ބަލިވި އިރު، އެ މެޗުގައި ރޮނާލްޑޯ ދެ ގޯލްވެސް ޖެހިއެވެ.


march mahu import dhavvi namaves export Ithuruvejje march mahu import dhavvi namaves export Ithuruvejje\nމާޗްމަހު އިމްޕޯޓް ދަށްވިނަމަވެސް އެކްސްޕޯޓް އިތުރުވެއްޖެ\nމާލޭ ވިޔަފާރި ބަނދަރު ސަރަހައްދު މަތިން ނަގާފައިވާ މަންޒަރެއް - ފޮޓޯ: މޯލްޑިވްސް ކަސްޓަމްސް ސަރވިސް\nހުސްވި މާރޗްމަހު ރާއްޖޭގެ އިމްޕޯޓް ދަށަށްދިޔަ ނަމަވެސް އެކްސްޕޯޓް އިތުރުވެއްޖެއެވެ.\nމޯލްޑިވްސް ކަސްޓަމްސް ސަރވިސްގެ ތަފާސްހިސާބުތަކަށް ބަލާއިރު، ހުސްވި މާޗްމަހު ރާއްޖެއިން 341 މިލިއަން ރުފިޔާގެ މުދާ ވަނީ އެކްސްޕޯޓްކޮށްފައެވެ. މިއީ މިދިޔަ އަހަރުގެ މާޗް މަހާއި އަޅާބަލާއިރު، %39 އިތުރުވުމެކެވެ. ތަފާސްހިސާބަށް ބަލާއިރު 2018 ވަނަ އަހަރުގެ މާޗްމަހު ރާއްޖެއިން އެކްސްޕޯޓްކުރި މުދަލުގެ އަދަދު އުޅެނީ، 246 މިލިއަން ރުފިޔާގައެވެ.\nމާޗްމަހު ރާއްޖެއިން އެންމެ ގިނައިން މުދާ އެކްސްޕޯޓް ކުރި ޤައުމުތަކަކީ، ތައިލެންޑް، ޖަރުމަނުވިލާތް، ފަރަންސޭސިވިލާތް، އެމެރިކާ އަދި އިނގިރޭސިވިލާތެވެ.\nދިވެހިރާއްޖެއަކީ އިމްޕޯޓްކުރާ މުދަލަށް ބަރޯސާވާ ޤައުމެކެވެ. މައިގަނޑު ގޮތެއްގައި އަހަރުން އަހަރަށް ބަލާއިރު، ކޮންމެ މަހަކުވެސް ރާއްޖޭގެ އިމްޕޯޓް އިތުރުވަމުން ދެއެވެ.\nނަމަވެސް މިދިޔަ މާޗްމަހުގެ ތަފާސްހިސާބުތަކަށް ބަލާއިރު، ރާއްޖޭގެ އިމްޕޯޓް ވަނީ، އޭގެކުރީ މާޗްމަހާއި އަޅާބަލާއިރު %9 ދަށަށްގޮސްފައެވެ. ހުސްވި މާޗްމަހު ރާއްޖެއަށް 4.1 ބިލިއަން ރުފިޔާގެ މުދާ އެތެރެކޮށްފައިވާއިރު، މިދިޔަ އަހަރު މިއަދަދު އުޅެނީ، 4.5 ބިލިއަން ރުފިޔާގައެވެ.\nމި މުއްދަތުގެ ތެރޭގައި ރާއްޖެއަށް އެންމެގިނައިން މުދާ އެތެރެކުރި ޤައުމުތަކަކީ، ސިންގަޕޫރު، ޔޫއޭއީ، ޗައިނާ އަދި އިންޑިއާ، އަދި އަޔަލޭންޑެވެ.\nހުސްވި މާޗުމަހު ރާއްޖެއަށް އެންމެ ގިނައިން މުދާ އެތެރެކުރި ޤައުމުތަކުގެ ލިސްޓުގައި އަޔަލޭންޑް ހިމެނުނަސް އެޤައުމަކީ އާއްމުކޮށް އެންމެގިނައިން ރާއްޖެއަށް މުދާ އެތެރެކުރާ ލިސްޓްގައި ހިމެނޭ ޤައުމެއް ނޫނެވެ. މިފަހަރު މި ލިސްޓްގައި އަޔަލޭންޑް ހިމެނިފައިވަނީ، 345 މިލިއަން ރުފިޔާގެ އެއަރކްރާފްޓެއް އެޤައުމުން އިމްޕޯޓްކޮށްފައިވާތީއެވެ.\nމޯލްޑިވްސް ކަސްޓަމްސް ސަރވިސްގެ ތަފާސްހިސާބުތަކުން ދައްކާގޮތުގައި ހުސްވިމަހު އިމްޕޯޓް ޑިއުޓީގެ ގޮތުގައި ދައުލަތައް 267 މިލިއަން ރުފިޔާ ވަނީ ލިބިފައެވެ. މިއީ 2018 އަހަރުގެ މާޗްމަހާއި އަޅާބަލާއިރު، %4 ދަށް އަދަދެކެވެ. ހުސްވިއަހަރުގެ މި މުއްދަތުގެ ދައުލަތަށް އިމްޕޯޓް ޑިއުޓީގެ ގޮތުގައި ލިބިފައިވަނީ، 277 މިލިއަން ރުފިޔާއެވެ.\nކަމަދޫ މަސްވެރިންނާއި ދަނޑުވެރިންނަށް ދިމާވާ ގޮންޖެހުންތައް ހިއްސާކޮށްފި\nމޯލްޑިވްސް ފިޓްނަސް އެކްސްޕޯ ފަށައިފި


Allergic ve injection eh dhin gothun haalu goasvi Mary ge massalaigai fiyavalhu alhaifi - One Online\nމިވަގުތު އަމްރިތާ ހޮސްޕިޓަލުގައި ފަރުވާ ދެމުން އަންނަ މަރިޔަމް ޒައީމާ -- ފޮޓޯ: އާއިލާ\nއެލާޖިކުވެ އިންޖެކްޝަން ދިން ގޮތުން ހާލު ގޯސްވި މަރީގެ މައްސަލައިގައި ފިޔަވަޅު އަޅައިފި\nކްރީމްޖެހި ބަނަހެއް ކޭ ފަހުން އެލާޖިކުވެގެން އައިޖީއެމްއެޗަށް ގެންދިޔަ ޒުވާނާއަށް އިންޖެކްޝަނެއް ނުބައިކޮށް ދިން މައްސަލައިގައި އެ ހޮސްޕިޓަލުގެ މުވައްޒަފުންނަށް ފިޔަވަޅު އަޅައިފިއެވެ.\nމަރިޔަމް ޒައީމާ، (މަރީ) ކެންޓީނުން ކެއި ބަހަނަކަށް އެލާޖިކު ވެގެން އައިޖީއެމްއެޗަށް ގެންދިޔައީ މިދިޔަ މެއި މަހުގެ 28 ވަނަ ދުވަހުއެވެ. ޑޮކްޓަރުންނާ ހަވާލަދީ އާއިލާއިން ބުނެފައިވަނީ މަރީ އެލާޖިކުވީ ކޭ ބަނަހުގައި ޕީނަޓު ބަޓަރު ހުރުމުގެ ސަބަބުން ކަމަށެވެ. އަދި މަރީގެ ހާލު ބޮޑުވެ، އިމަޖެންސީގައި ފަރުވާދީފައިވާ އިރު، އޭނާގެ ހާލު ބޮޑުވީ އައިޖީއެމްއެޗުން ޖެހި އިންޖެކްޝަނެއްގެ ސަބަބުން ކަމަށް އާއިލާއިން ވަނީ ތުހުމަތުކޮށްފައެވެ.\nއެ މައްސަލައާ ގުޅިގެން އާއިލާގެ ފަރާތުން އެދިގެން އައިޖީއެމްއެޗް ހޮސްޕިޓަލުން ވަނީ އެ މައްސަލައިގެ ތަހުގީގެއް ކުރިއަށް ގެންގޮސްފައެވެ. ތަހުގީގަށް ފަހު މިދިޔަ ޖުލައި މަހު އާއިލާއަށް ފޮނުވި ސިޓީއެއްގައި ބުނެފައިވަނީ އިމަޖެންސީގައި މަރީއަށް ފަރުވާ ދިން އިރު، އެލާޖިކުވުމުން އާންމުކޮށް ދީ އުޅޭ އިންޖެކްޝަނެއް ކަމަށްވާ ހައިޑްރޯކޯޓިސޯން ދީފައިވާ ކަމަށާއި ނަމަވެސް އޭނާގެ ހާލު ރަނގަޅު ނުވުމުން އެލާޖިކުވުމުން ދޭ އެހެން އިންޖެކްޝަނެއް ކަމަށްވާ އެޑްރެނަލިން ދީފައިވާ ކަމަށެވެ. ނަމަވެސް އެޑްރެނަލިން ދީފައިވަނީ އުސޫލާ ހިލާފަށް ކަމަށް އައިޖީއެމްއެޗްގެ ސިޓީގައިވެއެވެ.\nއެލާޖިކުވެ ފުރާނާއަށް ނުރައްކާވާ ހާލަތްތަކުގައި އެޑްރެނަލިން ދޭން އޮންނަ އުސޫލަކީ މަސްގަނޑުގެ އެތެރެއަށް އިންޖެކްޝަން ޖަހައި، ކަނޑައެޅިފައިވާ މިންވަރަކަށް ޑައިލިއުޓްކޮށްގެން ސްލޯ އިންފިއުޝަނެއް ގޮތަށް އައިވީ ގުޅައިގެންނެވެ.\nއައިޖީއެމްއެޗުން ބުނީ އެ އިންޖެކްޝަން ޖެހުމުން މަރީގެ ހިތް ހުއްޓުނު ކަމަށާއި ނަމަވެސް އެކަން ޑޮކްޓަރުން އާއިލާއަށް އަންގާފައި ނުވާ ކަމަށެވެ. އަދި ޕޭޝަންޓަކަށް ފަރުވާދިނުމުގައި ގޯސްކޮށް ކަމެއް ހިނގައިފި ނަމަ އެކަމެއް އާއިލާއަށް އެންގުމަކީ ފަރުވާދޭ ޑޮކްޓަރުގެ ޒިންމާއެއް ނަމަވެސް އެކަން އަދާކޮށްފައި ނުވާ ކަމަށް ވެސް ސިޓީގައިވެއެވެ.\nއައިޖީއެމްއެޗުން މިއަދު "ވަން" އަށް ބުނީ މި މައްސަލައާ ގުޅިގެން އެންމެ މަތީ ދަރަޖައިގެން ކުށެއްގެ ގޮތުގައި ކަނޑައަޅައި ފިޔަވަޅު އަޅާފައިވާ ކަމަށެވެ. ނަމަވެސް އެކަމުގެ ތަފުސީލު ހާމަކޮށްފައެއް ނުވެއެވެ. އެއީ މުވައްޒަފުންގެ މައުލޫމާތު ހާމަކުރުމުގައި ވަކި ގަވާއިދުތަކެއް ހުންނާތީ ކަމަށް އައިޖީއެމްއެޗުން ބުންޏެވެ.\nމަރީގެ ކޮއްކޮ އައިޝަތު ޒައީމާ މީގެ ކުރިން "ވަން" އަށް ކިޔައިދިން ގޮތުގައި އޭނާގެ ދައްތަ ބަނޑުހައިވެގެން ގޮސް ކެއީ ކުރީމް ޖެހި ބަނަހެއް ކަމަށާއި އެ ކެއި ފަހުން އެލާޖިކުވެ، ގައި ކަހައި ނޭވާލާން އުނދަގޫވި ކަމަށެވެ. ހޮސްޕިޓަލުގެ އިމަޖެންސީއަށް މަރީ ދިޔައީ އަމިއްލައަށް ހިނގާފައި ކަމަށާއި ނަމަވެސް އިންޖެކްޝަނެއް ޖެހިތަނުން ހިތް ހުއްޓުނު ކަމަށެވެ. އަދި ހުއްޓުނުތާ 30 މިނިޓު ފަހުން އަލުން ވިންދު ޖަހަން ފެށި ކަމަށާއި އޭގެ ފަހުން ވެންޓިލޭޓަރަށް ލައިގެން ވަގުތުން އައިސީޔޫއަށް ގެންދިޔަ ކަމަށްވެސް އޭނާ ބުންޏެވެ.\nއައިސީޔޫގައި މަރީއަށް ފަރުވާ ދެމުން އަންނަތާ ފަސް ވަނައަށްވީ ދުވަހު އޭނާގެ ހާލަތު ކުޑަކޮށް ރަނގަޅުވުމުން ސީޓީ ސްކޭނެއް ހެދި ކަމަށާއި އޭނާގެ ސިކުނޑި ދުޅަވަމުން އަންނަކަން އެ ސްކޭނުން އެނގުނު ކަމަށެވެ. އޭގެ ތިން ހަފުތާއަށްފަހު ވޯޑަށް ބަދަލުކުރި ނަމަވެސް ހާލަތަށް ހެޔޮ ބަދަލެއް ނައި ކަމަށާއި އެހެންކަމުން އާސަންދައިގެ އެހީއާއެކު އިތުރު ފަރުވާއަށް އިންޑިއާއަށް ގެންދިޔަ ކަމަށް ބުންޏެވެ.\nމަރީ މިހާރު ފަރުވާ ހޯދަމުން އަންނަނީ އިންޑިއާގެ އަމްރިތާ ހޮސްޕިޓަލުގައެވެ. އޭނާ އެ ހޮސްޕިޓަލަށް ގެންދިޔައީ މިދިޔަ ޖޫން މަހުގެ 28 ވަނަ ދުވަހުއެވެ.\nޒައީމާ ބުނީ އަމްރިތާއަށް ގެންދިޔަ ފަހުން ހެދި ސްކޭނުންނާއި ޓެސްޓުތަކުން ސިކުނޑީގައި ފެން އުފެދިފައި ހުރިކަން އެނގުމުން އެ އެއްޗިހި ބޭރު ކުރުމަށްޓަކައި އޮޕަރޭޝަންތަކެއް ކުރަން ޖެހުނު ކަމަށެވެ. މި އޮޕަރޭޝަންތައް ކުރަން ޖެހުމުންވެސް އެންމެ ބޮޑަށް ދިމާވި ގޮންޖެހުމަކީ ގިނަ ބޭސްތަކާއި އިންޖެކްޝަންތަކަށް އެލާޖިކުވުން ކަމަށް އޭނާ ބުންޏެވެ.\nއަމްރިތާގައި މަރީއަށް ފިޒިއޯތެރަޕީ އާއި އޮކްސިޖަން ތެރަޕީ މިހާރު އަންނަނީ ދެމުންނެވެ. އޮކްސިޖަން ތެރަޕީގައި 40 ސެޝަން ހިމެނެއެވެ. އޭގެ ބާކީ 10 ސެޝަން އޮތްއިރު، ރޯގާ ނުވަތަ އިންފެކްޝަނެއް ޖެހުނަސް މަރީ ރަނގަޅުވާން ވަރަށް ގިނަ ދުވަސް ނަގާތީ އާއި ގިނަ އެންޓިބަޔޮޓިކަށް ވެސް އެލާޖިކު ވާތީ މިކަހަލަ އިތުރު ފަރުވާތައް ދޭން އުނދަގޫވާ ކަމަށް އައިޝާ ބުންޏެވެ.\nއައިޝާ ބުނީ މި ސެޝަންތަކާއި ބޭސްތަކަށްފަހު މަޑުމަޑުން ހާލަތު ރަނގަޅުވާން ފަށާފައިވާ ކަމަށާއި އެގޮތުން މިހާރު ގައިގައި އަތްލުމުން ސިއްސައިގެން ދިޔުން ފަދަ ކަންކަން ފާހަގަކުރެވޭ ކަމަށެވެ. އަދި ކައިރީގައި ތިބޭ މީހުން ދައްކާ ވާހަކަ މަރީއަށް އަޑު އިވޭނެ ކަމަށް ޑޮކްޓަރުން ބުނާ ކަމަށެވެ. އެކަމަކު ލިބިފައިވާ ގެއްލުމުގެ ސަބަބުން އަދި ރެސްޕޮންޑް ކުރަން އުނދަގޫވާ ކަމަށް ބުނެފައިވާ ކަމަށް ވެސް ބުންޏެވެ.\nއާއިލާއިން ވަނީ މި މައްސަލަ ކޯޓަށާއި ކަމާގުޅޭ އިދާރާތަކަށް ހުށަހެޅުމަށް ނިންމައިފައެވެ.\nގުޅޭ ޓެގު އައިޖީއެމްއެޗް\nރައީސްގެ އެދިވަޑައިގަތުމަށް އަދާލަތުގެ ތާއީދު ރާޝިދަށް\nއިތާފުށިން މިމަހު ސާވިސް ޗާޖުގެ ގޮތުގައި 51،100 ރުފިޔާ\nނުފޫޒުގައި ނުޖެހި، އެންމެ ގާބިލު ކެނޑިޑޭޓަށް ވޯޓް ދިނުމަށް އެމްއާރްއެމުން ގޮވާލައިފި\nމަހާ ޖައްރާފަށްވުރެ ބޮޑު އިންވެސްޓެއް މިދިޔަ ދެ އަހަރު އެމްޓީސީސީއަށް ކޮށްފިން: އާޒިމް\nފެމިލީ ކޯޓުގެ ކައިވެނި ރަޖިސްޓްރާގެ މަގާމަށް މީހަކު ނުނެގުމަށް ހައިކޯޓުން އަމުރު ކޮށްފި


United Ehvaruvi Iru, Fahu Vaguthu City Molhu Vejje - Vaguthu\nޔުނައިޓެޑް އެއްވަރުވިއިރު، ފަހު ވަގުތު ސިޓީ މޮޅުވެއްޖެ\nސިޓީގެ ދެވަނަ ގޯލަށްފަހު ސިލްވާ އުފާފާޅުކުރަނީ\nޗެމްޕިއަންސް ލީގުގައި ރޭ ކުޅުނު މެޗުން މެންޗެސްޓަރ ޔުނައިޓެޑް އެއްވަރުވިއިރު ވާދަވެރި މެންޗެސްޓަރ ސިޓީ މޮޅުވެއްޖެއެވެ.\nގްރޫޕް އެޗްގައި ހިމެނޭ މެންޗެސްޓަރ ޔުނައިޓެޑް ރޭ އެއްވަރުވީ އަމިއްލަ ދަނޑުގައި ސްޕެއިންގެ ވެލެންސިޔާއާ ބައްދަލުކޮށް ލަނޑެއް ނުޖެހިއެވެ.\nމި ނަތީޖާއާއެކު ޔުނައިޓެޑް މިހާރު އޮތީ ގްރޫޕް އެޗްގެ ދެވަނައިގައި ހަތަރު ޕޮއިންޓާ އެކުއެވެ. މި ގްރޫޕްގެ އެއްވަނައިގައި ހަ ޕޮއިންޓާ އެކު ޔުވެންޓަސް އޮތްއިރު ވެލެންސިޔާ އޮތީ އެއް ޕޮއިންޓާ އެކު ގްރޫޕްގެ ތިންވަނައިގައެވެ. ޕޮއިންޓެއް ނުލިބި ގްރޫޕްގެ ފުލުގައި އޮތީ ޔަންގް ބޯއީސްއެވެ.\nޔުނައިޓެޑާއި ވެލެންސިޔާ ބައްދަލުކުރި މެޗުގެ ތެރެއިން\nރޭގެ މެޗުގެ ފުރަތަމަ ހާފްގައި ގޯލްޖަހާނެ މާ ރަނގަޅު ފުރުސަތުތަކެއް ދެ ޓީމުންކުރެ ޓީމަކަށް ލިބިފައިނުވާއިރު ދެވަނަ ހާފްގައި ޔުނައިޓެޑުން ވަނީ ރަނގަޅު ފުރުސަތުތަކެއް ތަނަވަސްކޮށްފައެވެ. އެގޮތުން ޕޮގްބާ ފޮނުވާލި ހިލޭޖެހުމަކާއި ލުކާކޫ ފޮނުވާލި ހަމަލާއެއް ވެލެންސިޔާގެ ކީޕަރު ނެޓޯ ދިފާއުކުރިއިރު ރަޝްފޯޑް ފޮނުވާލި ހިލޭޖެހުމެއް ވަނީ ވެލެންސިޔާގެ ގޯލުގެ ދަނޑި އަށް ވެސް އަމާޒުވެފައެވެ. މީގެއިތުރުން މެޗުގެ ފަހު ވަގުތުކޮޅުތެރޭ ލުކާކޫ އަށް ފުދޭވަރަކަށް ހުސް ފުރުސަތެއް ލިބުނުއިރު އޭނާ ބޮލުން ފޮނުވާލި އެ ހަމަލާ ވަނީ ގޯލާ އަމާޒުވާ ގޮތް ނުވެފައެވެ.\nރޭގެ މެޗާއެކު އެންމެފަހުން ކުޅުނު ހަތަރު މެޗުން ވެސް ޔުނައިޓެޑަށް މޮޅެއް ހޯދިފައިނުވާކަން ފާހަގަކޮށްލެވެއެވެ. އެ ހަތަރު މެޗުގެ ތެރެއިން ދެ މެޗުން ޔުނައިޓެޑް ވަނީ ބަލިވެފައެވެ.\nގްރޫޕް ސްޓޭޖުގައި ޔުނައިޓެޑް ދެން ބައްދަލުކުރާނީ، މި ގްރޫޕްގައި އޮތް އެންމެ ވަރުގަދަ ޓީމު ކަމަށްވާ ޔުވެންޓަސްއާއެވެ.\nގްރޫޕް އެފްގައި ހިމެނޭ މެންޗެސްޓަރ ސިޓީ ރޭ މޮޅުވީ ރަށުން ބޭރުގައި ކުޅެ ޖަރުމަނުގެ ހޮފެންހެއިމްއާ ބައްދަލުކޮށް 2-1 އިންނެވެ.\nއަގުއެރޯ ގޯލަށްފަހު އުފާފާޅުކުރަނީ\nރޭގެ މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ހޮފެންހެއިމް އިން ކަމަށްވާއިރު މި ގޯލު މެޗުގެ 43 ވަނަ ސިކުންތުގައި ކާމިޔާބުކޮށްދިނީ ބެލްފޮޑިލްއެވެ. ނަމަވެސް މެޗުގެ ހަތްވަނަ މިނެޓްގައި ސާޖިއޯ އަގުއެރޯ ވަނީ ސިޓީ އަށް މެޗުގެ ނަތީޖާ އެއްވަރުކޮށްދީފައެވެ.\nފުރަތަމަ ހާފާ ހިލާފަށް ދެވަނަ ހާފްގައި ހޮފެންހެއިމް އިން ފުދޭވަރަކަށް ޑިފެންސިވް ގޮތަކަށް ކުޅުނުއިރު މެޗުގެ 87 ވަނަ މިނެޓްގައި ޑޭވިޑް ސިލްވާ ވަނީ ސިޓީގެ ދެވަނަ ގޯލު ކާމިޔާބުކޮށްދީ އެޓީމަށް މި މެޗުން މުހިއްމު ތިން ޕޮއިންޓު ކަށަވަރުކޮށްދީފައެވެ.\nމި މޮޅާއެކު ސިޓީ މިހާރު އޮތީ ގްރޫޕް އެފްގެ ދެވަނައިގައި ތިން ޕޮއިންޓާ އެކުއެވެ. މި ގްރޫޕްގެ އެއްވަނައިގައި ހަތަރު ޕޮއިންޓާ އެކު ލިޔޯން އޮތްއިރު ގްރޫޕްގެ ތިންވަނައިގައި ދެ ޕޮއިންޓާ އެކު އޮތީ ޝަހްތަރު ޑޮނެޓްސްކްއެވެ. އަދި ގްރޫޕްގެ ފުލުގައި އެންމެ ޕޮއިންޓަކާ އެކު އޮތީ ހޮފެންހެއިމްއެވެ.\nގްރޫޕް ސްޓޭޖުގައި ސިޓީ ދެން ބައްދަލުކުރާނީ ޝަހްތަރު ޑޮނެޓްސްކާއެވެ.


BREAKING | Covid-19: India In Ithuru 540 Meehaku Maruvehje - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން އަވައްޓެރި އިންޑިއާއިން އިތުރު 540 މީހަކު މަރުވެއްޖެ އެވެ. މިއީ އެޤައުމުން މިހާތަނަށް އެއްދުވަހެއްގައި ތިންވަނައަށް އެންމެ ގިނަ ބަޔަކު މަރުވި ފަހަރެވެ.\nއިއްޔެ އިންޑިއާއިން އިތުރު ގިނަ ބަޔަކު ކޮވިޑް-19 ޖެހިގެން މަރުވުމާއި ގުޅިގެން، އެޤައުމުން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 23,727 އަށް އަރާފައެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، އިންޑިއާއިން މިދިޔަ 24 ގަޑިއިރު ތެރޭގައި އިތުރު 28,179 މީހަކަށް އަލަށް ބަލި ޖެހިފައި ވެއެވެ. މިއީ މިހާތަނަށް އެޤައުމުން އެއް ދުވަހެއްގައި ދެވަނައަށް އެންމެ ގިނަ ބަޔަކު ކޮވިޑަށް ފައްސިވި ފަހަރެވެ.\nއިއްޔެ އިންޑިއާއިން އިތުރު ގިނަ ބަޔަކު ކޮވިޑަށް ފައްސިވުމުން، އެޤައުމުން ބަލި ޖެހުނު މީހުންގެ ޖުމްލަ އަދަދު މިހާރު ވަނީ 907,645 އަށް އަރާފައެވެ.\nއިންޑިއާއަކީ ދުނިޔެއިން ތިންވަނައަށް އެންމެ ގިނަ ބަޔަކު ކޮވިޑަށް ފައްސިވެ، މި ބަލީގައި ދުނިޔެއިން 8 ވަނައަށް އެންމެ ގިނަ ބަޔަކު މަރުވި ޤައުމެވެ.\nއިންޑިއާއިން ކޮވިޑް-19 ޖެހިގެން ގިނަ ބަޔަކު މަރުވެފައިވާއިރު، އެޤައުމަކީ ބަލީގެ ނުރައްކާ އެންމެ ބޮޑު އެމެރިކާ ފިޔަވައި އެންމެ ގިނަ ބަޔަކަށް ސީރިއަސް ހާލުގައި ފަރުވާދެމުންދާ ޤައުމުވެސް މެއެވެ. އެގޮތުން މިހާރު އިންޑިއާގައި ކޮވިޑަށް ފަރުވާދޭ 311,806 މީހުންގެ ތެރެއިން 8,944 މީހަކަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައި ކަމަށް އިދާރާތަކުން ބުނެއެވެ.


މަސްވެރިޔަކު އާދަޔާ ޚިލާފު ނޫކުލައިގެ އިއްސެއް ހިފައިފި | Sandhaanu\nމަސްވެރިޔަކު އާދަޔާ ޚިލާފު ނޫކުލައިގެ އިއްސެއް ހިފައިފި\nއުމުރުން 25 އަހަރުގެ ޓޮމް ލަމްބޯން އަކީ ޕެންޒެންސްގެ ރަށެއް ކަމުގައިވާ ނިއުލީންގައި ދިރިއުޅެމުންދާ އާދައިގެ މަސްވެރިއެކެވެ. އޭނާ މި ނޫކުލައިގެ އިހި ހިފާފައި ވަނީ އިނގިރޭސިވިލާތުގެ ކޯންވޯލްގެ ވަށައިގެންވާ ފަރުގައި މަސްވެރިކަން ކުރުމަށް ގޮސް ކުރި މަސައްކަތުގައެވެ.\nއޭނާއަށް ހިފި ނޫކުލައިގެ އިއްސަކީ ވަރަށް މަދުން ނޫނީ ނުހިފޭ އެއްޗެކެވެ. މީގެ އިހި ހިފެނީ ދެމިލިއަން ފަހަރުން އެއްފަހަރުކަމަށް ކަމުގެ މާހިރުން ބުނެއެވެ. މި ނޫކުލައިގެ އިހީގެ ދިގުމިނަކީ އެއް ފޫޓެވެ.\nޓޮމް ލަމްބޯން ވަނީ އިހި ހިފުމަށްފަހު އޭގެ ފޮޓޯއެއް ނަގާފައެވެ. އަދި އެއަށްފަހު އޭނާ އެ އިހި ދޫކޮށްލީއެވެ. އޭނާ އެ އިހި ދޫކޮށްލީ އެއްގަމަށް ނެގޭ ވަރަށް ވުރެ ސައިޒު ކުޑަވީމައެވެ.


<< < ފެށުން 1 > >>\n24 އަދި މާތްﷲ ވަޙީކުރެއްވިއެވެ. ”ބިމުން އެކިބާވަތުގެ ދިރޭތަކެތި އުފެދޭ! އެކިކަހަލަ ޖަނަވާރުތަކާއި ސޫފާސޫފިތަކާއި ބިޔަތަކާއި އޭގެ ބާވަތަކުން އުފެދޭ!“ ދެން އެކަންތައް އެ ގޮތަށް ވެއްޖެއެވެ. 25 މިގޮތުން މާތްﷲ އެކިބާއްވަތް ބާވަތުގެ ޖަނަވާރުތަކާއި އެކިބާވަތްބާވަތުގެ ދިރުންހުރި ތަކެތި ބިންމަތީގައި ލެއްވިއެވެ. ދެން މިތަކެތި ރަނގަޅުކަމަށް މާތްﷲ ދެކެވޮޑިގަތެވެ.


Al Jazeera ge documentary TV in dhakkaanee anna mahu6gai | Mihaaru\nރައީސް ޔާމީން: އަލް ޖަޒީރާ އިން ހެދި ޑޮކިއުމެންޓްރީގައި ސަރުކާރުން ހިންގާ ކަމަށް ބުނާ ކޮރަޕްޝަންގެ އަމަލުތަކުގެ "އާ ހެކި" ހިމަނާފައިވޭ.-- ފައިލް ފޮޓޯ: މުހައްމަދު ޝަރުހާން/ މިހާރު\nއަލް ޖަޒީރާގެ ޑޮކިއުމެންޓްރީ ޓީވީން ދައްކާނީ އަންނަ މަހު ހައެއްގައި\n24 އޯގަސްޓް 2016 - 13:13 73 comments\nދިވެހި ސަރުކާރުގެ ތެރޭގައި ހުރި ހިޔާނާތާއި ވައްކަމުގެ އިތުރުން ނާޖާއިޒު ގޮތުގައި ބާރުގެ ބޭނުން ކުރާކަން ހާމަވާ ގޮތަށް އަލް ޖަޒީރާއިން ވަނީ ތަހުގީގީ ރިޕޯޓެއް ތައްޔާރުކޮށްފަ އެވެ. މި ރިޕޯޓު މި މަހުގެ 30 ގައި އިނގިރޭސިވިލާތުގައި ޕްރިމިއާ ކުރަން ވަނީ ހަމަޖައްސާފަ އެވެ.\nއަލް ޖަޒީރާ ޓީވީގެ ޕްރޮގްރާމް ގައިޑު ހިމަނާފައިވާ ބައެއް އޮންލައިން ސްޓްރީމިން ވެބްސައިޓުތަކުގައިވާ ގޮތުން ރާއްޖެއާ ބެހޭ ޑޮކިއުމެންޓްރީ ޓީވީން ދައްކާނީ އަންނަ މަހުގެ ހަ ވަނަ ދުވަހުގެ ހެނދުނު 11:00 ގަ އެވެ. "ސްޓީލިން ޕެރަޑައިސް"ގެ ނަން ދީފައިވާ ޑޮކިއުމެންޓްރީ އަކީ، ޕްރޮގްރާމް ގައިޑުގައި ލިޔެފައިވާ ގޮތުން، ރާއްޖޭގައި ހިންގަމުން ގެންދާ ކޮރަޕްޝަންގެ އަމަލުތައް ފަޅާއަރުވާލާނެ ފިލްމެކެވެ.\nއެކި މީހުން ސައިކަލްތަކުގައި މިލިއަނުން ނަގުދު ފައިސާ ސަރުކާރުގެ އިސް ބައެއް ބޭފުޅުންނަށް ގެންގޮސްދިން ގޮތް، ސިއްރުން ނަގާފައިވާ އިންޓަވިއުތަކުގައި ސިފަކޮށްދީފައިވާ ކަމަށް، ޑޮކިއުމެންޓްރީގެ ތަފްސީލުގައިވެ އެވެ.\n"ސްޓީލިން ޕެރެޑައިސް" އިފުތިތާހު ކުރުމަށް މިހާރު ވަނީ ބައެއް ބޭފުޅުންނަށް ދައުވަތު ވެސް ފޮނުވައިފަ އެވެ. މި ރިޕޯޓުގައި "އާ ހެކި" ހިމެނޭނެ ކަމަށް ދައުވަތު ކާޑުގައި ވާއިރު، ރައީސް އަބްދުﷲ ޔާމީނާއި ކުރީގެ ރައީސް މުހައްމަދު ނަޝީދުގެ ފޮޓޯފުޅު ޖަހާފައިވެ އެވެ. އަދި ދިވެހި ދެ ރުކަކާއި ރިޔާސީ ލޯންޗްކޮޅުގެ ސިފަ ހުރި ލޯންޗެއްގެ ފޮޓޯ ހިމަނާފައިވެ އެވެ.\nސްޓީލިން ޕެރެޑައިސް ނެރުމުގެ ހަފުލާ ބާއްވަނީ ލަންޑަންގައި ހުންނަ ރޯޔަލް ސޮސައިޓީ އޮފް އާޓްސްގަ އެވެ.\nދިވެހި ސަރުކާރުގައި އޮތް ހިޔާނާތުގެ ބޮޑެތި މައްސަލަތައް ދައްކުވައިދޭ އަލް ޖަޒީރާގެ ޑޮކިއުމެންޓަރީ ނެރޭ ހަފުލާ އަށް ފޮނުވި ދައުވަތު ކާޑު\nމި ޑޮކިއުމެންޓްރީ އަށް ސަރުކާރުގެ ބަހެއް ހޯދަން އަލް ޖަޒީރާ އިން އެދިފައި ނުވާ ކަމަށް ރައީސް އޮފީހުން ވަނީ ބުނެފަ އެވެ. އެގޮތަށް ބުނި ފަހުން، އަލް ޖަޒީރާ ޓީމުން ވަނީ ސަރުކާރުގެ ބަސް ހޯދަން އީމެއިލަކުން އެދިފަ އެވެ.\nސަރުކާރަށް ނިސްބަތްވެވަޑައިގެންނަވާ އެކި ބޭފުޅުން ގެންދަވަނީ އެ ޑޮކިއުމެންޓަރީގައި ހުރެދާނެ ކަމަށް ބެލެވޭ ވާހަކަތަކުގައި ހަގީގަތެއް ނެތް ކަމަށް ވިދާޅުވަމުންނެވެ. އެ ގޮތުން، ވެރިކަން ކުރާ ޕީޕީއެމްގެ ޕާލިމެންޓްރީ ގްރޫޕުގެ ލީޑަރު އަހުމަދު ނިހާން ވަނީ އެއީ އިިދިކޮޅު ފަރާތްތަކުން އަލް ޖަޒީރާ އަށް ފައިސާ ދީގެން ހަދާފައިވާ ޑޮކިއުމެންޓްރީއެއް ކަމަށް ދޭހަވާ ގޮތަށް ވާހަަކަ ދައްކަވާފަ އެވެ.\nމި ޑޮކިއުމެންޓަރީ ތައްޔާރުކުރީ، ދައުވަތު ކާޑުގައި އޮތް ގޮތުން، އަލް ޖަޒީރާގެ އިންވެސްޓިގޭޓިވް ޔުނިޓުންނެވެ. މި ޔުނިޓުން ތައްޔާރުކުރި ބައެއް އުފެއްދުންތަކަށް ދުނިޔޭގެ ފެންވަރުގެ އެވޯޑު ވެސް ލިބިފައިވެ އެވެ.\nއިތުރު ލިޔުންތައް ކޮރަޕްޝަން އަލް ޖަޒީރާ ރައީސް އަބްދުﷲ ޔާމީން އެމްއެމްޕީއާރްސީގެ ކޮރަޕްޝަން


Hashiganduge haalathu angaidhey patch eh | Mihaaru\nލައިފްސްޓައިލް / ދުޅަހެޔޮ ދިރިއުޅުން\nހަށިގަނޑުގެ ހާލަތު އަންގައިދޭ ޕެޗެއް\n17 ފެބުރުއަރީ 2021 - 07:54\nމީހާގެ ހަށިގަނޑުގެ ހާލަތު އަންގައިދޭ ޕެޗެއް އުފައްދައިފި އެވެ.\nސްޓޭމްޕެއް ވަރުގެ މި ޕެޗަކީ ގައިގެ ކޮންމެ ތަނެއްގައި ވެސް ތަތްކޮށްލެވޭ ގޮތަށް ތައްޔާރުކޮށްފައިވާ މަޑު އެއްޗެކެވެ. ޕެޗް އުފެއްދި ސައިންސްވެރިންގެ ޓީމުން ބުނެފައިވާ ގޮތުގައި މި ޕެޗް ހަށިގަނޑުގައި ތަތްކުރުމުން ހަށިގަނޑުގެ އަސާސީ ވަރަށް ގިނަ މައުލޫމާތު ސާފުކޮށްދޭނެ އެވެ. އޭގެ ތެރޭގައި ސިއްހަތާ ގުޅުން ހުރި މައުލޫމާތު ހިމެނެ އެވެ. އެގޮތުން ލޭގެ ޕްރެޝަރާއި ހިތުގެ ވިންދާއި ލޭގައި ގުލުކޯޒާއި ކެފެއިން އަދި މަސްތުވާއެއްޗެއްގެ އަސަރު ހުރި ނަމަ އެކަން ވެސް އަންގައި ދޭނެ އެވެ. މީގެ އިތުރުން ކެއީ/ބުއީ ކޯޗެއްކަން ވެސް ޕެޗުން ބުނެދޭނެ އެވެ. މިކަން ކޮށްދެނީ ތުނި އަދި މަޑު ޕެޗްގައި ހުންނަ ސެންސަތަކެއްގެ އެހީގައި މޮބައިލް އެޕްލިކޭޝަނެއް މެދުވެރިކޮށެވެ.\nޕެޗާ ބެހޭ ގޮތުން ސައިސްޓިންޓުންގެ ޓީމުން ބުނީ މިއާ މި ޒަމާނުގައި އަަޅައިގެން ބޭނުންކުރާ ޑިވައިސްތަކަށް ވުރެ ބޭނުންކުރަން ފަސޭހަ އެއްޗަކަށްވެފައި ހަށިގަނޑަށް މާ ބޮޑަށް ލުއިވާނެ އެއްޗެކެވެ.\nމި ޕެޗްގެ މައިނޑު ބޭނުމަކީ މީހާގެ ދުޅަހެޔޮ ސިއްހަތެއްގައި ހުންނަން ބާރު އަޅަން މީހާގެ ސިއްހިތާއި ފިޓްނަސްއާ ބެހޭ މައުލޫމާތު އެއްކޮށް ދިނުމެވެ. އެހެންވެ މިއީ ހާއްސަކޮށް ކުދިންގެ ސިއްހީ ހާލަތު ދެނެގަންނަން ބެލެނިވެރިންނަށް ވަރަށް ބޮޑު ފަސޭހައެއް ގެނެސްދޭނެ އެއްޗެކެވެ.\nއެމެރިކާގެ ސެން ޑިއެގޯގެ ކެލިފޯނިއާ ޔުނިވަސިޓީގެ ނެނޯއިންޖިނިއަރިން ޕީއެޗްޑީ ދަރިވަރު ލޫ ޔުން ބުނީ އެ މީހުންގެ ޓީމުން އުފެއްދި ޕެޗަކީ އެކި ކަހަލަ ބަލިތައް ހުންނަ މީހުންނަށް އެ މީހުންގެ ސިއްހީ ހާލަތު ފަސޭހައިން ދުވަހަށް ވަގުތުން ވަގުތަށް ވަޒަންކުރަން ވެސް ވެސް ބޭނުންތެރި އެއްޗަކަށް ވާނެ ކަމަށެވެ.\n"މިސާލަކަށް ޑޮކްޓަރަކާ ހަމައަށް ދާން ދަތިވާ ދަނޑިވަޅެއްގައި މިފަދަ ޕެޗަކުން އެއްކޮށްދޭ މައުލޫމާތުގެ ސަބަބުން ވަރަށް ބޮޑު ފަސޭހަ ކަމެއް ވެސް ގެނެސްދޭނެ. މިސާލަކަށް އަހަރެމެން މިހާރު މި ތިބި ކޮވިޑްގެ ބަލިމަޑުކަން ކަހަލަ ސިޗްއޭޝަންތަކުގައި މިފަދަ ޕެޗެއްގެ ބޭނުންތެރިކަން ވަކިން ބޮޑު." އޭނާ ބުންޏެވެ.\nނަމަވެސް މި ޕެޗާ ބެހޭ މާ ބޮޑު ތަފުސީލުތަކެއް އަދި ހާމައެއްނުކުރެ އެވެ. އެހެންވެ މިއީ އާންމުކޮށް ލިބޭނެ އެއްޗެއްތޯ ވެސް އަދި ކަށަވަރެއް ނުވެ އެވެ. ސައިންސްވެރިންގެ ޓީމުން އަންނަނީ ޕެޗާ ގުޅުން ހުރި އިތުރު މަސައްކަތްތައް އަދިވެސް ކުރަމުންނެވެ.\nސިއްހަތު ސައިންޓިސްޓުން ދުޅަހެޔޮ ދިރިއުޅުން އެމެރިކާ\nޑޮކްޓަރުންނާއި ތަހުގީގީ އިދާރާތަކަށް ވަރަށް މުހިންމު އުފެއްދުމެއް.\nމިގައުމުގެ މަޖްލިސް މެމްބަރުންގެ ހާލަތު ބަލަންވެސް ވަރަށް މުހިއްމު އެއްޗެއް އެއީ.


ުރަތަމަ ފަސް ގަޑިއިރުތެރޭ 72 ހާހަށްވުރެ ގިނަ މީހުން އުމްރާއަށް ރަޖިސްޓްރީކޮށްފި | Sandhaanu\nުރަތަމަ ފަސް ގަޑިއިރުތެރޭ 72 ހާހަށްވުރެ ގިނަ މީހުން އުމްރާއަށް ރަޖިސްޓްރީކޮށްފި\nއުމްރާގެ މަތިވެރި އަޅުކަންކުރުމަށް ރަޖިސްޓްރީ ވުމުގެ ފުރުސަތު ހުޅުވިތާ ފަސް ގަޑިއިރުތެރޭ 72 ހާހަށްވެރެ ގިނަ މީހުން ރަޖިސްޓްރީކޮށްފިއެވެ.\nކޮވިޑް-19ގެ ބަލިމަޑުކަމާއި ގުޅިގެން އެޅިރައްކާތެރިކަމުގެ ފިޔަވަޅުގެ ތެރެއިން އުމްރާގެ އަޅުކަން ކުރުން މަޑުޖެހިފައި އުތުމަށްފަހު އަންނަ މަހުގެ ހަތަރަކުން ފެށިގެން އުމްރާގެ އަޅުކަން ކުރުމުގެ ފުރުސަތު ސައުދީ ސަރުކާރުން ވަނީ ހުޅުވާލައިފަ އެވެ.\nއުމްރާއަށް ރަޖިސްޓްރީވެވެނީ އެކަމަށް ޚާއްސަ ކޮށްފައިވާ މޯބައިލް އެޕެއް މެދުވެރިކޮށެވެ. މި އެޕް މިއަދު އާންމު ކުރުމާއެކު ފުރަތަމަ ފަސް ގަޑިއިރުތެރޭ 72 ހާހަށްވުރެ ގިނަމީހުން ރަޖިސްޓްރީކުރި ކަމަށް ސައޫދީ ސަރުކާރުން ބުނެއެވެ.\nސައޫދީ ސަރުކާރުން ބުނީ އުމްރާގެ އަޅުކަމށް ފުރުސަތު ހުޅުވައިލަނީ މަރުހަލާތަކަކަށް ބަހާލައިގެންކަމަށެވެ. އެގޮތުން ތިން މަރުހަލާއެއް ވަނީ ކަނޑައަޅާފައި ވެއެވެ.\nފުރަތަމަ މަރުހަލާގެ ދަށުން އުމްރާ ވުމަށް ފުރުސަތު ހުޅުވައިލަނީ މައްކާގައި ދިރިއުޅޭ އެގައުމުގެ ރައްޔިތުންނާއި ބިދޭސީންނަށެވެ. ފުރަތަމަ މަރުކަލާގެ ދަށުން ފުރުސަތު ދިނުމަށް ހަމަޖައްސާފައިވަނީ ހަރަމްފުޅުގެ 30 އިންސައްތަ ޖާގަ ފުރޭވަރަށެވެ. އެއީ ދުވާލަކަށް6ހާސް މީހުންނެވެ.\nދެ ވަނަ މަރުހަލާ އުމްރާވުމަށް ފުރުސަތު ހުޅުވާލަނީ މައްކާއިން ބޭރު ސައޫދީ އެހެން ރައްޔިތުންނަށެވެ. މި މަރުހަލާ ފަށަނީ އޮކްޓޯބަރު 18ގައެވެ. އެއީ ރަބީއަލް އައްވަލުމަހުގެ އެއް ވަނަ ދުވަހެވެ.\nދެ ވަނަ ފިޔަވަހީގައި ހުއްދަ ދެވެނީ ހަރަމްފުޅުގެ ޖާގައިގެ 75 އިންސައްތަ ޖާގަ ފުރޭމިންވަރަށެވެ. އެގޮތުން 15 ހާސް މީހުން އުމްރާގެ އަޅުކަން ކުރުމަށް ހުއްދަދޭނެއެވެ. މި މަރުހަލާގައި 40 ހާސް މީހުންނަށް ފުރުސަތު ދޭންވަނީ ނިންމާފައެވެ.\nތިން ވަނަ މަރުހަލާގައި ދުނިޔޭގެ އެކިކަންކޮޅުތަކުގެ މީހުންނަށް އުމްރާ ވުމުގެ ފުރުސަތު ހުޅުވައިލާނެއެވެ. އެއީ ނޮވެމްބަރު އެއް ވަނަ ދުވަހުއެވެ. އެއީ ރަބީއަލްއައްވަލް މަހުގެ 15 ވަނަ ދުވަހެވެ.\nތިން ވަނަ މަރުހަލާގައި ހަރަމްފުޅުގެ 100 އިންސައްތައަށް ފުރުސަތު ހުޅުވައިލާނެއެވެ. އެއީ 20 ހާސް މީހުންނެވެ. މި މަރުހަލާގައިދުވާލަކު ހަރަމްފުޅަށްވަދެވެނީ 60 ހާސް މީހުންނަށެވެ.\nސައޫދީ ސަރުކާރުން ބުނީ އުމްރާ ކުރުމަށް ފުރުސަތު ހުޅުވާލަނީ ކޮވިޑް-19ގެ ބަލިމަޑުކަމާއިގުޅިގެން އަޅަންޖެހޭ ރައްކާތެރިކަމުގެ ހުރިހާ ފިޔަވަޅަކާއެކު ކަމަށެވެ.\nކޮވިޑް-19ގެ ބަލިމަޑުކަމާއިގުޅިގެން އެޅި ރައްކާތެރިކަމުގެ ފިޔަވަޅުގެ ދަށުން ސައޫދީ ސަރުކާރުން އުމްރާ ދަތުރުތައް މެދުކަޑައިލިތާ މިހާރު ހަމަސް ވެއްޖެއެވެ. އޭރު ދުނިޔޭގެ އެކި ކަންކޮޅުތަކުން އުމްރާއަށް ދާން އެތަށްބަޔަކު ވަނީ ފައިސާ ދައްކާފައެވެ.


Rilwange aailaain court ah dhaanvee: Umar Naseer\nރިލްވާންގެ އާއިލާއިން ކޯޓަށް ދާންވީ، ބަހުގައި ސާބިތުވެ ހުންނާނަން: އުމަރު\nކުރީގެ ހޯމް މިނިސްޓަރު އުމަރު ނަސީރު -- ފޮޓޯ: އަވަސް އާކައިވް\nގެއްލުވާލާފައިވާ ނޫސްވެރިޔާ އަހްމަދު ރިލްވާންގެ އާއިލާ އިން އޭނާއާ ދެކޮޅަށް ކޯޓަށް ދިޔަ ނަމަވެސް ޖެހިލުންވެވަޑައި ނުގަންނަވާ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއުމަރު މިހެން ވިދާޅުވީ ރިލްވާނަކީ ކުރިން ހަރުކަށި ފިކުރުގެ މީހެއް ކަމަށް އޭނާ ސަންގު ޓީވީގައި ދެއްކެވި ވާހަކަތަކަކާ ގުޅިގެން އުމަރުގެ މައްޗަށް ދައުވާކުރަން ރިލްވާންގެ އާއިލާއިން ނިންމާފައިވަނީ ކޮށެވެ.\nއުމަރު އަވަސްއަށް މިއަދު ވިދާޅުވީ ރިލުވާންގެ އާއިލާއާ މެދު ހިތްބަރުކަމެއް ނެތް ކަމަށާއި ނަމަވެސް އޭނާ ވިދާޅުވި ބަހުގައި ސާބިތުވެ ހުންނަވާނެ ކަމަށެވެ. އަދި ކޯޓަށް ގޮސްފިނަމަ ވެސް އޭނާ ދެއްކެވި ވާހަކަތައް ސާބިތުކޮށްދެއްވާނެ ކަމަށެވެ.\n"އަޅުގަނޑަށް އެނގޭ، އަޅުގަނޑަށް އިހްސާސް ކުރެވޭ ރިލްވާންގެ އާއިލާއިން ތަހަައްމަލުކުރާ ހާލަތު. އެކަމަކުވެސް އަޅުގަނޑު ހަމަ ބުނެލަން އޮތީ ރިލްވާން އަކީ ކުރިން ހަރުކަށި ފިކުރުގެ ތެރޭގައި އުޅެފައި މަޑުކަށި ފިކުރަށް ދިޔަ މީހެކޭ. އެކެން އެނގޭނެ ފުލުހުންގެ ރެކޯޑްތަކުންވެސް،" އުމަރު ވިދާޅުވި އެވެ.\nއުމަރު ސަންގު ޓީވީގެ ޕްރޮގްރާމެއްގައި ވިދާޅުވީ ރިލްވާން ކުރިން އުޅުނީ ހަރުކަށި ފިކުރުގެ މީހުން ހިމެނޭ "ޑޮޓް" ގްރޫޕްގައި ކަމަށެވެ. ނަމަވެސް ރިލްވާންގެ ދައްތަ ފާތިމަތު ޝެހެނާޒް ބުނީ އުމަރު ދައްކަނީ ހަގީގަތާ ހިލާފުވާހަކަތަކެއް ކަމަށާއި އެގޮތަށް އެ ވާހަކަ ދައްކަން ފުރުސަތު ނުދޭނެ ކަމަށެވެ. އަދި އުމަރާ ދެކޮޅަށް ދައުވާ ކުރާނެ ކަމުގައިވެސް ބުނެފައިވެ އެވެ.\nރިލްވާން ވަގަށް ނެގިތާ ހަތް އަހަރުވެފައިވާ އިރު އަދިވެސް އެ މައްސަލައިގެ ތަހުގީގު ނުނިމެ އެވެ. އަދި އެ މައްސަލަ ބަލަމުންދާ މަރު ކޮމިޝަންގެ ތަހުގީގަށް ވެސް މާބޮޑު ކުރިއެރުމެއް ނުލިބެ އެވެ.\nގިނަ ދުވަސްތަކަކަށް ފަހު އާ އެއްވެސް މައުލޫމާތަކާ ނުލައި މަރު ކޮމިޝަނުން މިދިޔަ މަހުގެ އެއްވަނަ ދުވަހު އާންމު ކުރި ވީޑިއޯގައި ރިލްވާން ގެއްލުނު ރޭ މާލޭ ތެރޭގައި ހަރަކާތްތެރިވި މަންޒަރުގެ ސީސީޓީވީ ފުޓޭޖު ބައިތައް ދައްކަ އެވެ.\nއޭނާ އެރޭ ބައިބަލާ މެޗް ބަލަން ދިޔަ ތަނާއި މެޗް ނިމުމުން ހުޅުމާލޭ ފެރީ ޓާމިނަލްއަށް ދިޔަ މަންޒަރު ވެސް ދައްކަ އެވެ. އޭނާގެ ފަހަތުން ފާރަލަމުން ދިޔަ މީހުންގެ މަންޒަރު ވެސް ވީޑިއޯގައި ދައްކަ އެވެ.\nގެއްލުވާލާފައިވާ މީހުންނާއި މަރާލައިފައިވާ މީހުނަށް އިންސާފު ހޯދައި ދިނުމަކީ މިސަރުކާރުގެ ވައުދެކެވެ. ނަމަވެސް ބައެއް މީހުން ގަބޫލުކުރާ ގޮތުގައި މި ސަރުކާރު ވަނީ އެ ވައުދު ފުއްދުމުގައި ފެއިލްވެފަ އެވެ.\nއުމަރު ނަސީރު އަހުމަދު ރިލްވާން


Hidhumai feshumah fahu medheh nukendeyne: Aslam\n"ހިދުމަތް ފެށުމަށް ފަހު މެދެއް ނުކެނޑޭނެ"\nހައުސިންގ މިނިސްޓަރު މުހައްމަދު އަސްލަމް: ރާއްޖެ ފެރީ ނިޒާމަކުން ގުޅައިލާ ހިދުމަތް ދޭން ފެށުމަށް ފަހު ހިދުމަތް މެދުނުކެނޑޭނެ ކަމަށް ވިދާޅުވި. -- ފޮޓޯ: ހައުސިންގ މިނިސްޓްރީ\nރާއްޖެ ހައި ސްޕީޑް ފެރީ ނިޒާމަކުން ގުޅައިލާ ހިދުމަތް ދޭން ފެށުމަށް ފަހު އެ ހިދުމަތް މެދުނުކެނޑި ކުރިޔަށް ދާނެ ކަމުގެ ޔަގީންކަން އޮތް ކަމަށް ޕްލޭނިންގ މިނިސްޓަރު މުހައްމަދު އަސްލަމް ވިދާޅު ވެއްޖެ އެވެ.\nއަސްލަމް މިހެން ވިދާޅުވީ އިންޓަގްރޭޓެޑް ނޭޝަނަލް ޕަބްލިކް ފެރީ ނެޓްވޯކު މަޝްރޫއުގެ ފްރޭމްވޯކް އެއްބަސްވުމުގައި ސޮއިކުރަން މިއަދު ބޭއްވި ހަފްލާގައި ވާހަކަފުޅު ދައްކަވަމުންނެވެ.\nއެ އެއްބަސްވުމާއި އެކު އެންމެ ފުރަތަމަ ހިދުމަތް ދޭން ފަށާނީ ހއ އަތޮޅާއި ހދ އަތޮޅުގެ އިތުރުން ށ އަތޮޅު ގައެވެ. އަސްލަމް ވިދާޅުވީ މި މަޝްރޫއުގައި ފުރަތަމަ ފިޔަވަހީގައި ކަނޑައަޅާފައިވާ ފުރަތަމަ ތިން އަތޮޅަށް ހިދުމަތް ފޯރުކޮށްދިނުމުގެ މަސައްކަތަށް ގާތް ގަނޑަކަށް 157 މިލިއަން ރުފިޔާ ހޭދަވާނެ ކަމަށެވެ. އަދި މުޅި މަޝްރޫއަށް ކެޕިޓަލް އިންވެސްޓްމަންޓް ގެ ގޮތުގައި ޖުމުލަ 860 މިލިއަން ރުފިޔާ ހަރަދުވާނެ ކަމަށެވެ.\nއަސްލަމް ވިދާޅުވީ، މި އަހަރުގެ ތެރޭގައި އިތުރު އަތޮޅަކަށް އެ ހިދުމަތް ފޯރު ކޮށްދޭން ކަނޑަ އަޅާފައި ނުވާ ކަމަށާއި ފުރަތަމަ ހަ މަހަކީ ލާނިންގ ޕީރިއަޑް ކަމަށެވެ. އަދި ފުރަތަމަ ފިޔަވަހިގައި ހިމެނޭ ރަށް ތަކަށް ދަތުރުތައް ކުރާ ގޮތް ބަލާ ރަނގަޅު ކުރަންހުރި ކަންކަން ރަނގަޅު ކޮށް ފުރިހަމަ ހިދުމަތެއް ފޯރު ކޮށްދޭނެ ކަމަށެވެ.\nމި މަޝްރޫއު ހަވާލު ކޮށްފައިވާ ކުންފުނި މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) ގެ މެނޭޖިންގ ޑިރެކްޓަރު އާދަމް އާޒިމް ވިދާޅުވީ، ތިން އަހަރު ދުވަހުގެ ތެރޭގައި މުޅި ރާއްޖެ އަށް މި ހިދުމަތް ފޯރު ކޮށްދެވޭނެ ކަމަށެވެ.\nއެމްޓީސީސީ މިނިސްޓްރީ އޮފް ނެޝަނަލް ޕްލޭނިން އެންޑް އިންފްރާސްޓްރަކްޗާ މުހައްމަދު އަސްލަމް


SunOnline: Anna aharu isthihaaru kohgen libey aamdhanee madhuvaane kameh Facebook in bunefi\nއަންނަ އަހަރު އިޝްތިހާރުތަކުން ލިބޭ އާމްދަނީ މަދުވާނެ ކަމަށް ފޭސްބުކްއިން ބުނެފި\n1 އަހަރު6މަސް ކުރިން - 03 ނޮވެމްބަރ 2016 0\nދުނިޔޭގެ އެންމެ މަގުބޫލު ސޯޝަލް މީޑިއާ ކަމަށްވާ ފޭސްބުކްގައި ކުރާ އިޝްތިހާރުތަކުން އެ ކުންފުންޏަށް ލިބޭނެ އާމްދަނީ ކުރިއަށް އޮތްތަނުގައި މަދުވާނެ ކަމަށް އެކުންފުނިން ބުނެފިއެވެ.\nފޭސްބުކްގެ ޗީފް ފައިނޭންޝަލް އޮފިސާ، ޑޭވިޑް ވެނާ ވިދާޅުވެފައި ވަނީ އަންނަ އަހަރުގެ ތެރޭގައި ފޭސްބުކްގައި ޖަހާ އިޝްތިހާރުތަކުގެ މިންވަރު މަދު ކުރުމަށް ނިންމާފައިވާ ކަމަށެވެ. އެކަމުގެ ސަބަބުން ކުންފުނީގެ އާމްދަނީއާއި ފައިދާއަށް ބޮޑު އަސަރެއް ކުރާނެ ކަމަށްވެސް އޭނާ ވިދާޅުވިއެވެ.\nއޭނާ މިހެން ވިދާޅުވެފައިވާއިރު މުޅި ފޭސްބުކްއށް ލިބޭ އާމްދަނީގެ 84 ޕަސެންޓު ހިއްސާ ކުރަނީ، ފޭސްބުކްގައި ޖަހާ އިސްތިހާތުން ލިބޭ އާމްދަނީ އެވެ.\nވެނާ ވިދާޅުވި ގޮތުގައި ފޭސްބުކް ޔޫސަރުންގެ ޓައިމްލައިންގައި އިޝްތިހާރު ޖެހޭނެ ވަކި މިންވަރެއް މިހާރު ކަނޑައަޅާފައިވާނެ ކަމަށެވެ. ނަމަވެސް ވަކި މިންވަރެއް އޭނާ ހާމަ އެއް ނުކުރެއެވެ.\nފޭސްބުކުން އާންމުކޮށްފައިވާ އެ ކުންފުނީގެ މިއަހަރުގެ ތިންވަނަ ކުއާޓަރުގެ މާލީ ހިސާބުތައް ދައްކާ ގޮތުގައި، އެކުންފުންޏަށް ތިންވަނަ ކުއާޓަރުގައި ލިބިފައިވާ ފައިދާއަކީ 2.38 ބިލިޔަން ޑޮލަރެވެ. އެއީ މިދިޔަ އަހަރުގެ ތިން ވަނަ ކުއާޓަރުގައި ލިބުނު 896 މިލިއަން ޑޮލަރުގެ 166 ޕަސެންޓު އިތުރު އަދަދެކެވެ.\nއާމްދަނީގެ ގޮތުގައި ތިން ވަނަ ކުއާޓަރުގައި އެ ކުންފުންޏަށް ލިބިފައި ވަނީ 7.01 ބިލިޔަން ޑޮލަރެވެ. މިއީ މިދިޔަ އަހަރުގެ ތިންވަނަ ކުއާޓަރުގައި ލިބުނު 4.5 ބިލިޔަނަށް ވުރެ 56 ޕަސަންޓު އިތުރު އަދަދެކެވެ. އަދި މިއީ ފޭސްބުކަށް ލިބޭނެ ކަމަށް އަންދާޒާ ކުރި 6.96 ބިލިޔަން ރުފިޔާގެ އާމްދަނީއަށް ވުރެ ވެސް ބޮޑު އަދަދެއްކަން ފާހަގަ ކުރެވެ އެވެ.\nފޭސްބުކް ސްޓޯރީއަށް ބޫމަރޭންގް2ހަފްތާ6ދުވަސް ކުރިން\nކޮންގްރެސްއަށް ޒަކަބާގް ހާޒިރުކުރިފަހުން، އޭނާގެ މިލްކިއްޔާތަށް އިތުރު ތިން ބިލިއަން ޑޮލަރު!2ހަފްތާ7ދުވަސް ކުރިން\nސެނެޓަށް ހާޒިރުކޮށް ޒަކަބަގާ ސުވާލުކޮށްފި2ހަފްތާ2ދުވަސް ކުރިން\nމާކް ޒަކަބާގް އިސްތިއުފާދިނުމަށް އިންވެސްޓާ ގްރޫޕުތަކުން ގޮވާލައިފި2ހަފްތާ3ދުވަސް ކުރިން\nނުގަވައިދުން މައުލޫމާތު އެއްކޮށްފައިހުރި ކަސްޓަމަރުންނަށް އެކަން އަންގަން ފަށައިފި2ހަފްތާ3ދުވަސް ކުރިން


ތިމާވެސް މަރުވާނެކަން ޤަބޫލުކުރާކަމަށް ދުލުން ބުނި ނަމަވެސް މަރުވާނެކަން ޤަބޫލު ނުކުރާ މީހުންނަކީ ކޮބައިކަން އެނގޭ ހެއްޔެވެ؟\nތިމާވެސް މަރުވާނެކަމަށް ދުލުން ބުނި ނަމަވެސް މަރުވާނެކަން ޤަބޫލު ނުކުރާ މީހުންވަރަށް ގިނަ ވެއްޖެއެވެ. އެފަދަ މީހުންނަކީ ކޮބައިކަން ދެނެގަންނަން އެނގޭ ހެއްޔެވެ؟ އެއީ ކުރަން މާ އުނދަގޫ ކަމެއް ނޫނެވެ.\nމިސްކިތް ކައިރީ މަޑުކޮށްލާށެވެ! ނުވަތަ މިސްކިތުގެ ސީސީޓީވީ ފުޓޭޖް ބަލައިލާށެވެ! ހަމައެކަނި ހުކުރު ނަމާދާއި ޢީދު ނަމާދަށް މިސްކިތަށް އަރާ ބައަކު އުޅޭނެއެވެ. އެއީ ތިމާވެސް މަރުވާނެ ކަމަށް ޤަބޫލުކުރާ ކަމަށް ދުލުން ބުނި ނަމަވެސް މަރުވާނެ ކަމަށް ހިތުގެ އަޑިން ޤަބޫލުނުކުރާ މީހުންނެވެ.\nމިފަދަ މީހުން ދެނެގަންނަން ދުނިޔޭގައި ކޮންމެވެސް ވަރެއްގެ ތަކްލީފްތަކެއް އުފުލަން ޖެހިދާނެއެވެ. ސީސީޓީވީ ފުޓޭޖް ބެލުން ފަދަ ކަންކަން ކުރަން ޖެހޭނެތީއެވެ. ނަމަވެސް ފަރުޟު5ނަމާދަށް އިހްމާލްވީ މީހުން ޤިޔާމަތް ދުވަހު ދެނެގަތުމަކީ އެއްވެސް އުނދަގޫކަމަކަށް ނުވާނެއެވެ. އެގޮތަށް ބުނަން ޖެހެނީ ކޮންމެ މީހެއްގެ ހިސާބު ބެއްލެވުމުގައިވެސް ފުރަތަމަ ބައްލަވާނީ ނަމާދަށް ކަމުގައިވާތީއެވެ.\nމީސްތަކުންނޭވެ! ނަމާދު ނުކޮށް ޣާފިލުކަންމަތީގައި ތިއަ ތިބެނީ މަރަށް ބިރު ނުގަނެވޭތީއެވެ. ކޮންމެ ވަގުތަކުވެސް މަރުވެދާނެކަންވެސް ޤަބޫލު ނުކުރެވޭތީއެވެ. ވީމާ ފުރުޞަތު އޮއްވައި ދުލުން ތިއަ ބުނާ ބަހާއި އަމަލު ދިމާކުރަން މަސައްކަތްކުރާށެވެ. ކޮންމެ ވަގުތަކުވެސް މަރުވެދާނެކަމަށް ޤަބޫލުކުރާށކަން އަމަލުން ދައްކާށެވެ! ފަރުޟު5ނަމާދު ފުރިހަމައަށް އަދާކޮށް ތިބާގެ ފަތުގައި ލިޔުއްވަން ގަދައަޅައި މަސައްކަތްކުރާށެވެ! ލިޔުވަން ކުރަން ޖެހޭ ކަމަކީ ނަމާދުކުރުމެވެ. ކޮށްފިނަމަ ލިޔުއްވަވާނެތެވެ.


Trump Ge Press Secretary Ah Nurovunee Hama Kiriya - Vaguthu\nޓްރަމްޕްގެ ޕްރެސް ސެކްރެޓަރީއަށް ނުރޮވުނީ ހަމަ ކިރިޔާ\nޓްރަމްޕްގެ ތަރުޖަމާން ރޮވެން ކައިރިވެފައި\nވައިޓް ހައުސްގެ ކޮރެސްޕޮންޑެންޓްސް ޑިނާގައި ކޮމީޑިއަން މިޝެލް ވުލްފްގެ ބަސްތަކެއްގެ ސަބަބުން އެމެރިކާގެ ރައީސް ޑޮނަލްޑް ޓްރަމްޕްގެ އާންމުކޮށް ވަރުގަދަ ޝަހްސިއްޔަތެއް ދައްކާ ސާރާހް ހަކަބީ ސެންޑާރސްއަށް ނުރޮވި ހުރީ ހަމަ ކިރިޔާއެވެ. އެ ޑިނާއަށް ވައިޓް ހައުސްގެ އެންމެ އިސް އޮފިޝަލުން ހާޒިރުވިއިރު އެމެރިކާގެ ރައީސް ޑޮނަލްޑް ޓްރަމްޕް ހާޒިރުވެފައެއްނުވެއެވެ. އެ ހަފްލާގައި ވާހަކަދައްކަމުން މިޝެލް ވުލްފް ވަނީ ޓްރަމްޕްގެ އިތުރުން އޭނާގެ އެންމެ އިސް އޮފިޝަލުންނަށް ވެސް މަލާމަތް ރައްދުވާފަދަ ގޮތަކަށް ވާހަކަދައްކައިފައެވެ.\nމިޝެލް ވުލްފް ވަނީ ޕްރެސް ސެކްރެޓަރީ ސޭންޑާރސްއަކީ ތެދު މައުލޫމާތު އަންދައިގެން އޭގެ އަޅިން މީހުންގެ ލޮލުގައި އަދުން އަޅުވާ މީހެއްކަމަށާއި އަދި އެއީ ލިބިފައިވާ ހާއްސަ ހުނަރެއްތޯ ނުވަތަ ދޮގެއްތޯ ސުވާލު އުފައްދައިފައެވެ. އަދި މިޝެލް ވަނީ ސެންޑާރސްގެ ނަމާއި ބެހޭގޮތުންވެސް އެތައް އިރެއް ވަންދެން ވާހަކަދައްކައި ސަމާސާކޮށްފައެވެ. އަދި ޑޮނަލްޑް ޓްރަމްޕްގެ އިސް ވަކީލު މައިކަލް ކޮހެން ބަރަހަނާ ފިލްމް ކުޅޭ ފަރާތަކަށް އެއް ލައްކަ ޑޮލަރު ދިން މައްސަލައާއި ބެހޭގޮތުންވެސް މިޝެލް ވަނީ ވާހަކަދައްކައިފައެވެ. މިޝެލްގެ ބައެއް ވާހަކަތަކުން އޯޑިއެންސްއަށް އުނދަގޫވިނަމަވެސް އެންމެ ބޮޑަށް އަސަރުކުރި އެކަކަކީ ޕްރެސް ސެކްރެޓަރީ ސޭންޑާރސްކަން ފޮޓޯތަކުން ވަނީ ހާމަވެފައެވެ.\nއެމެރިކާގެ ރައީސް އާންމުކޮށް ހާޒިރުވާ އެ ހަފްލާއަށް ޓްރަމްޕް މި އަހަރު ހާޒިރުނުވިއިރު މިދިޔަ އަހަރުވެސް ޓްރަމްޕް ވަނީ ހާޒިރުނުވެފައެވެ.\nގިނަ ބަޔަކު ވަނީ ޓްރަމްޕް އެ ހަފްލާގެ ސަގާފަތެއްކަމުގައިވާ ކޮމީޑިއަނަކު ސްޓޭޖަށް އަރައި އެތަނުގެ ތިބި އެންމެންނަށް ސަމާސާކުރުމަށް ދައްކާ ވާހަކަތަކާއި ހިތްހަމަނުޖެހޭތީވެ ހާޒިރުނުވަނީކަމަށް ލަފާކޮށްފައެވެ. އެގޮތުން އޭގެ ކުރިން ޓްރަމްޕް ހާޒިރުވި ކޮރެސްޕޮންޑެންޓްސް ޑިނާރ ހަފްލާއެއްގައި ޓްރަމްޕްއާއި ސަމާސާކުރުމުން ޓްރަމްޕްގެ މޫނުމަތިން ވަނީ ހިތްހަމަނުޖެހުނުކަން ވަރަށް ރަނގަޅަށް ހާމަވެފައެވެ.


vnews - Raajje islamvi dhuvahuge mathiveri zikuraa\nރާއްޖެ އިސްލާމްވި ދުވަހުގެ މަތިވެރި ذكرى\nއަންނަ ހަފްތާގެ ބުދަ ދުވަހަކީ، ރަބީޢުލް އާޚިރު މަހުގެ ދެވަނަ ދުވަހެވެ. ރާއްޖެ އިސްލާމްވި ދުވަހުގެ ގޮތުގައި ފާހަގަ ކުރަމުން އަންނަ ދުވަހެވެ. ދިވެހި ތާރީޚުން އެނގޭ ގޮތުގައި، ދިވެހިން މާތްވެގެންވާ އިސްލާމްދީން ޤަބޫލުކުރީ، ހިޖްރީ 548 ވަނަ އަހަރުގެ ރަބީޢުލް އާޚިރު މަހުގެ ތެރޭގައެވެ. އެހެންކަމުން، މާތް اللّه ގެ ހެޔޮ ރަޙްމަތްފުޅުން، ސައްތައިން ސައްތަ މުސްލިމް ޤައުމެއްގެ ގޮތުގައި ރާއްޖެ ދެމިއޮންނަތާ މިއަހަރަށް 890 އަހަރު ވީއެވެ.\nޝައްކެތް ނެތްގޮތުގައި، ރާއްޖޭގެ ދިގު ތާރީޚްގައި އައި އެންމެ މުހިންމު ދުވަހަކީ ރާއްޖެ އިސްލާމްވި ދުވަހެވެ. ރާއްޖެއަށް އިސްލާމްދީން ތަޢާރަފް ކޮށްދެއްވީ، ރާއްޖޭގެ ތާރީޚް ބުނާގޮތުން مولانا الحافظ أبو البركات يوسف البربرى އޭ ކިޔުނު މަޣްރިބް ކަރައިގެ ޢިލްމުވެރި ބޭކަލެކެވެ. ރާއްޖޭގެ އޭރުގެ ރަދުން السّلطان محمّد بن عبد اللّه ސިރީ ބަވަނާދީއްތަ މަހާރަދުން އިސްލާމްވެ ވަޑައިގަތީ އެކަލޭގެފާނުގެ އަތްޕުޅު މައްޗަށެވެ. އެހެންކަމުން އޭރުގެ ދިވެހިންނާއި، މިހާރުގެ ދިވެހިންނާއި، ކުރިއަށް އޮތް ޖީލުތަކުގެ ދިވެހިންވެސް އެދެބޭފުޅުންނަށް ދަރާފައިވާ ދަރަނި ކިތަންމެހާވެސް ބޮޑެވެ. އަރަހުށި މާތް اللّه އެ މާތް ދެ ބަޠަލުންގެ ފުރާނަފުޅަށް ހެޔޮ ރަޙްމަތް ލައްވައި ސުވަރުގޭގެ ދާއިމީ ނިޢުމަތް ދެއްވާށިއެވެ! އާމީން.\nރާއްޖެ އިސްލާމްވި ދުވަހަކީ ރާއްޖޭގެ ތާރީޚްގައި އައި އެންމެ މުހިންމު ދުވަސްކަމުގައި ވެފައިވަނީ، ދިވެހިން މާތް اللّه ގެ ސާފުސީދާ ހިދާޔަތު ޤަބޫލުކުރި ދުވަހަކީ އެދުވަސް ކަމަށްވާތީއެވެ. ޙަޤީގަތުގައި ރާއްޖެ އިސްލާމްވި ދުވަހަކީ، ދިވެހިންގެ ޙަޔާތަށް އެންމެ ބޮޑު އިންޤިލާބީ ބަދަލެއް ގެނެސްދިން ދުވަހެވެ. ދިވެހިންގެ ޢަޤީދާ އާއި، ދިވެހިންގެ ވިސްނުމާއި، ދިވެހިން ޤަބޫލުކުރާ އުސޫލުތަކާއި، ދިވެހިންގެ އަޚްލާޤާއި، އާދަކާދަ މުޅިން އާ މިސްރާބަކަށް ބަދަލުކޮށްލި ދުވަހެވެ. މާތް اللّه އަށް ޝިރުކު ކުރުމާއި ޖަހާލަތުގެ ކަޅު އަނދިރީގެ ތެރެއިން އީމާންކަމާއި ހިދާޔަތުގެ އަލިގަދަ ނޫރުގެ ތެރެއަށް ދިވެހިން ނެރެދިން ދުވަހެވެ.\nމާތް اللّه ބާވައިލެއްވި އެންމެ މާތް ދީނަކީ، އިސްލާމްދީނެވެ. އެދީން ބާވައިލެއްވުމުން އެހެން ހުރިހާ ދީނެއް އުވި نسخ ވެގެން ދިޔައީއެވެ. މާތް اللّه ވަޙީ ކުރެއްވި އެވެ.\n"إِنَّ الدِّينَ عِندَاللَّهِ اْلإِسْلاَمُ." (آل عمران: 19) މާނައީ: "ހަމަކަށަވަރުން، اللّه ގެ حضرة ގައި، ދީނަކީ، إسلام دين އެވެ."\nއަދިވެސް މާތް اللّه وحى ކުރެއްވިއެވެ. "وَمَن يَبْتَغِ غَيْرَ اْلإِسْلاَمِ دِينًا فَلَن يُقْبَلَ مِنْهُ وَهُوَ فِى اْلأَخِرَةِ مِنَ الْخَٰسِرِينَ." (آل عمران : ٨٥) މާނައީ: "ދީނެއްގެ ގޮތުގައި إسلام دين ނޫން ދީނެއް އެދޭމީހާ (ދަންނާށެވެ!) ފަހެ، އެމީހާގެ ކިބައިން (އެކަން) قبول އެއް ނުކުރައްވާ ހުށްޓެވެ. އަދި، آخرة ގައި އޭނާ ވާހުށީ، ގެއްލެނިވެގެންވާ މީހުންގެ ތެރެއިންނެވެ."\nދުނިޔޭގެ އެކިކަންކޮޅުތަކުގައި ދިރިއުޅެމުން އައިސްފައިވާ އަދި މިހާރުވެސް ދިރިއުޅެމުންދާ އެންމެހާ މުސްލިމުންނެކޭ އެއްފަދައިން، ދިވެހިންނަށްވެސް ދުނިޔެއާއި އާޚިރަތުގެ ބާއްޖަވެރިކަމަށް މަގުފަހިކޮށްދިނީ އިސްލާމްދީނެވެ. މީގެއިތުރުން، ދިވެހިރާއްޖެއަކީ ޒަމާނުއްސުރެ ފުރިހަމަ މިނިވަންކަމާއި ސިޔާދަތު ލިބިފައިވާ ޤައުމެއްގެ ގޮތުގައި ދެމިއޮތުމުގެ އެންމެ ބޮޑު ސިއްރަކީވެސް އިސްލާމްދީނެވެ. އަދި ރާއްޖޭގައި ޤައުމީ އެކުވެރިކަމާއި، އެއްބައިވަންތަކަމާއި، އަމަން އަމާންކަމާއި، ޞުލްޙަ މަސަލަސްކަން ދެމިއޮތުމުގެ އެންމެ ވަރުގަދަ ސިއްރަކީވެސް ހަމަ އެއީއެވެ.\nރާއްޖޭގެ ރައްޔިތުންގެ އިސްލާމީ ޢަޤީދާއާއި ދިވެހިރާއްޖޭގެ މިނިވަންކަމަކީ، ދުވަހަކުވެސް ވަކި ނުކުރެވޭނެ ދޭއްޗެކެވެ. ރާއްޖޭގައި އިސްލާމްދީން ފިޔަވައި އެހެން ދީނަކަށް ނުވަތަ ދީންތަކަކަށް ފުރުޞަތު ދެވިއްޖެނަމަ، ރާއްޖޭގެ މިނިވަންކަމާއި ސިޔާދަތު ގެއްލިގެންދިއުން އޮންނާނީ ވަރަށް ކައިރީގައެވެ. މިއީ ދިވެހިރާއްޖޭގެ ތާރީޚްގައި އަޅުގަނޑުމެންނަށް ދަސްކޮށްދީފައިވާ ވަރަށް މުހިންމު ފިލާވަޅެކެވެ. އެހެނީ، ރާއްޖޭގެ ތާރީޚްގައި ރާއްޖޭގެ މިނިވަންކަން ގެއްލިގެންދިޔަ ކޮންމެ ފަހަރަކުވެސް ރާއްޖޭގެ މިނިވަންކަން ގެއްލިގެން ގޮސްފައިވަނީ، ޤައުމަށް ޚިޔާނާތްތެރިވި ބަޔަކު އިސްލާމްދީނަށް ފުރަގަސް ދިނުމުގެ ސަބަބުންނެވެ. މިއީ އިންކާރު ކުރެވެންނެތް ތާރީޚީ ޙަޤީގަތެކެވެ. އެހެންކަމުން، އަޅުގަނޑުމެންނާއި އަދި މި ޤައުމުގެ އަންނަންއޮތް ޖީލުތަކުގެ އެންމެ މުހިންމު ޤައުމީ އަދި ދީނީ ވާޖިބަކަށްވާނީ، ދިވެހިރާއްޖެ ސައްތައިން ސައްތަ މުސްލިމް ޤައުމެއްގެ ގޮތުގައި ދެމެހެއްޓުންކަން ޔަޤީނެވެ.


Dhivehiraajje ah Safe Travels Stamp libijje\nދިވެހިރާއްޖެއަށް ސޭފް ޓްރެވަލްސް ސްޓޭމްޕް ލިބިއްޖެ\nކޮވިޑް-19ގެ ބަލިމަޑުކަމުގެ ތެރެއިން ރައްކާތެރިކަމާއެކު ދަތުރުކުރެވޭނެ ގައުމުތަކަށް ވޯލްޑް ޓްރެވަލް އެންޑް ޓޫރިޒަމް ކައުންސިލް (ޑަބްލިޔުޓީޓީސީ)އިން ދޭ ސޭފް ޓްރެވަލްސް ސްޓޭމްޕް ދިވެހިރާއްޖެއަށް ލިބިއްޖެއެވެ.\nމިކަން ވަނީ ޓޫރިޒަމް މިނިސްޓްރީން މިއަދު ހަވީރު އާންމުކުރި ނޫސްބަޔާނެއްގައި ހާމަކޮށްފައެވެ.\nސޭފް ޓްރެވަލްސް ސްޓޭމްޕަކީ ވޯލްޑް ޓްރެވަލް އޯގަނައިޒޭޝަން އަދި 200އަށްވުރެ ޓްރެވަލް ކުންފުނިތަކުން ގަބޫލުކުރާ ސްޓޭމްޕެކެވެ. މި ސްޓޭމްޕްގެ މައިގަނޑު މަގްސަދަކީ ދަތުރުވެރިންގެ މެދުގައި ފަތުރުވެރިކަމަށް އޮތް އިތުބާރު އާކޮށްދީ، ފުރިހަމަ ސިއްހީ ރައްކާތެރިކަމާއި ސާފުތާހިރުކަމުގެ ފިޔަވަޅުތައް އެޅިފައި އޮތްކަމަށް އަންގައިދިނުމެވެ.\nމިއީ ކޮވިޑް-19 އަދި މިފަދަ އެހެނިހެން ބަލިތަކާ ގުޅިގެން ފަތުރުވެރިކަމުގެ ދާއިރާއަށް އަމާޒުކޮށްގެން އެކުލަވާލެވުނު ފުރަތަމަ ސޭފް ޓްރެވަލްސް ސްޓޭމްޕެވެ.\nފާހަގަކޮށްލެވޭ ގޮތުގައި މި ސްޓޭމްޕް ލިބުމުގެ ސަބަބުން ދިވެހިރާއްޖެއަށް އަންނަ ފަތުރުވެރިންގެ އަދަދު އިތުރުވެގެންދާނެއެވެ. ދާދިފަހުން ދިވެހިރާއްޖެއިން ވަނީ ހުރިހާ ފަތުރުވެރިންވެސް ނެގެޓިވް ޕީސީއާރު ޓެސްޓެއް ނަހަދާ ނާދެވޭނެގޮތަށް އުސޫލުތައް ބަދަލުކޮށްފައެވެ.\nއިމިގްރޭޝަންގެ ވިސާ ޑީވިޝަން ކުރީގެ ސްޓަރ ސިނަމާ އިމާރާތަށް!07 minutes ago\nގިނަ އަދަދެއްގެ ތެޔޮ އަރުވައިގެން ދަތުރު ކުރަމުންދަނިކޮށް އެފްއެސްއެމްގެ ބާޖެއް އުރިއްޖެ048 minutes ago


Muslimu firihenaa thunbulhi bahahtan jehey\nމުސްލިމު ފިރިހެނާ ތުނބުޅި ބަހައްޓަން ޖެހޭ\nތުނބުޅިއާ ގުޅިގެން ރާއްޖޭގައި އުފެދިފައިވާ ޚަބަރު ސުރުހީތަކަކުން މި ވާހަކައެއް ފަށައިގަންނަމާ ހިނގާށެވެ.\nބޭނުންވާ ވަރަށް ތުނބުޅި ދިގުކޮށްފައި ނުބެހެއްޓިގެން އިމިގްރޭޝަންގެ މުވައްޒަފުންތަކެއް 2007 ވަނަ އަހަރު އެމީހުންގެ ވަޒީފާ ދޫކޮށްލި ޚަބަރަކީ މަޝްހޫރުވި ވާހަކަ އެކެވެ. ވަކި ވަރަކަށް ތުނބުޅި ނުބެހެއްޓޭނެ ކަމަށް އިމިގްރޭޝަންގެ އޭރުގެ ޑްރެސް ކޯޑުގައި ބަޔާންކޮށްފައި އޮތްއިރު އޭރު އެތަނުގެ އަންހެން މުވައްޒަފުން ބުރުގާ އަޅައިގެން ވަޒީފާ އަށް ދިއުން ވެސް މަނަލެވެ.\nއެހެންވެ ބުރުގާ ނޭޅިގެންނާއި ތުނބުޅި ނުބެހެއްޓިގެން ބަޔަކު މީހުން އެފަހަރު އެތަނުގެ ވަޒީފާ ދޫކޮށްލީ އެވެ. އެތަނުގެ އަންހެން މުވައްޒަފުންނަށް ބުރުގާ އެޅި ފިރިހެން މުވައްޒަފުންނަށް ތުނބުޅި ދިގުކުރެވުނީ އެއަށް ފަހު ގެނައި އިސްލާހުތަކަށް ފަހު އެވެ.\nތުނބުޅި ބޭލުމަކީ ހަރާމް ކަމެއް ކަމަށް ބުނެ، ހދ. ކުޅުދުއްފުށީގެ "ރަސްމާ ސެލޫން" އިން މީހުންގެ ތުނބުޅި ބާލަދިނުން ހުއްޓާލި ވާހަކައެއް ވެސް 2007 ވަނަ އަހަރު އާންމުންގެ ސަމާލުކަން ހޯދި އެވެ.\n"އަޅުގަނޑު މިކަން ހުއްޓާލީ މިކަމަކީ ހަރާމް ކަމެއް ކަމަށް ދީނީ އިލްމުވެރިން ބުނާތީ އެކަމާ ގަންނާކުރައްވާ ބިރުން. އެހެން ނޫނަސް އަޅުގަނޑު ތުނބުޅި ބަހައްޓާފައި ފައިސާ ހޯދަން އެހެން މީހުންގެ ތުނބުޅި ބާލައި ދިނުމަކީ ހަމަޖެހޭ ކަމެއް ކަމަށް ވެސް ނުފެންނާތީ،" ދިގު ތުނބުޅިއެއް ބަހައްޓާފައިހުރި އެ ސެލޫންގެ ވެރިޔާ މޫސާ އަލީ އޭރު ބުންޏެވެ.\nޑީޕީއާރްއެސްގެ މުވައްޒަފުން ތުނބުޅި ބޭލުމަށް ގަވާއިދެއް ހެދި ޚަބަރަކީ ވެސް ހޫނުވި ކަމެކެވެ. ތުނބުޅީގެ މައްސަލާގައި ރާއްޖޭގެ ކޯޓަކުން ނެރުނު ކަމަށް ބުނެވޭ ފުރަތަމަ ހުކުމް ފެނިގެން ދިޔައީ އެފަހަރު އެވެ.\nތުނބުޅި ނުބެހެއްޓޭ ގޮތަށް ގަވާއިދު އިސްލާހްކުރީމަ އެ މައްސަލަ ކ. މާފުށީ ކޯޓަށް ވައްދައިގެން އިއްވި ހުކުމުގައި ބުނެފައި ވަނީ ތުނބުޅި ބެހެއްޓުމަކީ ގާތްގަނޑަކަށް ވާޖިބެއް ކަމަށްވާއިރު ތުނބުޅި ބޭލުމަށް ގަވާއިދެއް ނެހެދޭނެ ކަމަށެވެ.\n"ތުނބުޅި ބެހެއްޓުމަކީ ސުންނަތަކަށްވުރެ މަތީ، ވާޖިބަކާ ގާތްކުރާ ކަމަކަށްވާ އިރު އަދި ބައެއް އިލްމުވެރިން ތުނބުޅި ބެހެއްޓުމަކީ ވާޖިބެއް ކަމަށް ވިދާޅުވާއިރު މާތްވެގެންވާ އިސްލާމް ދީނުގައި މިހާ މަތީ ދަރަޖައެއް ދެއްވާފައިވާ ކަމެއް ނުކުރުމަށް [އެބަހީ ތުނބުޅި ނުބެހެއްޓުމަށް] 100 ޕަސެންޓް އިސްލާމީ ގައުމެއްގައި ވަޒީފާ އަދާކުރާ މުސްލިމުންނަށް ނޭންގޭނެ،" 2011 ވަނަ އަހަރު ކުރި އެ އަމުރުގައިވެ އެވެ.\nނަމަވެސް އެ އަމުރު ވަނީ ފަހުން ހައި ކޯޓްގައި ބާތިލުކޮށްފަ އެވެ.\nތުނބުޅި ބެހެއްޓުމާއި ތުނބުޅި ބޭލުމަށް އަހަރެމެން އަމިއްލަ އަށް ގަވާއިދު ހެދުމުގެ މައްސަލާގައި ހިޔާލުތަފާތުވެފައި އޮތް މިންވަރު މިފަދަ އިޝޫތަކުން ވެސް އެނގިގެން އެބަދެ އެވެ.\nތުނބުޅި އަށް ހަދަންވީ ކިހިނެތް ހެއްޔެވެ؟\nއެއް ބަޔަކު އެ ބުނަނީ ތުނބުޅި ބަހައްޓައިގެން ނުވާނެ ވާހަކަ އެވެ. އަނެއް ބަޔަކު އެ ބުނަނީ ތުނބުޅި ބޭލުމަކީ ހަރާމް ކަމެއް ކަމަށެވެ. މިހާ ހިސާބުން މި ޖެހެނީ ދީނީ އިލްމުވެރިންގެ ނަޒަރިއްޔާއަށް ދާށެވެ.\n"އިސްލާމީ ޝަރީއަތުގެ ނަޒަރުން ބަލާއިރު ތުނބުޅި ބެހެއްޓުމަކީ ފިރިހެނުންނަށް ޝަރުއުކުރައްވާފައިވާ ކަމެއް. އަދި ހުރިހާ އިމާމްވެރި ބޭކަލުން އެއްބަސްވެ ވަޑައިގަންނަވާ ގޮތުގައި ތުނބުޅި ބޭލުމަކީ ހަރާމްކަމެއް،" މަދީނާ އިސްލާމިކް ޔުނިވާސިޓީ އިން ދީން ކިޔަވާ ވިދާޅުވެ ވަޑައިގެން ހުންނެވި ޝައިހެއް ކަމުގައިވާ މުހައްމަދު އަނީލް ވިދާޅުވީ މިހެންނެވެ.\n"ރަސޫލާގެ އަރިހަށް މަޖޫސީންގެ ބަޔަކު އައި ހިނދު އެމީހުން ތިބީ ތުނބުޅި އާއި ބޯ ބާލައިގެން. އެމީހުންނާ ސުވާލުކުރެއްވުމުން އެމީހުން މި ބުނަނީ ބޯ ބާލައި ތުނބުޅި ބޭލުމަށް އަމުރު ކުރީ އެމީހުންގެ ވެރިމީހާއޭ އެމީހުންގެ މައްޗަށް. އެއަށް ފަހު ރަސޫލާ ހަދީސްކުރެއްވި ކަމަށް ވަނީ ތިމަންނަގެ ވެރި ރަސްކަލާނގެ ތިމަންނަ އަށް އަމުރުކުރެއްވީ ތުނބުޅި ދިގުކޮށް މަތިމަސް ކުރުކޮށްފައި ބަހައްޓާށޭ."\n"މީގެ އިތުރުން ވެސް ސައްހަ އެހެން ބައިވަރު ހަދީސުތަކުން ވެސް އެބަ ހުރި ސާބިތުކުރެވެން ތުނބުޅި ދިގުކޮށްފައި މަތިމަސް ތުނިކޮށްފައި ބެހެއްޓުމުގެ ހުކުމް. އަދި މުޝްރިކުންނާ ތަފާތުވުމަށް ވެސް މުސްލިމުން ތުނބުޅި ދިގުކުރުމަށް ގޮވާލައްވާފައި ހުރިކަން ހަދީސްތަކުން ސާބިތުވޭ"\n"ގުނައި އަދަދު ނުކުރެވޭހާ ހަދީސްތަކުގައި މިވާހަކަ އެބައޮތް. ތުނބުޅި ބަހައްޓަން ޖެހޭ ގޮތާއި މަތިމަސް ބަހައްޓަން ޖެހޭ ގޮތުގެ ވާހަކަ."\n"އަނެއްކޮޅުން ތުނބުޅި ބޭލުމަކީ ހަރާމް ކަމެއް ކަމަށް ހަތަރު އިމާމުން އިއްތިފާގުވެ ވަޑައިގަންނަވާ."\nގުރުއާނުގައި ތުނބުޅީގެ ވާހަކަ އެބައޮތްތަ؟\nއެ ވާހަކައެއް އޮތީ ސޫރަތުލް ތޯހާގައި އެކަންޏެވެ. އެއީ ސޫރަތުގެ 94 ވަނަ އާޔަތެވެ. މިއީ ގުރުއާނުގައި ތުނބުޅީގެ ވާހަކަ އައިސްފައިވާ ހަމައެކަނި ފަހަރުކަން ވެސް ފާހަގަކޮށްލެވެ އެވެ.\nއަނެއްކޮޅުން ތުނބުޅި ބެހެއްޓުމަށް އަމުރުކޮށް ނުވަތަ ތުނބުޅި ބޭލުން ހަރާމްކޮށްފައެއް ވެސް ގުރުއާނަކު ނެތެވެ. އެހެންވީމަ މާތް ﷲ ގެ ކަލާމްފުޅުގައި އެގޮތަކަށް ނެތޭ ކިޔާފައި ހިތު ހުރި ގޮތަކަށް އަހަރެމެން މުސްލިމުންނަށް އުޅެވިދާނެތޯ އެވެ؟\nޝައިހް އަނީލް ވިދާޅުވީ އޭރުން އަޅުގަނޑުމެންގެ މައްޗަށް ފޮނުއްވުނު ރަސޫލު ބޭކަލުން ފޮނުއްވުމުގެ މަގުސަދު ބޭކާރުވީ ކަމަށެވެ.\n"ގުރުއާނުގައި ވާ އެއްޗެއް އުނގަންނަވައި ދެއްވުމަށް އަޅުގަނޑުމެންގެ މައްޗަށް ރަސޫލަކު ފޮނުއްވުނީ. އެހެން ނޫން ނަމަ އެކަލޭގެފާނު ފޮނުއްވުމުގެ ބޭނުމެއް ނެތް ނޫންތޯ؟ ފޮތެއް ބާވައިލެއްވީމަ އެ ފޮތަކަށް އުޅުނީމަ ނިމުނީ ނޫންތޯ؟،" ޝައިހް ވިދާޅުވި އެވެ.\n"ގުރުއާނުގައި އެބައޮތް ހުރިހާ މައްސަލައެއްގެ އަސާސީ ގާނޫނުތަކުގެ ވާހަކަ ވެސް. ރަސޫލާ ވަޑައިގަތީ އޭގެ ތަފްސީރު އަޅުގަނޑުމެންނަށް އުނގަންނަވައި ދެއްވުމަށް."\n"މިސާލަކަށް ނަމާދުގެ ވާހަކަ. ގުރުއާނުގައި ވަހީކުރައްވާފައި އޮތީ ނަމާދު ގާއިމުކުރާ ވާހަކަ. ނަމާދުތަކެއް ވަކި ވަގުތުތަކެއްގައި ގާއިމުކުރާ ވާހަކަ. އެކަމަކު ނަމާދުކުރާނީ ކިހިނެތްކަން، ނަމާދެއްގައި އޮންނާނީ ކިތައް ރަކުއަތްކަން ނެތް ގުރުއާނަކު."\n"ގުރުއާނުގައި ﷲ ތައާލާ ވަހީކުރައްވާފައި ވަނީ ރަސޫލާ އަމުރުކުރައްވައިފި ކަމެއްގައި ތިޔަބައިމީހުން ހިފެހެއްޓުމަށް. ނަހީކުރައްވައިފި ކަމަކުން ދުރުހެލިވެގަތުމަށް. ހަމައެކަނި އީމާންވާނީ ފޮތުގައި އޮތް އެއްޗަކަށޭ ބުނާ ނަމަ ދީނުގެ ބޮޑުބައި އަޅުގަނޑުމެންގެ އަތުން ގެއްލިގެންދާނީ. އެހެންވީމަ ގުރުއާނުގައި މިވެނި ވާހަކައެއް ނެތޭ ބުނެފައި އެކަމެއް ނުކޮށް ދޫކޮށްލުމަކީ ކުރެވޭނެ ކަމެއް ނޫން މުސްލިމަކަށް،" ޝައިހް ވިދާޅުވެ ދެއްވި އެވެ.\nތުނބުޅި ބެހެއްޓުމަކީ ސުންނަތެއްތަ؟\nމިހައި ހިސާބަށް އައިއިރު އެނގުނު އެއްޗަކީ ކޮބައި ހެއްޔެވެ؟ ތުނބުޅި ބެހެއްޓުމަކީ ރަސޫލާ އެކަމަކަށް އަމުރުކުރައްވާފައިވާ ކަމެއް ކަމެވެ. އެހެން ނަމަވެސް ވަރަށް ގިނަ މީހުން ގަބޫލުކުރާ ގޮތުން ތުނބުޅި ބެހެއްޓުމަކީ ކޮންމެހެން ކުރަން ޖެހޭ ކަމެއް ނޫނެވެ. ނުބެހެއްޓިޔަސް ވަރިހަމަ އެވެ.\nއެކަމަކު ދުނިޔޭގެ ބޮޑެތި އިލްމުވެރިން އިން ފެށިގެން އަޅުގަނޑުމެންގެ މި ޝައިހް އަނީލް ވެސް އިއްތިފާގުވެ ވަޑައިގަންނަވަނީ ތުނބުޅި ބެހެއްޓުމަކީ ސުންނަތަކަށް ވުރެ ބޮޑަށް ބާރު އަޅުއްވާފައިވާ ކަމެއް ކަމަށެވެ. އަނީލް ވިދާޅުވީ ތުނބުޅި ބެހެއްޓުން ސުންނަތެއްގެ ގޮތުގައި ގިނަ ދިވެހިން ބަލާ ގޮތް ގޯސް ކަމަށެވެ.\n"ތުނބުޅި ބެހެއްޓުމަކީ ސުންނަތެއް ކަމަށް ގިނަ ބަޔަކަށް ހީކުރެވިފައި އޮންނަނީ އަޅުގަނޑުމެންގެ ތެރޭގައި ސުންނަތް އާންމުކޮށް މާނަކުރެވިފައި އޮންނަ ގޮތަކުން. އަޅުގަނޑުމެން އާންމުކޮށް އަޑުއަހައި އުޅޭ ސުންނަތަކީ އިސްލާމްދީނުގެ ހުކުމްތަކުގެ ތެރެއިން އަންނަ ސުންނަތުގެ ވާހަކަ،" ޝައިހް ވިދާޅުވި އެވެ.\n"އެކަމަކު ތުނބުޅި ބެހެއްޓުމުގެ މައްސަލަ އަކީ އެއްގޮތަކަށް ވެސް އެ ސުންނަތުގެ ތެރެއަށް ދާ ކަމެއް ނޫން. މިއީ ރަސޫލާގެ ސުންނަތެއް. އެކަލޭގެފާނު ކުރައްވާފައިވާ ކަމެއް. އަދި އެ ކަލޭގެފާނުގެ އުއްމަތަށް އެކަލޭގެފާނު އަމުރުކުރައްވާފައިވާ ކަމެއް"\n"އެހެންވީމަ މިފަދަ ގޮތްގޮތަށް އެކަލޭގެފާނު ދައްކައި އަމުރުކުރައްވާފައިވާ ސުންނަތްތައް އަދާކުރުން އަޅުގަނޑުމެންގެ މައްޗަށް ވާޖިބުވާނެ."\nމިއީ ވަރަށް ގިނަ ޝައިހުންނާއި ދީނީ އެހެން ބޮޑެތި އިލްމުވެރިން ވެސް މިކަމުގައި އިއްތިފާގުވެ ވަޑައިގަންނަވާ ގޮތެވެ.\nފިރިހެނާ ރީތީ ތުނބުޅި ބެހެއްޓީމަތަ؟\nބައެއް މީހުންގެ ހިޔާލުގައި ތުނބުޅި އަކީ "ފަކުރު" އެއްޗެކެވެ. ތުނބުޅި ބެހެއްޓުމަކީ މުޑުދާރުކަމެކެވެ. އެކަމަކު ހަގީގަތަކީ ފެންނުވަރައި ހުންނަ ކޮންމެ މީހަކު ވެސް ނިކަން މުޑުދާރުވާނެ ކަމަށެވެ.\nތުނބުޅިއާ މެދު މިފަދަ ހިޔާލުތަކެއް ބައެއް މީހުން ގެންގުޅުނު ނަމަވެސް ރީތިކޮށް ކޮށައި ބަލަހައްޓައިގެން ގެންގުޅޭ ތުނބުޅިއަކީ ކޮންމެ މީހެއްގެ ވެސް މޫނުމަތި ރީތިކޮށްދޭ ނިޝާނެއްކަން ޔަގީނެވެ. ފަހަރެއްގައި ދީނުގައި ތުނބުޅި ބަހައްޓަން ނުވަތަ ގެންގުޅެން އިރުޝާދު ދީފައިވާ ގޮތް ދޫކޮށް ބައެއް މީހުން ތުނބުޅި "ފެޝަނަކަށް" ހަދައިގެން އުޅެނީ ވެސް މި ސަބަބާ ހެދި އެވެ.\nމިސާލަކަށް މިފަހުން ތުނބުޅިއަކާ އެކު މަޝްހޫރުވެ ވަޑައިގެންފައިވާ ޖުމްހޫރީ ޕާޓީގެ ވެރިޔާ ގާސިމް އިބްރާހީމް އިހަކަށް ދުވަހު ވިދާޅުވެފައި ވަނީ އެ ބޭފުޅާ ވެސް ތުނބުޅި ހިޔާރުކުރެއްވީ މަޝްހޫރު ސެލެބްރިޓީން ވެސް ތުނބުޅި ބަހައްޓާތީ ފެޝަނަކަށް ނުވަތަ ރީއްޗަކަށް ކަމަށެވެ.\nމާލެ އަށް ބަލައިލިޔަސް މި ދުވަސްކޮޅުގެ އެންމެ ބޮޑު އެއް ފެޝަން ޓްރެންޑަކަށް ތުނބުޅިވާނެކަން ޔަގީނެވެ. ވަރަށް ގިނަ ޒުވާނުންނަކީ ނިކަން ބޮޑު ތުނބުޅި ލައިގެން ތިބޭ މީހުންނެވެ. އެމީހުން ތުނބުޅި ދީނީ ގޮތުން މި ބަހައްޓާ މަތިމަސް ތުނި-ތުނބުޅި ދިގު ވައްތަރަކަށް ވެސް ނުދެ އެވެ.\nޒުވާނުންގެ މެދުގައި މި ދުވަސްކޮޅު އެންމެ މަގްބޫލު ތުނބުޅީގެ ވައްތަރަކީ "ހިޕްސްޓާ ތުނބުޅި" އެވެ. އެއީ މަތިމަހާއި ތުނބުޅި އެކުގައި ނިކަން ބޮޑަށް ދިގުކޮށްލާފައި ހުންނަ ސްޓައިލެކެވެ.


Aailaa ah fili firimeehaa fenunee Tiktok gai nashanikoh | Mihaaru\nއާއިލާ އަށް ފިލި ފިރިމީހާ ފެނުނީ ޓިކްޓޮކްގައި ނަށަނިކޮށް\n06 ޖުލައި 2019 - 07:547comments\nމީގެ ތިން އަހަރެއްހާ ދުވަސް ކުރިން، ޓެމިލް ނާޑޫގެ ވިލުޕުއްރަމްގައި ދިރިއުޅޭ ޖަޔާޕްރަދާގެ ފިރިމީހާ ސުރޭޝް ވަނީ އޭނާ އާއި ދެ އަންހެން ދަރިން ދޫކޮށްލާފައި ފިލައިފަ އެވެ. ދެން މައްސަލަ ހުށަހެޅީ ފުލުހަށެވެ. އެކަމަކު ފާއިތުވެ ދިޔަ ދިގު މުއްދަތުގެ ތެރޭގައި ފުލުހުންނަކަށް ޖަޔާގެ ފިިރިމީހާ ހޯދިފައެއް ނުވެ އެވެ.\nފިރިމީހާ އަށް ވީނުވީއެއް ނޭނގި އެތައް ދުވަހެއްވެ، އުންމީދު ގެއްލިފައި ވަނިކޮށް ޖަޔާ އަށް އޭނާގެ ފިރިމީހާ އަލުން ފެނުނީ ޓިކްޓޮކްގައި ނަށަނިކޮށެވެ. ޖަޔާ ކިޔައިދިން ގޮތުގައި ރައްޓެއްސަކަށް ފެނުނު ވީޑިއޯއެއްގައި ސުރޭޝްއާ ވައްތަރު މީހަކު އުޅޭތީ އޭނާ އަށް އެ ވީޑިއޯ ދެއްކީ އެވެ. އަދި އެއީ ސުރޭޝްކަން އެނގުނު ކަމަށް ޖަޔާ ބުންޏެވެ. ވީޑިއޯގައި ފެންނަނީ ސުރޭޝް އަންހެނާ އެކު ނަށާ ތަނެވެ.\nއެ ހިސާބުން އަނެއްކާ ވެސް މައްސަލަ ފުލުހުންނަށް ހުށަހެޅި އެވެ.\nފުލުހުން ސުރޭޝް ހޯދީ ޓްރާންސްޖެންޑާ މީހުންގެ ހައްގުގައި މަސައްކަތް ކުރާ އެންޖީއޯއަކާ ގުޅިގެންނެވެ. ވީޑިއޯގައި ފެންނަ މީހާއަކީ ސުރޭޝް ހިތާވެގެން އުޅޭ މީހާ އެވެ. އޭނާ ފެނުނީ ހޮސޫރް ސިޓީގައި މެކޭނިކެއްގެ ވަޒީފާ އަދާކުރަމުން ދަނިކޮށެވެ.\nސުރޭޝް ކިޔައި ދިން ގޮތުގައި އޭނާ އާއިލާ އަށް ފިލީ އާއިލާ ތެރޭގައި ހުރި މައްސަލަތަކާ ހެދި އެވެ. އެހެންވެ އަލުން ދަރިންގެ މަންމަ ގާތަށް ދާކަށް އޭނާ ބޭނުމެއް ނުވީ އެވެ. އެ ވާހަކަ އޭނާ ފުލުހުންނަށް ވެސް ކިޔައި ދިނެވެ.\nއެެހެންވެ ފުލުހުނަށް ޖެހުނީ ޖަޔާ އާއި ސުރޭޝް އަށް ކައުންސެލިން ދީފައި ފޮނުވައިލާށެވެ.\nއިތުރު ލިޔުންތައް އިންޑިއާ ސޯޝަލް ނެޓްވޯކްސް ކައިވެނި


އިޒްރޭލުން ހައްޔަރު ކުރި މީހަކު މަރުވި މައްސަލަ ތަހުގީގު ކުރަން އެމެރިކާއިން ގޮވާލައިފި\n13 ޖަނަވަރީ 2022 - 13:02 0\nހުޅަނގު އައްސޭރީގައި އިޒްރޭލުގެ ސިފައިން. -- ފޮޓޯ: އޭއެފްޕީ\nރާމަﷲ، ފަލަސްތީން (ޖެނުއަރީ 13) - އިޒްރޭލުން ހުޅަނގު އައްސޭރިން ހައްޔަރު ކުރި އުމުރުން 80 އަހަރުގެ މީހަކު މަރުވެފައި އޮއްވާ ފެނުމުން ތަހުގީގެއް ހިންގަން އެމެރިކާއިން ގޮވާލައިފި އެވެ.\nއިޒްރޭލުން ހައްޔަރު ކުރި މީހާއަކީ ފަލަސްތީނާއި އެމެރިކާގެ ރައްޔިތެކެވެ. ރާމަﷲގެ އުތުރުން އޮންނަ ޖިލްޖިލިޔާ އަވަށުގެ މޭޔަރު ވިދާޅުވީ އުމަރް އަބްދުލްމަޖީދް އަސަދްގެ ހަށިގަނޑު ފެނުނު އިރު އަތުގައި އޮތީ ބިޑި އަޅުވާފައި ކަމަށެވެ.\nނަމަވެސް އިޒްރޭލުން ބުނީ "ޓެރަރިސްޓް ހަރަކާތް ހުއްޓުވަން" އަވަށަކުން މީހަކު ހައްޔަރު ކުރި ނަމަވެސް، ހަމަ އެ ރޭ އޭނާ މިނިވަންކުރި ކަމަށެވެ.\nއެމެރިކާ ސްޓޭޓް ޑިޕާޓްމަންޓްގެ ތަރުޖަމާނު ނެޑް ޕްރައިސް ވިދާޅުވީ އަސަދަކީ އެމެރިކާގެ ޕާސްޕޯޓް އޮންނަ މީހެއް ކަމަށާއި އެމެރިކާ ސަރުކާރުން އޭނާގެ އާއިލާއާ މުއާމަލާތު ކުރަމުންދާ ކަމަށެވެ.\n"އަޅުގަނޑުމެން އިޒްރޭލުގެ ސަރުކާރުގައި އެދިފައި ވާނެ މިކަން ހިނގައިދިޔަ ގޮތުގެ ތަފްސީލް ފޯރުކޮށްދޭން،" ޕްރައިސް ނޫސްވެރިންނަށް ވިދާޅުވި އެވެ.\n"މި ހާދިސާ ހިނގި ގޮތާ ގުޅޭ ފުރިހަމަ ތަހުގީގަކަށް އަޅުގަނޑުމެން ބާރު އަޅަން."\nއަވަށުގެ މޭޔަރު ވިދާޅުވީ އަސަދް އާއި އޭނާގެ އާއިލާ ތިމާގެ ބަޔަކަށް ޒިޔާރަތް ކުރުމަށް ފަހު އެނބުރި އަވަށް އައި ވަގުތާ ދިމާކޮށް އިޒްރޭލުގެ 30-40 ސިފައިން އޮޕަރޭޝަން ހިންގި ކަމަށެވެ. އެއީ ފަތިސް ވާން ގާތްވެފައި ވަނިކޮށް ހިންގި އޮޕަރޭޝަނެކެވެ.\nއަވަށުގެ މެދުތެރެއިން ދަތުރުކުރަމުން ދިޔަ ކާރުތައް ހުއްޓުވައި، ކާރުތަކުގައި ތިބި އެންމެން ބިޑި އަޅުވައިގެން ހައްޔަރު ކުރި ކަމަށް މޭޔަރު ވިދާޅުވި އެވެ.\nއަސަދްގެ ހަށިގަނޑު ފެނުނީ ސިފައިން ދިޔަ ފަހުން އިމާރާތް ކުރަމުންދާ ގެޔެއްގެ ތެރެއިން ކަމަށް ވެސް އޭނާ ވިދާޅުވި އެވެ. ފަލަސްތީނުގެ ހެލްތު މިނިސްޓްރީން ނެރުނު ބަޔާނެއްގައި ބުނީ އަސަދް މަރުވީ ހާޓް އެޓޭކެއް ޖެހިގެން ކަމަށެވެ.\nއިޒްރޭލް ސިފައިންގެ ތަރުޖަމާނު އެމްނޮން ޝެފްލާ ވިދާޅުވީ އެ ހާދިސާ ފުރިހަމައަށް ތަހުގީގު ކުރާނެ ކަމަށާއި "އިޒްރޭލާއި ފަލަސްތީނު ރައްޔިތުންގެ ފުރާނަ ވެސް މުހިއްމު" ކަމަށެވެ.\nފަހަކަށް އައިސް ހުޅަނގު އައްސޭރީގައި އަނެއްކާވެސް އޮތީ ނުތަނަވަސްކަން ބޮޑުވެފަ އެވެ. މިދިޔަ އަންގާރަ ދުވަހު ބިރްޒެއިތް ޔުނިވާސިޓީގެ ދަރިވަރުންނާއި އިޒްރޭލް ސިފައިންނާ ދެމެދު ކުރިމަތިލުންތައް ހިނގި އެވެ. އޭގެ އިތުރުން ފަލަސްތީނު މީހަކު ދުއްވި ކާރަކު އިޒްރޭލް ސިފައިންގެ މީހެއްގެ ގައިގައި ޖައްސައި ޒަހަމްކޮށްލި އެވެ.\nއިޒްރޭލުން އުޅެނީ 1967 ވަނަ އަހަރަށް ފަހު ފަލަސްތީނުގެ ހުޅަނގު އައްސޭރި ހިފައިގެންނެވެ. އެ ތަނުގައި ޔަހޫދީން އާބާދު ކުރަމުން ދިޔަ ނަމަވެސް، އެއީ ބައިނަލްއަގްވާމީ ގާނޫނުގެ ދަށުން މަނާ ކަމެކެވެ. ހުޅަނގު އައްސޭރީގައި 2.9 މިލިއަން މީހުން ފަލަސްތީން މީހުން އުޅޭ އިރު، 475،000 ޔަހޫދީން ވަޒަންވެރިވެފައި ވެ އެވެ.\n"އެމެރިކާއަށް ކޮވިޑާ އެއްކޮށް އުޅެން ދަސްވާން ފަށައިފި"\nތިން އަހަރަށް ފަހު އޮސްކާ އެވޯޑަށް ހޯސްޓެއް